(30 އެޕްރިލް 2020 އާ ގުޅޭ)\n"ލައިތު!... ކޮންތާކަށް؟" ލައިރާ ގޮވާލިއެވެ.\n"ބޭރަށް..." ގޭގެ ބިއްދޮށަށް ނުކުމެވެން ހުރި ދޮރާދިމާއަށް ލައިތު ހިނގައިގަތެވެ.\nބޭރު ގޭޓު ކައިރީ ލައިތު މަޑުކޮށްލައިގެން ހުރީ ވަކި ބޭނުމަކު ނޫނެވެ. އޭނާއާ މެދު ލައިރާ ޝައްކެއްކޮށްފާނޭތީ އަވަހަށް ބަދިގެއާ ދުރަށް ދިއުމަށް ދެއްކި ބަހަނާގެ ސަބަބުންނެވެ. އިރުކޮޅަކު އެހެން މަޑުކޮށްލާފައި ގޭތެރެއަށް ވަންނަން ނިންމައިގެން ހުއްޓާ މީހެއްގެ ސައިކަލު ފަހަތުގައި އައިސް ދޮރުމައްޗަށް މަޑުކޮށްލީ ޖިނާނެވެ. ލާފައި ހުރި އެއްޗެހިން އޭނާ އެއައީ ކުޅިވަރު ކުޅެން އުޅެފައިކަން އެނގެއެވެ. ޖިނާންގެ ބޮލަށް ފެންއަޅާފައި ހުރުމުން އިސްތަށިގަނޑުން ފެން ފައިބަފައިބަ ހުއްޓެވެ. އޭނާ ލައިގެން އިން ކޮނޑުކެނޑީގެ ފުރަގަހުން ބޮޑުބައެއް އޮތީ ތެމިފޯވެފައެވެ. ސައިކަލުން ފުންމާލި ގޮތަށް އޭނާ ނިތްކުރީގައި ކަނާއަތުގެ ދެއިނގިލި ޖައްސާލައި އެކުވެރިޔާއާ ވަކިވުމުގެ ސަލާމެއްކޮށްލިއެވެ.\n"ބްރޯ!..." ގެއަށް ވަންނަން އައިރު ގޭޓު ކައިރީ ހުރި ލައިތު ފެނި ޖިނާނު ނިތްއަރުވާލިއެވެ. ލައިތު ވެސް ނިތްއަރުވާލީއެވެ. ތޭވީސް އަހަރުގެ ޖިނާނަކީ ގޭގެ އެންމެ ހަގު ކުއްޖާއަށް ވެފައި އެންމެންނާ ވެސް ގުޅޭ ޒުވާނެކެވެ. އެހެންނަމަވެސް ލައިތުއާ މާގިނަ ވާހަކައެއް އޭނާ ނުދައްކައެވެ. ލައިތުއަކީ ގޭގެ އެހެން ކުދީންނާ މާގިނަ ވާހަކަދައްކާ އުޅޭ ޒުވާނަކަށް ނުވާތީ ޖިނާނު ވެސް ބޭބެއާ ދައްކާނޭ ވާހަކައެއް ނޯންނަނީއެވެ. ޢާއިލާ ތެރޭގައި އެހެން ކުދީންގެ ދެމެދުގައި އޮންނަ ގުޅުންތަކާމެދު ޖިނާނު ނުވިސްނައެވެ. އޭނާ ބޭނުންވާ ކަންކަން އޭނާއަށް ވާނަމަ އެ ނިމުނީއެވެ. ޢާއިލާގެ ވަކި މީހަކުދެކެ އޭނާ މާލޯބިންނެއް ނޫޅެއެވެ. އަބަދުވެސް އެންމެ ބޭނުންތެރި މީހަކަށް ޖީނަށް ވަނީ އޭނާގެ ބައްޕައާއި މަންމައެވެ. ކަމަކު ޖެހިއްޖެނަމަ އެންމެ ފުރަތަމަ ދެވެނީ އެމީހުންގެ ގާތަށެވެ. އެހެންވެސް އެންމެ ގިނައިން ޖިނާނު އަންނާނީ ބައްޕަގެ ގާތަށެވެ. އެންމެ ފަސޭހައިން ހައްލު ހޯދަ ދޭނޭ ފަރާތަކީ ބައްޕަ ވީމައެވެ. ކުޅިވަރު ކުޅުމާއި ކަސްރަތަކީ ޖިނާނުގެ ދިރިއުޅުމުގެ ޒަރޫރީ ދެކަމެވެ. ހަށިގަނޑުދެކެ އޭނާހާ ލޯބިވާ މީހަކު އެގޭތެރެއިން ނުފެންނާނެއެވެ. ވަޒީފާއަކަށް ދިއުމުގެ އެއްވެސް ޝައުގުވެރިކަމެއް އޭނާގެ ނެތެވެ. ލަންޑަނުގައި މާސްޓާސް ހަދަން ހުރެފައި ކިޔެވުން މެދުކަނޑާލާފައި އޭނާ މާލެ އައީއެވެ. ތަންކޮޅެއް ފަހުން އަލުން ކިޔެވުން ކުރިއަށް ގެންދާނީ ކަމުގައި ބުނެ ބައްޕަ ގާތު އެތައް އާދޭހެއްކޮށްގެން މަޑުކުރީއެވެ. ގޭގައި ހުރި ޖިމްގައި ކަސްރަތުކުރުމަކީ ފޫހިކަމެއްކަމުގައި ޖިނާނު ދުށްޓެވެ. މައްސަލައަކީ އެކަނި ކުރަންވީމައެވެ. ބޭރަށް ނުކުންނަންފެށީ އެ ބޭނުމުގައެވެ. މިހާރު އޭނާގެ ޝައުގުވެރިކަން ހުރީ ރާއްޖޭގައި ބާއްވާ "މިސްޓަރ މޯލްޑިވްސް" މުބާރާތުގައި ވާދަކުރުމެވެ. ޢާއިލާގެ ވިޔަފާރިއަށް ކުޑަ ވެސް ޝައުގުވެރިކަމެއް ނުހުރެއެވެ.\nޖިނާނު އައިސް ބަދިގެއަށް ވަންއިރު ކެންޒާ ކެއުންތައް ނަގާ ތައްޔާރުކުރަނީއެވެ. ކެންޒާ ފެނުމުން ޖިނާނު ހިނިތުންވެލިއެވެ. ބަދިގޭ އައިލެންޑަ މަތީ އޭނާގެ ކޮނޑުގައި އޮތް ދަބަހުން ނެގި ފެންފުޅި ބެހެއްޓިއެވެ.\n"ކެންޒާ ދޯ... ދިވެހި ޝެފެއް އައިކަން އަޑުއިވިފަ އޮތީ، އަދި އަހަރެމެން މީޓު ނުވޭ ދޯ، ކޯއްޗެއްތަ ހެދީ މިރެއަށް" އެކުވެރި ރާގެއްގައި ޖިނާނު ވާހަކަދެއްކިއެވެ. ކެންޒާ އިރުކޮޅަކު ޖިނާނަށް ބަލަން ހުރެފައި ކެއްކި ބާވަތްތަކަށް އިޝާރާތްކޮށްލިއެވެ. ތައްޔާރުކުރި ތަށިތައް އޭނާ ކިޔާދިނެވެ.\nކެންޒާގެ މަސައްކަތް ނިމުމުން އެގެއިން ނުކުންނަން ތައްޔާރުވެލިއެވެ. އޭރު ބަދިގެ ތެރެއިން ޖިނާނު ވެސް ނުކުމެގެން ހިނގައްޖެއެވެ. ބުރަކަށީގައި ދަބަސް އަޅާލުމާއެކު ފޯނާއި ހެޑްސެޓް ނެގިއެވެ. އެއަށް ބަލާލުމާއެކު ބަދިގެ ތެރޭ ހިނގައިދިޔަ ކަންތައް ހަނދާންވިއެވެ. ހެޑްސެޓު ޖަހަން އުޅެފައި ވެސް އެ ޚިޔާލު ކެންޒާ ދޫކޮށްލީ އެހެންވެއެވެ. އޭނާގެ އަތްތިލައިގެ ނުފުށަށް ބަލާލިއެވެ. އަތްޖެހުނީ ފިހޭ ވަރަކަށް ނޫނެވެ. ދިލައެއް ވެސް ނުނަގައެވެ. އެހެންނަމަވެސް ލައިތުގެ ހަލުވި ހަރަކާތްތަކާ މެދު އަނެއްކާ ވެސް ކެންޒާއަށް ވިސްނާލެވުނެވެ. އަތުން ދިލަ ނުނެގީ އޭނާގެ އަތް ލައިތު ގެން ގޮސް އިސްކުރު ދޮށަށް ދިއްކޮށްލީމަބާއޭ ކެންޒާގެ ހިތަށް އެރިއެވެ. އޭނާއަށް އެމީހަކީ ލައިތުކަން ޔަގީންވީ ތަޅައިގެން ދިޔަ ވާސްގެ ވާހަކަ ދެއްކީމައެވެ. އެހެންނަމަވެސް އޭނާ ވާހަކަދެއްކީ ބޮޑާ ކަމާއި އަމުރުކުރާ ފަދައިން ކަމަށްވީމަ އޭނާދެކެ ކެންޒާ ފޫހިވިއެވެ. އެގޭތެރެއިން އޭނާއާ މިހާތަނަށް ބައްދަލުވި އެންމެ ބޮޑާ ފިރިހެނާގެ ގޮތުގައި ސިކުނޑީގައި ކާލި ޓެގުކުރެވުނެވެ. ކަސްތޫރީވަނީ ވަޒީފާގެ ޒިންމާތައް ކިޔާދީފައެވެ. ލައިތުގެ ސުވާލުތަކަށް ރައްދުދޭން ކެންޒާއަށް ކެރުނީ އެހެންވެއެވެ. އެކަމަކު ލައިތު މަލާމާތް ކުރަން ފެށިނަމަ ކެންޒާއަށް ރައްދުދޭނޭ ހިތްވަރެއް ނުލިބުނީހޭ އޭނާގެ ހިތަށް އެރިއެވެ. އޭނާގެ ސިފައާ ބެހުނު ނަމަ އޭނާ ބަލިކަށިވީސްކަން ޔަގީނެވެ. މިފަދަ ޚިޔާލުތަކެއްގައި ހުރެ ކެންޒާ ގޭޓުން ނުކުތެވެ.\n"ދަނީތަ؟" ކައިރިން އިވުނީ ލައިތުގެ އަޑެވެ. ކެންޒާ ބަލާލިއިރު އެއްފަރާތު ފާރުކައިރީ ލައިތު ހުއްޓެވެ. ކެންޒާ ހޫން ލައްވާލާފައި ހިނގައިގަންނަ އުޅުމުން އަނެއްކާ ވެސް ލައިތު ވާހަކަދެއްކިއެވެ.\n"ކިހާ ހިސާބަކު އުޅެނީ" ލައިތު އަހާލިއެވެ. ކެންޒާއަށް ދެބުމަ ކައިރިކޮށްލެވުނެވެ. ލައިތުގެ ގަސްދާމެދު ސުވާލު އުފެދުނީއެވެ. ޒާތީ މަޢުލޫމާތު ޚިއްޞާ ކުރުމުގެ ވިސްނުމެއް ކެންޒާގެ ނެތެވެ. މަޑުކުރުމެއްނެތި ހަލުވިކޮށް ކެންޒާ ހިނގައިގަތެވެ. ތަންކޮޅަކަށް ދެވުމުން ފަސްއެނބުރި ކެންޒާ ބަލާލިއެވެ. އޭނާއާ ދިމާއަށް ބަލަހައްޓައިގެން ލައިތު ހުރީއެވެ. އެގެއާ ދުރަށް ދެވެންދެން ކެންޒާ އިރުއިރުކޮޅުން ފަސްއެނބުރި ބަލައެވެ.\nރޭގަނޑު ދިހަގަޑި ބައިވަނިކޮށް އެޕާޓްމެންޓަށް ލައިތު ވަދެގެން އައިއިރު ޓީވީ ހުޅުވާފައި ހުރި އަޑު އިވުނެވެ. ސިޓިންރޫމުގައި ހުރި ސޯފާތަކުން ބޮޑު ސޯފާގޮނޑީގައި ރިމޯޓު ހިފައިގެން އަރިއަކަށް ހިރާ އޮތެވެ. ލައިތުގެ އަޅިކުލައިގެ ރޯބް ލައިގެން އޮތްއިރު ހިރާ އެ އޮތީ ފެންވަރައިގެން ނުކުމެކަން ލައިތު ދެނެގަތެވެ. ފުޅާ ހިނިތުންވުމަކާއެކު ހިރާ ތެދުވިއެވެ. ލައިތުގެ އަތުގެ ތެރެއަށް ވަނުމަށް އޭނާ އައި ނަމަވެސް ލައިތު އޭނާގެ ދެއަތުގައި ހިފަހައްޓާލީއެވެ.\n"ކިހިނެއްވީ؟" ހިރާއަށް އަހާލެވުނެވެ.\n"ނޮޓް ޓުނައިޓް" ސޯފާގައި އިށީންނަމުން ލައިތު ބުންޏެވެ. އޭނާގެ ދާދި ގާތުގައި ހިރާ ވެސް އިށީނެވެ.\n"ކޮންވާހަކައެއްކަތަ ދައްކަން އުޅުނީ" ލައިތު އެޕާޓްމެންޓަށް އައީ ހިރާ ފަހުން ވެސް އޭނާއަށް މެސެޖުކޮށް އަންނާނަންތޯ އެހުމުންނެވެ. މުހިންމު ވާހަކައެއް ދައްކަންވެފައި އޮތްކަން ބުނީމައެވެ.\n"އެއީ... މާދަން އަހަރެން އޮފީހަށް ނުކުންނަން ފަށަން" ހިރާ ބުންޏެވެ.\n"ޗުއްޓީ ހަމައެއްނުވެއެއްނު" ލައިތު ބުންޏެވެ.\n"ޗުއްޓީ ނެގީ ލައިތުއާއެކު ވަގުތު ހޭދަކުރަން" ހިރާ ގަސްދުކުރި ގޮތް ބުންޏެވެ.\n"ހިރާ!... އަމިއްލައަށް މަސައްކަތެއް ފަށަންވީނު، އޮފީހަށް އައިސް ވެސް ހިރާ ފޫހިވުން ނޫންކަމެއްނުވާނެ، ޗުއްޓީ ނަގަން އަހަރެން ޚިޔާލު ދިނީ އޮފީސްތެރޭގަ ހިރާ ފޫހިވެފައި އިންނާތީ، އަހަރެން އެއްފަހަރު ވެސް ނުބުނަން ހިރާއާއެކު އަހަރެން ޗުއްޓީ ނަގާނަމޭ" ލައިތު ވާހަކަދެއްކިއެވެ.\n"އަހަރެން ފޫސެއްނުވޭ، އެހެން ވެސް އަހަންނަށް ލައިތު ފެންނާނެއެއްނު" ލިބޭ ހިތްހަމަނުޖެހުން ފަރުދާކުރަމުން ހިރާ ހިނިތުންވެލިއެވެ. ލައިތުގެ ކޮނޑުގައި ދެއަތްތިލަ އަޅުވާލައި އޭނާގެ މޫނާ ހިރާގެ މޫނު ގާތްކޮށްލިއެވެ. މިފަހަރު ހިރާގެ އެގާތްކަން ލައިތު ނުހުއްޓުވިއެވެ. މަޑުމަޑުން ހިރާ ތެދުވެ ލައިތުގެ އުނގުގައި އިށީނެވެ. ލައިތުގެ ލޮލާ ލޯ އަމާޒުވުމަށް ހިރާ ބޭނުންވީއެވެ.\n"ހިނގާ ކޮޓަރިއަށް" ގުޅުވިފައިވި ތުންފަތް ވަކިކޮށްލުމާއެކު ހިރާ ބުންޏެވެ.\n"މިރެއަކުނޫން..." ހިރާގެ ދަތްދޮޅީގައި ހިފަހައްޓާލައިގެން އިން ލައިތު ފިރުމާލަމުން ބުންޏެވެ.\n"އައި މިސްޑް ޔޫ" ހިރާގެ އަޑުގައި މާޔޫސްކަންވިއެވެ. އޭނާގެ ނިތްކުރި ގެނެސް ލައިތުގެ ނިތްކުރީގައި ޖައްސާލިއެވެ.\n"މާދަމާ އޮފީހުން ފެންނާނެއެއްނު" ލައިތު ބުނެލިއެވެ.\n"ބަޓް އައި ނީޑް ޔޫ ޓުނައިޓް... އައި ވޯޒް ވެއިޓިން ފޯ ޔޫ" ލައިތުގެ ކޮނޑުގައި ބޯ ބާއްވާލަމުން ހިރާ ބުނެލިއެވެ.\n"ހިރާ ސްޓޮޕް" ހިރާގެ އަތްތިލައިގެ ބީހުން އިޙްސާސް ވުމާއެކު އަތުގައި ލައިތު ހިފެހެއްޓިއެވެ. އޭނާގެ އުނގުން ހިރާ ބޭލުވުމާއެކު ލައިތު ކޮޅަށް ތެދުވިއެވެ.\n"އަހަރެން ދާން ޖެހިއްޖެ" ލައިތު ބުނެލިއެވެ. ނަމަވެސް އެއަޑު ހިރާއަށް އިވުނު ހެނެއް ހިޔެއްނުވިއެވެ. އުނަގަނޑުގައި އައްސާލެވިފައި އޮތް ވާކޮޅަށް ދަމާލައި ނައްޓާލުމާއެކު ލައިގެން ހުރި ރޯބް ފަހަތަށް ވާހެން ހިރާ ދޫކޮށްލިއެވެ.\n"ހިރާ!" ލައިތު މަޑުމަޑުން ގޮވާލިއެވެ. ހިރާގެ ހަރަކާތްތައް ނުހުއްޓާނޭކަން އެނގުމުން ލައިތު އައިގޮތަށް އައިސް އަތްދަނޑިމައްޗަށް ހިރާ އުފުލާލިއެވެ. އެހިނދު ހިރާގެ ހުނުމުގެ އަޑާއި ހަޅޭކުގެ އަޑު ގޭތެރޭ ގުގުމާލިއެވެ. ހިރާ ގޮވައިގެން ލައިތު އައިސް ވަނީ ކޮޓަރިއަށެވެ.\nކޮޓަރީގެ ދޮރުގައި ޓަކި ދިނުމުން އެނދުމަތީ އިނދެފައި ކެންޒާ ބަލާލިއެވެ. އެނދުމަތީގައި ހުޅުވާފައި އޮތް ދެތިން ފޮތާއި ލެޕްޓޮޕް ހުއްޓެވެ. ގަޑިއަށް ބަލާލާފައި އަނެއްކާ ވެސް ކެންޒާއަށް ދޮރާ ދިމާއަށް ބަލާލެވުނެވެ. ރޭގަނޑު ބާރަޖަހައި ދިޔައީއެވެ. އެހާއިރު އެ ކޮޓަރީގައި ޓަކިދޭނޭ މީހަކު ނުހުންނޭކަން އެނގެއެވެ. ދޮރުނުހުޅުވަން ކެންޒާ އިންދާ ޓަކިދޭ އަޑު ކެނޑިއްޖެއެވެ. ފުންނޭވާއެއް ދޫކޮށްލަމުން ކެންޒާ ފިލާވަޅުތަކަށް ސަމާލުވެލިއެވެ. އެގޮތުގައި ގިނައިރެއްނުވަނީސް ހަމީމުގެ އަޑު އިވުނެވެ. ބައްޕަ ގެއަށް އައީއޭ ކެންޒާގެ ހިތަށް އެރިއެވެ.\n"މޭޒުމަތީ ހުންނާނެ ކާން ނަގާފަ" ދޮރުކައިރިއަށް އައިސް ކެންޒާ ބާރަށް ބުނެލިއެވެ. ދޮރުހުޅުވަން އޭނާ ގަސްދެއްނުކުރިއެވެ. ބައްޕަ ހުރީ މަސްތުގެ ހާލަތުގައިހެން ހީވާތީއެވެ.\n"އެވަރަކުން ނުވާނެ... ނުކުމެބަލަ، މިދޮރު ވައްޓާލަންވީތަ؟" ހަމީމު ވެސް ދޮރުކައިރީ ހުރެ ހަޅޭލެވިއެވެ.\nކެންޒާ ދޮރުހުޅުވީ ހަމީމު ހަޅޭލަވާ ވަރުންނެވެ. އެއާއެކު އޭނާއަށް ދޮރުމަތީ ހުރި ހަމީމުގެ އިތުރުން ސޯފާގައިން މިފްރާހު ވެސް ފެނުނެވެ. އިތުރު ހައިރާންކަމެއް ލިބުނީ ހަމީމު އެނބުރި މިފްރާހަށް ބަލާލާފައި އެ ނިކުތީއޭ ބުނީމައެވެ. އަދި މިފްރާހުގެ އަތުގައި ހުރި ރުފިޔާތައް ހަމީމު ޖަހައިގަތެވެ. ބައްޕައަށް އެއްފަހަރު އަނެއްފަހަރު މިފްރާހަށް ކެންޒާ ބަލާލިއެވެ.\n"ހޭ!..." މިފްރާހު ސޯފާއިން ތެދުވެ ކަނާއަތް ހިއްލާލައި ބުނެލިއެވެ. ކެންޒާ ބަލަން ހުރީ ހިތްހަމަނުޖެހިފައި ހުރިހެންނެވެ.\n"ރުޅިއައީތަ؟ އަހަރެން ޓަކި ޖެހީމަ ވެސް ޖަވާބެއް ނުދީނީމަ ހަމްބެ ބެޓުކުރީ" މިފްރާހު ހިނިތުންވެލައިގެން ހުރެ ބޯކަހާލިއެވެ.\n"މީ ނިދާގަޑި، މިގަޑީގައި މިގެއަށް ބައްޕައާއެކު އަންނަ މީހުންނާ މަށާ ކޮންކަމެއް" ހިތްހަމަނުޖެހިފައި ކެންޒާ ބުންޏެވެ.\n"ކާއެއްޗެއް ދީބަލަ، ތިއަތުން ތައްޔާރުކުރާ އެއްޗެއް ނޫނީ މިހާރު ކާހިތެއްނުވޭ" މިފްރާހު ކުރިއަށް ޖެހިލިއެވެ. އެ ދެމެދުގައި ހިނގާ އެއްވެސް ކަމަކަށް ހަމީމުގެ ފަރުވާލެއް ނެތެވެ. އޭނާ ގޮސް ކޮޓަރިއަށް ވަނީއެވެ.\n"ނުހެދާނެ" ކެންޒާ ވަގުތުން ބުނެލިއެވެ.\n"ޕްލީޒް... ކާއެއްޗަކަށް ބުނީމަ ކިޓީ ތިހެން ހަދާނޭކަމަކަށް ހިޔެއްނުކުރަން" މިފްރާހު އިސްޖަހާލިއެވެ. އޭނާ ޖަހާލި ބަސް ކެންޒާއަށް ވީ ބޮޑު އެއްޗަކަށެވެ. އޭނާއަކީ މީހަކު ކަމަކަށް އެދުނީމާ ނުކޮށްދޭނަމޭ ބުނަން އާދެވެފައި ހުރި ޒުވާނެއްނޫނެވެ. ޖަޒުބާތުގައި ކެންޒާ ޖައްސަނީކަމުގައި ހީވިއަސް އެކަމާ އޭނާއަށް މާބޮޑުކަމެއް ނުކުރެވުނެވެ.\n"މަޑުކުރޭ... އަންނާނަން ހިފައިގެން" މިފްރާހު އެކި އެއްޗެހި ކިޔަމުން ދަނިކޮށް ކެންޒާ ބުނެލިއެވެ. އެއާއެކު ވަގުތުން މިފްރާހުގެ މޫނުން ފުޅާ ހިނިތުންވުމެއް ފެނިއްޖެއެވެ.\nކޮޓަރި ތަޅުލާފައި ބަދިގެއަށް އައުމާއެކު ކެންޒާގެ ފަހަތުން މިފްރާހު ވެސް އަތުވެއްޖެއެވެ. އޭނާ ވަދެ ކާމޭޒުދޮށުގައި އިށީނެވެ. ކެންޒާ ތައްޔާރުކުރަނީ ކޮންއެއްޗެއްތޯ މިފްރާހު އެއްސެވެ.\n"މިގަޑީގަ ހެދޭނީ ނޫޑުލިސް" ކެންޒާ ނެގި ނޫޑުލިސް ޕެކެޓަށް ފިތާލަމުން ބުނެލިއެވެ. އެމޫނުގައިވި އަސަރުތަކުން މިފްރާހު އެއިނީ ގަޔާވެފައިކަން އެ ތުންފަތުގައިވި ހިނިތުންވުން ހެކި ދެއެވެ.\n"ހީވީ ތި ޕެކެޓުގެ ބަދަލުގައި އަހަރެން ތިއަތުގައި އޮތްނަމަ ހަދާލާނޭ ގޮތްހެން" މިފްރާހު ބުނެލިއެވެ. ކެންޒާ ލޯ އަޅާލިއެވެ.\n"އަހަންނަށް ކައްކައިދޭންވީނު، ކިޓީ ބޭނުމިއްޔާ އަގެއް ކިޔަސް އޯކޭ... އައި ވިލް ޕޭ" މިފްރާހު ޚިޔާލެއް ފާޅުކުރިއެވެ.\n"ނުވާނެ މަށަކަށް" ކެންޒާ ބުނެލިއެވެ.\n"ޑޯންޓް ބީ ލައިކް ދެޓް" މިފްރާހުގެ ރާގު ބަދަލުވެލިއެވެ. ކެންޒާ ފަރުވާތެރިކަމާއެކު މިފްރާހަށް ބަލާލިއެވެ. މިފްރާހު ދެނެގަންނަން ކެންޒާ ގަސްދުކުރިއެވެ.\n"މިފްރާހު އުޅެނީ ކޮންތާކު؟" ކެންޒާ އަހާލިއެވެ.\n"ގޭގައެއްނު" މިފްރާހު ނިކަން އަވަހަށް ބުނެލިއެވެ.\n"ޓްރައިން ޓު ބީ ސްމާޓް" ކެންޒާ އެއްބުމަ ހިއްލާލިއެވެ. މިފްރާހު ލުއި ގޮތަކަށް ހީނލިއެވެ.\n"ކޮންހިސާބެއް؟ ފެމެލީ ކޮބާ؟ އެކަނިތަ އުޅެނީ؟" ކެންޒާ ސުވާލުތައް އަމުނާލިއެވެ. މިފްރާހު މޭޒު ކައިރިން ތެދުވިއެވެ. ކެންޒާއާ ކައިރިއަށް އޭނާ އައެވެ.\n"އެނގެން ބޭނުންވަނީ، އަހަންނާ މެދު ޝައުގުވެރިވީތަ؟" މިފްރާހުގެ ނަޒަރު ކެންޒާއަށް ހުއްޓިފައި ވިއެވެ.\n"އަހަރެންގެ އަތުން ކައްކާފަ ކާން މިދެވެނީ ކާކުކަން އަހަންނަށް ވެސް އެނގެންވާނެއެއްނު" ކެންޒާ ވެސް ވާހަކަދެއްކީ މިފްރާހާ ނަޒަރު ވަކިކޮށްލުމެއްނެތިއެވެ. މިފަހަރު އޭނާ ވެސް ފަހަތަށް ޖެހެން ގަސްނުކުރާ ކަހަލައެވެ.\n"އޭގެ މާނައަކީ ކިޓީ އަހަންނަށް ކާން ހަދައިދޭނަމޭތަ؟" މިފްރާހު ކުރިއަށް ވުރެ ވެސް ގާތަށް ޖެހިލިއެވެ.\n"ތީކާކުކަން ނުބުނަން ތިއުޅެނީ ކީއްވެތަ؟" ކެންޒާ ފޫހިކަން ދައްކާލިއެވެ. އަދި އުނދުނާ ދިމާއަށް އެނބުރިލިއެވެ. މިފްރާހުގެ ނަޒަރު ކެންޒާގެ ބޮލުން ފެށިގެން ތިރިއަށް ހިންގާލިއެވެ.\n"ކިޓީ ބިރުން ފިލާފާނެތީވެ" މިފްރާހު ބުނެލިއެވެ.\n"ނޯ! އައި ވޯންޓް" ކެންޒާ ބުނެލީ ނިކަން އަވަހަށެވެ. މިފްރާހު ހީނލިއެވެ. އޭނާއާ ބެހޭ ގޮތުން ކެންޒާ އެނގެން ބޭނުންވެފައި ހުރިވަރު މިފްރާހު ދެނެގަތެވެ. އޭނާ ފާޅުނުކުރި ނަމަވެސް ހިތްހަމަޖެހުނެވެ. ކެންޒާގެ ސަމާލުކަން ލިބުނީތީއެވެ.\n"މާލޭގަ އުޅެނީ، ބައްޕަގެ ގޭގައި... ފެމެލީގެ ބައެއް މީހުންނާއެއްކޮށް" މިފްރާހު ބުންޏެވެ.\n"ވަޒީފާއަކަށް ނުދަންތަ؟" ކެންޒާ އަހާލިއެވެ.\n"އަދި ނުދަން، މާލެ އައީ ވަރަށް ފަހުން" މިފްރާހު ބުންޏެވެ. ކެންޒާއަށް މިފްރާހު ވާހަކަދައްކާ ގޮތުން އުނދަގޫވިއެވެ. މިފްރާހު ހުރިހާ ކަމެއް ހާމަކުރަން ބޭނުންނުވާހެން ހީވެއެވެ.\n"ބައްޕައާއެކު މިފްރާހު އުޅެނީ ކީއްވެ؟" މިފަހަރު ކެންޒާގެ ސުވާލަށް މިފްރާހު ވަގުތުން ޖަވާބެއް ނުދިނެވެ. އެހެންނަމަވެސް އޭނާގެ ނަޒަރު ހުރީ ކެންޒާއަށް ހުއްޓުނު ގޮތަށެވެ.\n"އަހަންނަކަށް ވެސް ނޭނގެ، ފުރަތަމަ އާދެވުނު ދުވަހު ދިމާވިކަމަކުންހެން ހީވަނީ" މާނަފުން ހިނިތުންވުމެއް މިފްރާހު ބަދަލުކޮށްލިއެވެ.\n"މިތާ ހުއްޓަކަށް އަވަހެއްނުވާނެ، ދޭބަލަ އިށިންނަން" މިފްރާހު ކައިރިވާހެން ހީވެ ކެންޒާ ބުނެލިއެވެ. ނުދާން ހުރެފައި ވެސް މިފްރާހު ގޮސް މޭޒުދޮށުގައި އިށީނެވެ.\nކެންޒާ ނޫޑުލިސް ތަށި ހިފައިގެން އައިސް މޭޒުމަތީ ބެހެއްޓިއެވެ. މިފްރާހަށް ފެންތަށްޓެއް އަޅައިދީފައި ދަނީ ކަމުގައި ކެންޒާ ބުންޏެވެ. އެވަގުތު ކެންޒާގެ އަތުގައި މިފްރާހު ހިފިއެވެ.\n"މަޑުކޮށްލަބަލަ ޕްލީޒް" މިފްރާހު އާދޭސްކޮށްލިއެވެ.\n"ވަރަށް ލަސްވެއްޖެ" ކެންޒާ ބުނެލިއެވެ.\n"ނުވާނެ ގިނައިރެއް، އަހަރެން ކާލަންދެން މަޑުކޮށްލަދީބާ، ކައިގެން އަހަރެން ހިނގައިދާނަން" ކެންޒާގެ އަތުން ދޫކޮށްނުލާ މިފްރާހު ވާހަކަދެއްކިއެވެ. ވިސްނަން ހުރި މީހަކު ފަދައިން ކެންޒާ ބަލަން ހުރެފައި މިފްރާހުގެ އަތުން އަތް ނައްޓުވާލިއެވެ. އަދި އައިސް މިފްރާހުގެ ކުރިމަތީގައި ހުރި ގޮނޑީގައި އިށީނެވެ.\n"ވަރަށް މީރު... ތެންކިއު" މިފްރާހު ކާން ފެށުމާއެކު ބުނެލިއެވެ.\n"ދެން ނިދާނީތަ؟" މިފްރާހު އަހާލިއެވެ.\nމޭޒުމަތީ އޮތް ކެންޒާގެ ވައަތު އަތްތިލައިގެ އިނގިލިތަކުގެ ކޮޅުގައި މިފްރާހުގެ އިނގިލިތަކުން ކުޅެލިއެވެ. ކެންޒާ ގަޔާ ކައިރިއަށް އަތް ދަމާލަމުން ހޫން ލައްވާލިއެވެ. އެހެން ފަހަރުތަކަށްވުރެ މިރޭ މިފްރާހު ރީތިހެން ކެންޒާއަށް ހީވިއެވެ. އަނެއްކާ އޭނާއަށް ފެންނަ ގޮތް ތަފާތުވީބާއޭ ވެސް ހިތަށް އެރިއެވެ. ޖަހާފައި ހުރީ ކޮން ސެންޓެއްކަން ބުނަން ނޭނގުނަސް އެ ފިރިހެންވަހުގައި ޚާއްސަގޮތެއް ހުރިކަން ކެންޒާއަށް އިޙްސާސް ކުރެވުނެވެ. ވިސްނަން ބޭނުންނުވާ އެތައް ޚިޔާލުތަކެއް ކެންޒާގެ ސިކުނޑިއަށް ވެރިވަމުންދިޔައެވެ. ތޭވީސް އަހަރުވީއިރު ވެސް ލޯބީ ފޮނިކަން އިޙްސާސް ކުރެވިފައިނުވާކަމުގެ ހުސްކަން ހިތުގައި ވިއެވެ. ލޯބީގެ ގޮތުން އޭނާއާ ގުޅެން ބޭނުންވާނޭ މީހަކު ހުރެދާނެބާއޭ ކިތަންމެ ފަހަރަކު ކެންޒާގެ ހިތަށް އަރައެވެ.


ޝައުބާންމަހަކީ ކުރާ އަމަލުތައް ﷲގެ ހަޟްރަތަށް އުފުއްލެވޭ މައްސަރު! ހެޔޮ އަމަލު އިތުރުކޮށް، ރޯދަ ހިފުން ގިނަކުރޭ! – Haftha\nFri,5June, 2020, 12:54 am\nޝައުބާންމަހަކީ ކުރާ އަމަލުތައް ﷲގެ ހަޟްރަތަށް އުފުއްލެވޭ މައްސަރު! ހެޔޮ އަމަލު އިތުރުކޮށް، ރޯދަ ހިފުން ގިނަކުރޭ!\nޝައުބާން މަހުގެ ދުވަސްތަކަކީ ހެޔޮއަމަލުގެ ފަތަށް ހެޔޮއަމަލުތައް އިތުރުކޮށްލަން ލިބިފައިވާ ރަނުގެ ފުރުސަތެއް ކަމަށާއި އެ ފުރުސަތުގެ ބޭނުން ހެޔޮގޮތުގައި ހިފުމަށް މިއަދުގެ ހުކުރު ހުތުބާގައި މުސްލިމުންނަށް ނަސޭހަތްތެރިވެ ގޮވާލައްވައިފިއެވެ.\n“ޝައުބާންމަހުގެ ދުވަސްތަކުގައި ހެޔޮ އަމަލުކުރުން ގިނަ ކުރުން” މި މައުލޫއަށް މިއަދު ދިން ހުކުތު ހުރުބާގައި ވިދާޅުވީ މިހާރު ގުނަމުންމިދާ ދުވަސްތަކަކީ ހުރުމަތްތެރި ކުރެއްވިގެންވާ ރަޖަބު މަހާއި ބަރަކާތްތެރިވެގެންވާ ރަމަޟާންމަހާ ދެމެދުގައިވާ، މީސްތަކުންގެ ތެރެއިން ގިނަ ބަޔަކު އެމަހުގެ ދުވަސްތަކާމެދު ޣާފިލުވެފައިވާ ޝައުބާންމަހުގެ ދުވަސްތައް ކަމަށެވެ.\nއަދި މިދުވަސްތަކަކީ ހެޔޮއަމަލުގެ ފަތަށް ހެޔޮއަމަލުތައް އިތުރުކޮށްލަން ލިބިފައިވާ ރަނުގެ ފުރުސަތެއް ކަމަށާއި އެ ފުރުސަތުގެ ބޭނުން ހެޔޮގޮތުގައި ހިފުމަށް ހުތުބާގައި ނަސޭހަތްތެރިވެފައިވެއެވެ.\nއެގޮތުން އެމަހުގައި ކުރަން އޮތް އެންމެ މުހިންމު ކަމަކީ ގިނަގިނައިން ރޯދަހިފުން ކަމަށާއި އެމަހަކީ މީސްތަކުންގެ އަމަލުތައް ﷲގެ ހަޟްރަތަށް އުފުއްލެވޭ މައްސަރުކަމަށް ވެސް ހުތުބާގައި ވިދާޅުވިއެވެ.\nރަސޫލާގެ އަމަލުފުޅުތަކަށް ބަލާއިރު ވެސް ޝައުބާންމަހުގެ ބޮޑު ބައެއްގައި އެކަލޭގެފާނު ރޯދަހިއްޕެވިކަން ހަދީޡްފުޅުތަކުން ޡާބިތުވާކަން ފާހަގަކުރައްވާ ހުތުބާގައި ވިދާޅުވީ، ޝައުބާންމަހު ރޯދަހިފުން ގިނަކުރުމުގެ ދެ ހިކުމަތެއް ވާކަން ރަސޫލާގެ ހަދީޡް ބަސްފުޅުން އެނގިގެންދާކަމަށެވެ.\nއޭގެން ފުރަތަމަ ހިކުމަތަކީ ޝައުބާންމަސް ވަނީ ރަޖަބުމަހާއި ރަމަޟާންމަހާ ދެމެދުގައި ކަމުން މީސްތަކުން އެމަހަކާމެދުގައި ޣާފިލުވެފައިވާތީ، އެ ޣާފިލުކަމުން މީސްތަކުން ހޭލައްވާލުމެވެ. އެހެންކަމުން މިއީ ރަމަޟާންމަހަށް ތައްޔާރުވުމުގެ ގޮތުން ދެވޭ ތަމްރީނެއް ކަމަށް ހުތުބާގައި ވިދާޅުވިއެވެ.\nދެވަނަ ހިކުމަތަކީ މީސްތަކުންގެ އަމަލުތައް ﷲގެ ހަޟްރަތަށް އުފުލިގެންދާ މަހަކީ ޝައުބާން މަސް ކަމަށްވެފައި، މާތްﷲ ލޯބިވެވޮޑިގެންނަވާ އަމަލުތައް ކުރުން މަތީ އެ އިލާހުގެ އަޅުތަކުން ތިބޭ ހާލު، އެ އަޅުތަކުންގެ އަމަލުތައް ﷲގެ ހަޟްރަތަށް އުފުލިގެންދާނެ ގޮތް މިންވަރު ކުރެއްވުމެވެ.\nހުތުބާގައި އިތުރަށް ވިދަޅުވީ، ޝައުބާންމަހު ރޯދަހިފުން ގިނަކުރުމަކީ ވަރަށްބޮޑަށް އެދެވިގެންވާ ކަމެއް ކަމަށާއި ﷲގެ ހަޟްރަތުން ޡަވާބަށް އެދިގެން މީހަކު ރޯދައެއް ހިފައިނަމަ އެމީހެއްގެ މޫނު އެތައް ހާސް ދުރުމިނަކަށް ނަރަކައާ ދުރުކުރައްވައެވެ.\nއެގޮތުން ﷲ ރުއްސުން ލެއްވި އަބޫސައީދުލް ހުދުރީ ރަލިއަﷲ އަންހުގެ އަރިހުން ރިވާވެގެންވެއެވެ. ރަސޫލާﷲ صلى الله عليه وسلم ހަދީޡް ކުރެއްވި އަޑު ތިމަން އެއްސެވީމެވެ.\n“މާތްﷲ މަގުގައި އެންމެ ދުވަހަކު ރޯދަ ހިފި މީހެއްގެ މޫނު ހަތްދިހަ ހަރީފުގެ ދުރުމިނަށް ނަރަކައިން ދުރު ކުރައްވާނެއެވެ،”\nމިއަދުގެ ހުކުރު ހުތުބާގައި ގިނަ ކަންކަމަށް މުސްލިމުންނަށް ވަނީ ނަސޭހަތްތެރިވެވަޑައިގެންފައެވެ. އެގޮތުން ހެޔޮކަންކަމުގައި އެއްބަޔަކު އަނެއް ބަޔަކަށް ވާދަކޮށް ކުރިއަރައި ދިއުމަށާއި ކިޔަމަންތެރިކަން އަދާކުރުމުގައި އަވަސްވެގަތުމަށް ނަސޭހަތްތެރިވެފައިވެއެވެ.\nއަދި އިންސާނުންގެ ވެރި އިލާހުގެ ހަޟްރަތުން ފާފަފުއްސެއްވުމަށް އެދުމަށާއި އުޑުތަކާއި ބިންފަދަ ތަނަވަސްކަން ލިބިގެންވާ ސުވަރުގެ ހޯދުމަށް އަވަސްވެގަތުމަށް ވެސް ހުތުބާގައި ވަނީ ދިވެހިންނަށް ނަސޭހަތްތެރިވެފައެވެ.


SunOnline: Operation gai3meehakah aniyaavi, ekakaku vanee amilla nafsah gellun dheefai: Fuluhun\nއޮޕަރޭޝަނުގައި ތިން މީހަކަށް އަނިޔާވި، އެކަކު ވަނީ އަމިއްލަ ނަފްސަށް ގެއްލުންދީފައި: ފުލުހުން\nއަހުމަދު މިޒްޔާލް 12 Jun 2021, 20:45\nހަރުކަށި ފިކުރާ ދެކޮޅަށް ސަލާމަތީ ބާރުތަކުން ޖަލުތަކުގައި މިއަދު ކުރިއަށް ގެންދިޔަ އޮޕަރޭޝަންގައި ނުކިޔަމަންތެރިކަން ދެއްކި ތިން ގައިދީއަކަށް އަނިޔާވެފައިވާ ކަމަށް ފުލުހުން ބުނެފި އެވެ.\nފުލުހުން ބުނީ މާލެ ޖަލާއި މާފުށީ ޖަލުގައި ފުލުހުންނާއި ސިފައިން އަދި ކަރެކްޝަނަލް ސާވިސް ގުޅިގެން މިއަދު ހިންގި އެ އޮޕަރޭޝަންގައި ފުލުހުން ޓޭޒާ ބޭނުންކުރި ކަމަށް ބުނެ ބައެއް ފަރާތްތަކުން ފަތުރާފައިވާ މައުލޫމާތަކީ ދޮގު މައުލޫމާތެއް ކަމަށެވެ.\nއެހެން ނަމަވެސް ނުކިޔަމަންތެރިކަން ދެއްކި ދެ ގައިދީއަކާ ދެކޮޅަށް ޕެޕާ ސްޕްރޭ ބޭނުންކުރި ކަމަށާއި އެ ދެ މީހުންނަށް ވެސް ސިއްހީ ފުރަތަމަ އެހީ ފޯރުކޮށްދިން ކަމަށް ފުލުހުން ބުންޏެވެ.\nއަނިޔާ ލިބުނު ތިންވަނަ ގައިދީއަކީ މާފުށި ޖަލުގައި ކުރިއަށް ގެންދިޔަ އޮޕަރޭޝަންގައި ނުކިޔަމަންތެރިކަން ދެއްކުމުގެ ސަބަބުން ބިޑި އަޅުވާފައި ހުއްޓައި ސިމެންތި އައްޓެއްގަައި އަމިއްލައަށް ބޮލުން ޖަހައި، އަމިއްލަ ނަފުސަށް ގެއްލުން ދިން މީހެއް ކަމަށް ފުލުހުން ބުންޏެވެ. އަދި ފަރުވާ ދިނުމަށް ފުލުހުން ވަނީ އޭނާ މާލެ ގެނެސްފަ އެވެ.\nއޮޕަރޭޝަންގައި އެ ތިން ގައިދީން ފިޔަވައި އިތުރު ގައިދީއަކަށް އަނިޔާވެފައި ނުވާ ކަމަށް ފުލުހުން ބުނެ އެވެ.\nމީގެ އިތުރުން އެ އޮޕަރޭޝަނުގައި ފުލުހުން ބަލާފާސްކުރި ގޮޅިތަކުން ގިނަ އަދަދެއްގެ ފޯނާއި ސިމްކާޑު ވެސް ވަނީ ހޯދާފަ އެވެ.\nމާލޭ ޖަލާއި މާފުށީ ޖަލުން މިއަދު ހޯދި ތަކެތި -- ފޮޓޯ/ ފުލުހުން\nއެގޮތުން މާލެ ޖަލުން ސިމް ކާޑާއެކު އެއް ފޯނު އަދި މާފުށީ ޖަލުން ސިމް ކާޑާއެކު 43 މޯބައިލް ފޯނު ފުލުހުންގެ ބެލުމުގެ ދަށަށް ވަނީ ގެންގޮސްފަ އެވެ. އަދި ފުލުހުން ދަނީ އެ މައްސަލަ އިތުރަށް ތަހުގީގު ކުރަމުންނެވެ.


vnews - PSG balikoh Barca quarter ah\nފަސޭހަ ކަމާއެކު ޕީއެސްޖީ ބަލިކޮށް ބާސާ ކުއާޓާއިން ޖާގަ ހޯދައިފި\nޕީއެސްޖީ ކޮޅަށް ލަނޑު ޖެހުމަށްފަހު ބާސާގެ ކުޅުންތެރިން އުފާފާޅު ކުރަނީ----\nޗެމްޕިއަންސް ލީގުގެ ދެވަނަ ބުރުގެ ދެވަނަ ލެގުގައި ރޭ ޕީއެސްޖީ އަތުން 1-6 ލަނޑުން މޮޅުވެ، މުބާރާތުގެ ކުއާޓާ ފައިނަލަށް ބާސެލޯނާ ދަތުރުކޮށްފި އެވެ.\nމިއީ މިމުބާރާތުގެކުއާޓާފައިނަލަށް، ބާސާ ޖެހިޖެހިގެން ދަތުރުކުރި 10 ވަނަ ފަހަރެވެ.\nމި ދެ ޓީމު ފުރަތަމަ ލެގުގައި ބައްދަލުކުރި މެޗް 4-0 ލަނޑުން ކާމިޔާބު ކޮށްފައި ވަނީ ޕީއެސްޖީންނެވެ. އެހެންކަމުން ބާސާ މުބާރާތުގެ ކުއާޓާއަށް ދަތުރުކުރީ ރޭގެ މެޗުން ނެރުނު ނަތީޖާއާއެކު 5-6 ގެ އެގްރިގޭޓަކުންނެވެ.\nމުޅި ދުނިޔެ ހައިރާންކޮށްލުމަށް ފަހު ބާސާއިން މިމުބާރާތުގެ ކުއާޓާ ފައިނަލަށް ދަތުރުކުރި މިމެޗުގައި އެޓީމްގެ ފުރަތަމަ ލަނޑު މެޗުގެ ތިން ވަން މިނެޓުގައި ކާމިޔާބު ކޮށްދިނީ ލުއިސް ސުއަރޭޒް އެވެ.\nބާސާގެ ފަރާތުން ތަފާތު މޮޅުކުޅުމެއް ފެނިގެން ދިޔަ މިމެޗުގައި އެޓީމުގެ ލީޑް ފުޅާ ކުރި ލަނޑު ފެނިގެން ދިޔައީ މެޗުގެ 40 ވަނަ މިނެޓުގައެވެ. އެލަނޑަކީ ޕީއެސްޖީގެ ޑިފެންޑަރު ކުރްޒާވާ އަތުން ބައިކޮޅަށް ވަތް ލަނޑެކެވެ. އަދި މިމެޗުގައި ބާސާއިން ޖެހި ތިން ވަނަ ލަނޑު މެޗުގެ 88 ވަނަ މިނެޓުގައި އެޓީމަށް ކާމިޔާބު ކޮށްދިނީ ލިއޮނަލް މެސީއެވެ. އޭނާ އެލަނޑު ޖެހީ ލިބުނު ޕެނަލްޓީއަކުންނެވެ.\nތިން ލަނޑު ޖަހައި މެޗުގެ ލީޑް ބާސާއިން ނަގައިފައި ވަނިކޮށް، ޕީއެސްޖީއިން ވަނީ މެޗުގެ 62 ވަނަ މިނެޓުގައި ލަނޑެއް ޖަހާފައެވެ. އެލަނޑު އެޓީމަށް ކާމިޔާބު ކޮށްދިނީ އެޑިންސަން ކަވާނީ އެވެ.\nރޭގެ މެޗުގައި ޕީއެސްޖީ ކޮޅަށް ބާސައިން ޖެހި އެޓީމުގެ ހަތަރު ވަނަ ލަނޑު މެޗުގެ 88 ވަނަ މިނެޓުގައި ކާމިޔާބު ކޮށްދިނީ ނޭމާއެވެ. އަދި މެޗުގެ އިތުރު ވަގުތުގެ ތެރޭގައި ބާސާއިން ވަނީ ޕީއެސްޖީ ކޮޅަށް އިތުރު ދެ ލަނޑު ޖަހައިފައެވެ. އެގޮތުން އެ ދެލަނޑަކީ ބާސާއަށް ލިބުނު ޕެނަލްޓީއަކުން ނޭމާ ކާމިޔާބު ކޮށްދިން ލަނޑަކާއި، ސާޖީ ރޮބާޓޯ ކާމިޔާބު ކޮށްދިން ލަނޑެވެ.\nރޭގެ މޮޅާއެކީ ބާސާ ކުއާޓާއަށް ދަތުރުކުރިއިރު، މިއީ ޗެމްޕިއަންސް ލީގުގެ ތާރީހުގައި ވެސް ފުރަތަމަ ލެގުގެ މެޗެއްގައި ހަތަރު ލަނޑުގެ ތަފާތަކުން ބަލިވި ޓީމެއް، ނަތީޖާ އަނބުރާލުމަށްފަހު މުބާރާތުގެ އަނެއް ބުރަށް، ދަތުރުކުރި ފުރަތަމަ ފަހަރެވެ.\nރޭގެ މެޗަށް ފަހު ބާސާގެ ކޯޗް އެންރިކޭ ބުނީ، މެޗުގައި ބާސާގެ ކުޅުންތެރިން ދެއްކީ ވަރަށް ވެސް ރީތި އެހާމެ މޮޅު ކުޅުމެއް ކަމަށެވެ. އަދި މި ކާމިޔާބީގެ ފަހަތުގައި އޮތީ ކުޅުންތެރިންނާއި ސަޕޯޓަރުންގެ އިތުބާރު ކަމަށް ވެސް އެންރިކޭ ބުންޏެވެ.


Muhimmu mauloomathu thakeh haamakuumah Maru Commission ge noosveringe bahdhaluvumeh ahnna hafthaagai! | Jazeera\tމަރު ކޮމިޝަނުން މުހިންމު މައުލޫމާތުތަކެއް ހިއްސާކުރަނީ! - Jazeera\nމުހިންމު މައުލޫމާތުތަކެއް ހާމަކުރުމަށް އަންނަ ހަފްތާގައި މަރު ކޮމިޝަންގެ ނޫސްވެރިންގެ ބައްދަލުވުމެއް!\nޖަވިޔަނި February 4, 2021 276 views0\nމުހިންމު މައުލޫމާތުތަކެއް ހާމަކުރުމަށް އަންނަ ހަފްތާގައި މަރު ކޮމިޝަނުން ނޫސްވެރިންގެ ބައްދަލުވުމެއް ބޭއްވުމަށް ތައްޔާރުވަމުން އަންނަކަން ޖަޒީރާއަށް އެނގިއްޖެއެވެ.\nއިތުބާރު ހުރި މަސްދަރަކުން ޖަޒީރާއަށް މައުލޫމާތުދިން ގޮތުގައި، ކޮމިޝަނުގެ މަސައްކަތްތައް ކޮވިޑްގެ ލުއިތަކާއި އެކު އަތޮޅުތެރޭގައިވެސް ކުރިޔަށް ގެންގޮސްފައިވެއެވެ. އެގޮތުން، ރަށްރަށުގައި ކޮމިޝަނުން ބަލަމުންދާ މައްސަލަތަކާއި ގުޅިގެން މީހުން އިންޓަވިއު ކުރުމުގެ މަރުހަލާތައް ހަލުވި ސްޕީޑްގައި ކުރިޔަށް ގެންގޮސްފައިވާއިރު މި މަސައްކަތް އަދިވެސް ނުނިމެއެވެ. ނަމަވެސް ގިނަ މައްސަލަތަކަށް އިތުރު އަލިމަގެއް ފެނިފައިވާކަމަށް މައުލޫމާތު ލިބެއެވެ.\nކޮވިޑްގެ ތިންވަނަ ރާޅާއެކު އަނެއްކާވެސް ރަށްރަށަށް ގޮސް އިންޓަވިއުތައް ނެގުމުގައި ދަތިތަކެއް ދިމާވިނަމަވެސް މަސައްކަތް ހުއްޓުމެއްނެތި ކުރިޔަށް ގެންދާނެކަމަށާއި ފައިނަލް ރިޕޯޓުތައް ނެރެވޭނެ ސީދާ ތާރީހެއް އަދިވެސް ނޭނެގޭކަމަށް މައުލޫމާތު ލިބެއެވެ.\nއަނިޔާވެރިކޮށް މަރާލެވުނު ފަރާތްތަކާއި ގެއްލުވާލާފައިވާ ފަރާތްތަކަށް އިންސާފު ހޯދައިދިނުމަށް ރައީސް ވެވަޑައިގެންނެވި ވައުދުގެ ތެރެއިން އެކުލަވާލެވުނު މި ކޮމިޝަނުން ބަލަމުންދާ މައްސަލަތައް ބެލުމަށް ބޭރުގެ އިންވެސްޓިގޭޓަރަކުވެސް މިހާރުވަނީ ރާއްޖެ ގެނެސްފައެވެ.\nމަރު ކޮމިޝަނުން މުހިންމު މައުލޫމާތުތަކެއް ހިއްސާކުރަނީ!


Sunny Leone Ge Amillah Cosmetics Brand Eh Nerenee - Vaguthu\nސަނީ ލިޔޯންގެ އަމިއްލަ ކޮސްމެޓިކްސް ބްރޭންޑެއް ނެރެނީ\nސަނީ ލިޔޯން އޭ ބުނުމުން އެއީ ކާކުކަން ނޭންގޭ މީހަކު މަދުވާނެއެވެ. ބޮލީވުޑްގެ "އައިޓަމް ގާލް" ގެ ގޮތުން އޭނާ މަޝްހޫރުވެފައި ވަނީ އޭނާގެ ކުޅަދާނަ ނެށުންތަކާއި އޭނާގެ ރީތިކަމުންނެވެ.\nބޮލީވުޑްގެ ތަފާތު ކާމިޔާބީ ތަކަށްފަހު ސަނީ ލިޔޯން މިހާރު ތައްޔާރުވަމުންދަނީ އޭނާގެ އަމިއްލަ ކޮސްމެޓިކްސް ބްރޭންޑެއް ނެރުމަށެވެ. "ސްޓާ ސްޓްރަކް" ކިޔާ މި ކޮސްމެޓިކްސް ބްރޭންޑް މިފެށޭ މާޗް 1 ވަނަ ދުވަހު ނެރޭނެކަމަށް އޭނާ ބުންޏެވެ.\n"މިއީ އަހަރެން ވަރަށް ކުރިންސުރެ ކުރަން ބޭނުންވެފައި ހުރި ކަމެއް. މިއީ އަހަރެންގެ ވަރަށް ގިނަ ވަގުތާއި އެތަށް ވިސްނުމަކާއި އަހަރެން އެކަމަކަށްޓަކައި ފިދާވިކަމެއް. މި ޕްރޮޑަކްޓް ނެރުމަށް ހުރިހާ ތައްޔާރީތަށް ނިމިފައިވާއިރު އަހަރެން މިހުރީ ވަރަށް އުފަލުން." ސަނީ ލިޔޯން އޭނާގެ ކޮސްމެޓިކްސް ބްރޭންޑާއި ގުޅޭގޮތުން މީޑިޔާއަށް މައުލޫމާތު ދެމުން ބުންޏެވެ.\nސަނީ ލިޔޯން އިތުރަށް ބުނީ "ސްޓާ ސްޓްރަކް ބްރޭންޑްގެ ހުރިހާ އުފެއްދުމަކީވެސް ވަރަށް ވިސްނުމަށްފަހު ހުރިހާ އަންހެނުންނަށް ކަމުދާނެހެން އެތަކެއް ދިރާސާތަކެއް ހެދުމަށްފަހު ނެރޭ ބްރޭންޑެއް. އަހަންނަށް ޔަގީން މި އުފެއްދުން ހުރިހާ ފަރާތްތަކަށްވެސް ކަމުދާނެ" ކަމަށެވެ.\nސަނީ ލިޔޯން ހާމަކުރާ ގޮތުގައި މިއީ އޭނާ ގޮތަށް އަބަދު ކެމެރާ ކުރިމަތީގައި ހަރަކާތްތެރިވާ އަންހެނުންނަށް ކަމުދާނެ އަދި މާކެޓްގައި ތަފާތު ކޮސްމެޓިކްސް ބްރޭންޑަކަށް ވާނެކަމަށާއި ސްޓާ ސްޓްރަކް ގެ ކޮންމެ އުފެއްދުމަކީ އޭނާ އާއި އޭނާގެ ޓީމް ވަރަށް ރަނގަޅަށް ބެލުމަށްފަހު ނެރޭ އުފެއްދުމެއް ކަމަށެވެ.\nސަނީ ލިޔޯން ވަނީ ބޮލީވުޑްގައި "ޖިސްމް 2"، އޭކް ޕަހެލީ ލީލާ"، "ކުޗް ކުލް ލޯޗާ ހޭ" އަދި "ވަން ނައިޓް ސްޓޭންޓް" ފިލްމް ތަކުގައި ހަރަކާތްތެރި ވުމުގެ އިތުރުން އެތަށް ލަވަތަކެއް ކުޅެދީފައެވެ.


ކޮންމެ ދުވަހަކުވެސް ހެނދުނު ހޭލައިގެން މޫނުގައި ގަނޑުފެން ހާކަންވީ މިހެންވެ! – Dhen.mv\nކޮންމެ ދުވަހަކުވެސް ހެނދުނު ހޭލައިގެން މޫނުގައި ގަނޑުފެން ހާކަންވީ މިހެންވެ!\nޢާލިމް އަބްދުއްލަތީފް October 30, 2020 - 8:30 pm\nއަޅުގަނޑުމެންގެ ތެރެއިން ގިނަ މީހުންނަކީ ހަމުގެ މައްސަލަތަކާ ދިރިއުޅުމުގެ ކޮންމެވެސް ހިސާބަކުން ދިމާވާ މީހުންނެވެ. ނުވަތަ ދޭތެރެ ދޭތެރެއިން ހަމުގެ މައްސަލަތަކާ ކުރިމަތިވާ މީހުންނެވެ. އެހެންކަމުން، ހަންގަނޑަށް ގެއްލުންވާ ކަންތައްތަކުން ދުރުވެ ހަންގަނޑު ރީތިކޮށް ބެހެއްޓުމަކީ ވަރަށް މުހިއްމު ކަމެކެވެ. ނަމަވެސް އަގުބޮޑެތި ލޯޝަން ތަކަކީ ކޮންމެ ކޮންމެ މީހަކަށް ގަނެވޭނެ އެއްޗިއްސެއް ނޫނެވެ. އެހެންކަމުން މި ކިޔައިދެނީ ހަންގަނޑު ރީތިކޮށް ބެލެހެއްޓުމަށް ޓަކައި ގޭގައި ކުރެވިދާނެ ވަރަށް މޮޅު ކަމެކެވެ.\nދުވަހުގެ ބިޒީ ޝެޑިއުލްގައި އުޅެން ޖެހޭ ގޮތުގެ ސަބަބުން ވަރަށް ގިނަ ފަހަރަށް އަޅުގަނޑުމެންނަށް އޮންނަނީ ހަންގަނޑަށް އަޅާލަންޖެހޭ މިންވަރަށް އަޅާ ނުލެވިފައެވެ. އެހެންވުމުގެ ސަބަބުން ވެސް ހަންގަނޑަށް ގެއްލުން ލިބޭ ފަހަރު އާދެއެވެ. އަދި ހަމަ އެހެންމެ ބައެއް މީހުން ކުރާ މޭކަޕްގެ ސަބަބުން ވެސް ހަންގަނޑަށް ނޭދެވޭ އަސަރުތައް ކުރެއެވެ، މިކަންކަމުން ސަލާމަތްވުމަށް ބައެއް މީހުން ގޭގައި ކޮންމެވެސް ކްރީމެއް ނުވަތަ ލޯޝަނެއްް ބޭނުން ކުރުމަށްފަހު ނިންމާލަނީއެވެ. އަނެއްބައި މީހުން ދަނީ ސެލޫން އަށެވެ. އެހެން ނަމަވެސް އެއީ އެތައް ފައިސާއެއް ހަރަދުވާ ކަމެެކެވެ. އެހެންކަމުން މި ފައިސާތައް ބޭކާރު ގޮތުގައި ހަރަދުކުރުމުގެ ބަދަލުގައި ގޭގައި ވެސް ކުރެވިދާނެ މިފަދަ ވަރަށް މޮޅެތި ކަންތައްތައް އެބަހުއްޓެވެ.\nގުދުރަތީ މާއްދާތަކުން ހަށިގަނޑަށް ކުރާ އަސަރުވެސް މާ ބޮޑުވާނެކަމަށް މޮޅެތި ޑޮކްޓަރުން ވެސް ވިދާޅުވެއެވެ. އެގޮތުން، ކޮންމެ ދުވަހަކުވެސް ހެނދުނު މޫނުގައި ގަނޑުފެން (އައިސް ކިއުބް) ހޭކުމަކީ ހަންގަނޑަށް ވަރަށް އެދެވޭ އަސަރުތައް ކުރާނެ ކަމެކެވެ. މިގޮތަށް ގަނޑުފެން ބޭނުން ކުރުމުން ހަންގަނޑަށް ލިއްބައިދޭ ބައެއް ފައިދާތަކަށް ބަލާލަމާ ހިނގާށެވެ\nއެންމެ ފުރަތަމަ ކަމަކަށް މިކަމުގެ ސަބަބުން މޫނުގައި ލޭދައުރުވާ ގޮތް ރަނގަޅު ކޮށްދެއެވެ. އޭގެ ސަބަބުން ހަންގަނޑު ތާޒާކޮށް ޒުވާންކަން މަތީ ދަމަހައްޓައިދެއެވެ. އަދި ހަމަ އެހެންމެ މޫނުގައި ނަގާ އޮށާޅަތައް މަދުކޮށްދީ ހަންގަނޑު އޮމާންކަން މަތީ ދަމަހައްޓައިދެއެވެ. ހަމަ އެހެންމެ މިކަމުގެ ސަބަބުން ދުވަހުގެ ފެށުން ތާޒާކޮށްދީ، ލޯ ކައިރީގައި ކަޅުވެފައި ހުންނަ ތަންތަން ވެސް ރަނގަޅު ކޮށްދެއެވެ. މީގެ އިތުރުން މޫނުގައި ހުންނަ ރޫތައްވެސް މިކަން ކުރުމުން މަދުކޮށްދެއެވެ.\nގަނޑުފެން ތައްޔާަރު ކުރާނެ ގޮތް\nއެންމެ ފުރަތަމަ ފެނަށް ގްރީން ޓީ އާއި ކިއުކަމްބާ ދިޔަ އާއި ރޯޒް ވޯޓާ އަދި ލުނބޯ ހުތް އަޅާ އެއް ކޮށްލާށެވެ. އަދި ރަނގަޅަށް ގިރާލާށެވެ. އަދި އެއަށްފަހު ގަނޑުފެން ޓްރޭއަށް އަޅާލުމަށް ގަނޑު ކުރާނީއެވެ. ދެން ގަނޑުވުމުން އެ ގަނޑުފެންތައް ކުޑަކުޑަ ތުވާލި ކޮޅަކަށް އަޅާށެވެ. އަދި ސީދާ ގަނޑުފެން މޫނުގައި ނުޖައްސާށެވެ. ސަބަބަކީ މާ ބޮޑަށް ފިނިވުމަކީ ހަންގަނޑު ހަލާކު ވެދާނެ ސަބަބަކަށް ވާތީއެވެ. އެ ތުވާލިކޮޅު މޫނުގައި ހާކާނީ ބޮނޑިތާން ކުރާ ގޮތަށެވެ.\nމިކަން ކޮންމެ ދުވަހަކު ތަކުރާރު ކުރާށެވެ. އޭރުން ނިކަން އަވަހަށް ފައްސި ނަތީޖާއެއް ފެންނާނެއެވެ.


Modi ge dhathurugai radar thah rasmeekoh ifthithaahu kuranee\nރައީސް އިބްރާހިމް މުހައްމަދު ސޯލިހާއި އިންޑިއާގެ ބޮޑު ވަޒީރު ނަރެންދްރަ މޯދީ--\nމޯދީ ރާއްޖެއަށް ކުރައްވާ ދަތުރުފުޅުގައި ރާޑަރުތައް ރަސްމީކޮށް އިފްތިތާހުކުރަނީ\nއިންޑިއާގެ ބޮޑު ވަޒީރު ނަރެންދުރަ މޯދީ ރާއްޖެއަށް ކުރައްވާ ރަސްމީ ދަތުރުފުޅުގައި ރާއްޖޭގައި ޤާއިމުކޮށްފައިހުރި އިންޑިއާގެ ރާޑަރުތައް ރަސްމީކޮށް އިފްތްތިތާހު ކުރާނެ އެވެ.\nސީއެންއެމް އަށް ޔަގީންވެފައިވާ ގޮތުގައި މިމަހުގެ7އިން 8 އަށް މޯދީ ރާއްޖެ އަށް ކުރައްވާ ރަސްމީ ދަތުރުފުޅުގައި އެ ރާޑަރުތައް އިފްތިތާހު ކުރާނެ އެވެ. އެކަމަކު އެއާ ބެހޭ ތަފްސީލެއް ނުލިބެ އެވެ.\nއިންޑިއާ ކަނޑުގެ ސަލާމަތާއި ރައްކާތެރިކަން ކަށަވަރުކުރުމަށް ރާއްޖޭގައި ވަނީ ޖުމްލަ 10 ރާޑަރު ހަރުކޮށްފައެވެ. ޗީފް އޮފް ޑިފެންސް ފޯސް މޭޖަ ޖެނެރަލް އަބްދުﷲ ޝަމާލް ކުރިން ވިދާޅުވެފައިވަނީ އެ ރާޑަރުތަކަކީ އިންޑިއާ ކަނޑުގެ ސަލާމަތާއި ރައްކާތެރިކަން ކަށަވަރު ކުރުމަށް ކުރެވޭ މުހިންމު މަސައްކަތެއް ކަމަށެވެ. އެގޮތުން އިންޑިއާ ކަނޑު ބޭނުންކޮށްގެން ވަގަށް މަސްތުވާތަކެތި އެތެރެކުރުމާއި ތަފާތު އެކި ކުށްތައް ކުރުން ހުއްޓުވުމަށް ރާޑަރުތައް އެހީތެރިވެދޭނެ ޝަމާލް ވިދާޅުވި އެވެ.\nރާއްޖޭގައި ރާޑަރު ބެހެއްޓުން ހިމެނޭ ގޮތުން ޑިފެންސް މަޝްވަރާތައް އިންޑިއާއާއެކު ފެށީ ކުރީގެ ރައީސް އަބްދުﷲ ޔާމީންގެ ވެރިކަމުގައި 2016 ވަނަ އަހަރު އެވެ. އެ މަޝްވަރާތަކަކީ އޭރު ދެ ގައުމުން ސޮއިކުރި އެއްބަސްވުމެއްގެ ދަށުން ކުރިއަށް ގެންދިޔަ މަޝްވަރާތަކެކެވެ.\nއިންޑިއާއިން އަންނަނީ މި ސަރަހައްދުގެ އެހެން ބައެއް ޤައުމުތަކުގައިވެސް މި ރާޑަރު ސިސްޓަމްތައް ބެހެއްޓުމަށް މަސައްކަތް ކުރަމުންނެވެ. އެގޮތުން އިންޑޮނޭޝިޔާ، މިޔަންމާ އަދި ބަންގްލަދޭޝްއާއެކު ވެސް އިންޑިއާއިން އަންނަނީ މަޝްވަރާކުރަމުންނެވެ.\nރާއްޖޭގެ ކަނޑު ސަރަހައްދަކީ ބޮޑު ސަރަހައްދަކަށްވާއިރު، މަސްތުވާތަކެތި ވަގަށް އެތެރެ ކުރުމާއި، އެހެން މަނާ ކަންކަން ރާއްޖޭގެ ސަރަހައްދުގައި ކުރުން މި ރާޑަރުތަކުގެ ސަބަބުން މަދުވާނެ އެވެ.\nޑިފެންސް މޮޑީ އިންޑިއާ-ރާއްޖެ


ލުބުނާން ތެލަށް ޖެހިއްޖެ: އިރާނުގެ ތެޔޮ ބޯޓެއް ލުބްނާނަށް ދަތުރު ފަށައިފި | Sandhaanu\nލުބުނާން ތެލަށް ޖެހިއްޖެ: އިރާނުގެ ތެޔޮ ބޯޓެއް ލުބްނާނަށް ދަތުރު ފަށައިފި\nލުބްނާންއަށް ދިމާވެފައިވާ ތެލުގެ ދަތިކަމަށް ހައްލެއް ގެނައުމުގެ ގޮތުން ލުބުނާންގެ ޖަމާއަތަކުން އިންތިޒާމްކޮށްގެން އިރާނުން ތެޔޮބޯޓެއް އެ ގައުމަށް ގެންދިއުމުގެ މަސައްކަތް ފަށައިފިއެވެ. މިކަމާ ގުޅިގެން ހިޒްބުﷲގެ ލީޑަރު، ޙަސަން ނަސްރުﷲ (ފޮޓޯ) މިދިޔަ ބުދަ ދުވަހު ދެއްވި ޚިޠާބެއްގައި ވިދާޅުވީ އެ ތެޔޮބޯޓު އިރާނުން ފުރުމާ އެކު އެ ބޯޓު ލުބްނާނުގެ ޒިންމާގެ ދަށަށް ވަންނާނެކަމަށެވެ. އެހެންކަމުން އެމެރިކާ އާއި އިޒްރޭލު ފަދަ ގައުމުތަކުން މި ކަމުގެ ތެރެޔަށް ނުވަނުމަށް ވެސް އޭނާ ގޮވާލެއްވި އެވެ. މި ކަމަކީ ހަމައެކަނީ އެ ގައުމަށް ދިމާވެފައިވާ އިގުތިސާދީ ބަލިމަޑުކަމުން އަރައިގަތުމުގެ ގޮތުން ކުރައްވާ ކަމެއް ކަމަށާއި ފޮރުވިފައިވާ އެހެން އެއްވެސް މަގުސަދެއް މިކަމުގެ އަޑީގައި ނުވާނެކަންވެސް އޭނާ ވަނީ ފާހަގަ ކުރައްވާފައެވެ.\nއެ ތެޔޮބޯޓު ލުބުނާނަށް ބަނދަރުކުރާނީ ކޮން އިރަކު ކަމާއި ކޮން ތަނަކަން ކަން ނަސްރުﷲ ވިދާޅުވެފައެއް ނުވެއެވެ. އޭނާ ވިދާޅުވީ މި މައުލޫމާތު ހިއްސާ ކުރެވޭނީ އެ ބޯޓު މެޑިޓަރޭނިއަން ކަނޑާ ހަމައަށް ފޯރުމުންނެވެ.\nލުބްނާންގެ އިގުތިސާދީ ހާލަތު ވަނީ ފާއިތުވި ދެ އަހަރުދުވަހުގެ ތެރޭގައި ވަރަށް ބޮޑަށް ދަށަށްގޮސްފައެވެ. ބޭރުފައިސާގެ ސްޓޮކް ހުސްވެ، ސެންޓްރަލް ބޭންކުން ވަނީ އެ ގައުމަށް އެތެރެ ކުރެވޭ މުދާ މަދުކުރުމަށް ނިންމާފައެވެ. އަދި ލުބްނާނުގެ ސިފައިން ވަނީ ޕެޓްރޯލް ސްޓޭޝަންތަކުން ތެޔޮ ވިއްކުން މަނާކޮށްފައެވެ. އެއީ ތެލުގެ ބޭނުންޖެހޭ މުހިންމު އެހެން ކަންކަމަށް ބޭނުންކޮށް ރައްކާ ކުރުމަށެވެ. މުޅި ގައުމުން ތެޔޮ ހުސްވާންފެށުމާ ގުޅިގެން އެ ގައުމުގައި ހުރި މަތީފެންވަރެއްގެ ޕްރައިވެޓް ހޮސްޕިޓަލުތަކުން ވަނީ ކަންބޮޑުވުން ފާޅުކޮށްފައެވެ. ޑީސަލް ހުސްވެއްޖެ ނަމަ ހޮސްޕިޓަލުން ކަރަންޓުކެނޑި އެތައް ސަތޭކަ ބަޔެއްގެ ފުރާނަ ގެއްލިގެން ހިނގައިދާނެކަން އެ ހޮސްޕިޓަލުތަކުން ވަނީ ފާހަގަކޮށްފައެވެ. ލުބްނާނުގެ ފައިސާގެ އަގު ވަނީ 90 އިންސައްތަ ދަށަށް ގޮސްފައެވެ. އެ ގައުމުގެ ޖުމްލަ އާބާދީގެ 78 އިންސައްތަ މީހުން ދިރިއުޅެމުން ދަނީ ފަގީރުކަންމަތީގައެވެ.


(5 މާރިޗު 2017 އާ ގުޅޭ)\n"މަންމާ!... އޯކޭތަ..." މޭޒުމަތީ ހުރި ފެންފުޅިން ބިއްލޫރިތަށްޓަށް ފެންފޮދެއް އަޅާލުމާއެކު ރުބީނާގެ ކައިރިއަށް ތަށި ޖައްސާލިއެވެ. އަދި ރުބީނާގެ ކޮނޑުގައި މަޑުމަޑުން ނިޔާނު އަތްޖައްސާލިއެވެ. އެއާއެކު ކުރިމަތީ ހުރި ފެންތަށި ނަގާ އެ އިން އެތިފޮދެއް ރުބިނާ ބޯލިއެވެ.\n"ކޮންއިރަކު ނިޔާނު ކުއްޖަކާ ރައްޓެހިވީ؟" ނަފްސު ހަމައަކަށް އެޅުމުން ރުބީނާ ވާހަކަދެއްކިއެވެ.\n"ދުވަސްކޮޅެއްވެއްޖެ..." ނިޔާނު ބުނަން އުޅުނު އެއްޗެއް ފުރިހަމަ ނުކުރެވެނީސް އަނެއްކާ ވެސް ރުބީނާ ވާހަކަ ދައްކަން ފެށި އެވެ.\n"ކުއްޖަކާ ރައްޓެހިވިއިރު މަންމައާ ބައްދަލުކޮށްލަން މިގެއަށް ނުގެނައީ ކީއްވެ؟ މަންމަ ހީކުރީ ނިޔާނު ކުއްޖަކާ ގުޅޭނީ މަންމަގެ ރުހުން ވެސް ހޯދާފަ ކަމަށް"\n"އަހަރެން ވެސް ހުރީ މިހެންވާނެ ކަމަކަށް ނޫން... އެކަމަކު ކަމުދާ ކުއްޖަކު ފެނުމުން ރައްޓެހިވީ... މަންމާ! އެއީ ވަރަށް ރަނގަޅު ކުއްޖެއް... މާލޭގައި ހުރި ނަމަ ޔަޤީނުން ވެސް މަންމައާ ބައްދަލު ކޮށްދޭނަން... އަސްލު ވީގޮތަކީ ހުރިހާ ކަމެއް ވެސް ހިނގައިދިޔައީ ވަރަށް އަވަހަށް... އަހަރެން ބޭނުންވަނީ އަވަހަށް ކައިވެނި ކުރަން... ފޯނުން ވެސް އެ ވާހަކަ ނުބުނީ މަންމަ ގާތަށް އައިސް ބުނަން ބޭނުން ވެގެން" ނިޔާނުގެ ވާހަކަ ރުބީނާ ކަނުލާ އަޑުއެހިއެވެ.\n"ނިޔާނު ގޮސްފައި ތި އައީ އެ ރަށުން ހުރިހާ ކަމެއް ނިންމައިގެން ދޯ... އެއީ ކޮންނަމެއް ކިޔާ ކުއްޖެއްތަ؟" ރުބީނާ ފާޑަކަށް ހިތްހަމަނުޖެހުމުގެ ރާގެއްގައި އަހާލިއެވެ.\nއައިރާއާ ބެހޭ ވާހަކަތައް ނިޔާނު ކިޔައިދޭން ފެށިއެވެ. އެހެން ނަމަވެސް އޭނާއަށް އެނގޭ ހުރިހާ ހަޤީޤަތެއް ރުބީނާއާ ޚިއްޞާއެއް ނުކުރި އެވެ. އައިރާއާ ބެހޭގޮތުން އެނގުނު ވަރަކަށް ރުބީނާގެ މޫނުމަތިން ހިތްހަމަނުޖެހުމުގެ އަސަރުތައް އިތުރުވަމުން ދިޔައެވެ. ނިޔާނުގެ ވާހަކަތައް ނިމުނުއިރު ވެސް ރުބީނާ އިނީ ހިމޭނުންނެވެ. ބަހެއް ބުނަން ބޭނުން ނުވެފައި އިންހެނެވެ.\n"މަންމާ... އަހަރެން އައިރާއާ ކައިވެނި ކުރަން ނިންމައިފިން،" ރުބީނާ އެއްޗެއް ބުނޭތޯ އިރުކޮޅަކު މަޑުކޮށްލުމަށްފަހު ނިޔާނު އޭނާ ނިންމާފައިވާ ގޮތް ހާމަކުރި އެވެ.\n"ނިޔާނު ހުރިހާ ކަމެއް ނިންމައިގެން ހުރެ ކޮންމެހެން މަންމަ ގާތުގައި ތި ވާހަކައެއް ދެއްކުމުގެ ބޭނުމަކީ ކޮބާ" ނުރުހުމާއެކު ރުބީނާ މޭޒުދޮށުން ތެދުވިއެވެ.\n"އަހަރެން ކޮންމެ ކަމެއް ކުރިޔަސް މަންމަ ގާތުގައި އަބަދުވެސް ބުނަމެއްނު" ނިޔާނު ބުންޏެވެ.\n"އަހަންނަކަށް ތިބުނާ އަންހެންކުއްޖާ ކަމަކު ނުދޭ... އަހަރެންގެ ޚިޔާލު ހޯދަން ނިޔާނު ބޭނުންވީމަ އަހަރެން މިބުނީ"\n"އެއީ ކީއްވެ؟" ނިޔާނު ހައިރާންވިއެވެ.\n"ގޮތެއްނެތިގެން ނިޔާނުގެ ބޮލުގައި އަމިއްލައަށް އެޅިގަނެގެން ކަމެއް ނޭނގޭތަ އެ އުޅެނީ... މައެއް ބަފައެއް ނެތްތަނުގައި އަތުގައި ވެސް އެއްޗެއް އޮތީއެއް ނޫން" ނުރުހިފައި ނިޔާނަށް ރުބީނާ ބަލާލިއެއްކަމަކު އޭނާ ހިތުގައި ގެތިގެން އައި ލަފުޒުތައް ދުލުން ބޭރެއް ނުކުރިއެވެ. އެހެން ނަމަވެސް އޭނާގެ ހަނދާނަށް އައީ ޚުދު އޭނާ އަމީރުއާ އިންނަން އުޅުނު ގޮތެވެ. އެނބުރި ރަށަށް ދާން ބޭނުންނުވެގެން އަމީރުގެ ގާތުގައި ކަރުނަ އޮއްސި ރޭތަކެވެ.\nރުބީނާ ތުންފިއްތާލީ ދުލުން ބަހެއް ބޭރުވެދާނެތީ އެވެ. އިތުރަށް ނިޔާނުގެ ކުރިމަތީ ނުހުންނަން ހަލުވިކޮށް އައިސް އޭނާގެ ކޮޓަރިއަށް ވަނެވެ. އޭރު ބަންޑުން އެނދުމަތީގައި ލެޕްޓޮޕްއިން އިނގިރޭސި ސީރިޒްއެއް ބަލަން މައުރީން އޮތެވެ. އޭނާ ވެސް ސިހިފައި ބަލާލީ ރުބީނާ މާބާރަށް އައިސް އެނދުގައި އިށީން ގޮތުންނެވެ.\n"މަންމާ... ކިހިނެއްވީ؟" ދެ ކަންފަތަށް ޖަހާފައިވާ ހެޑްސެޓުގެ ކޮޅު ނައްޓާލަމުން މައުރީން ކުރުއަތްމައްޗަށް ތެދުވެލިއެވެ.\n"ކަމެއްނުވޭ" ރުބީނާގެ އިހުސާސްތައް މައުރީންއަށް ސިއްރުކުރަން އުޅުނަސް އެކަމެއް ނުވިއެވެ. މައުރީންއަށް ވެސް އިތުރަށް އެއްޗެއް ބުނަން ނުކެރުނީ ރުބީނާ ރުޅިއައިސްފައި އިންކަން އެނގޭތީ އެވެ. އެހެންވެ އަވަހަށް ނޭނގޭކަމަށް ހަދާފައި ދެކަންފަތަށް ހެޑްސެޓު ޖަހާލުމާއެކު އިހު އޮތްހެން އޮށޯވެލާ އޭނާގެ ސަމާލުކަން ލެޕްޓޮޕަށް ދޫކޮށްލި އެވެ.\n"ޒަމާން ބަދަލުވިޔަސް އިންސާނުންގެ ވިސްނުން އަދިވެސް ބަދަލެއްނުވޭ... އެކަހަލަ އަންހެންކުދީންގެ ގޮތް އަހަންނަށް ވަރަށް ރަނގަޅަށް އެނގޭ... އަހަންނަށް ވެސް އެ ދުވަސް އައި... އަހަރެންގެ ދަރިފުޅަކީ އޭނާގެ ބައްޕަ ކަހަލަ މީހެއް... ވީއިރު އަންހެން ކުދީންނަށް ނިޔާނުގެ ހިތާ ކުޅެލުމަކީ ދާދި ފަސޭހަކަމެއް... އެކަހަލަ ނުބައި ރޭވުން ދެނެގަނެވޭނީ އެފަދަ ވިސްނުން ގެންގުޅޭ މީހަކަށް... އަހަރެންގެ ދަރިއަކަށް ނިޔާނު ވާއިރު އޭނާއާ އެފަދަ ގޮތަކަށް އަންހެނަކު ކަންތައްކުރާތަން ދުށުމަކަށް މަޑަކުން ނުހުރެވޭނެ... އެކަހަލަ އަންހެނަކު ނިޔާނު މިގެއަށް ގެނެސްފިއްޔާ އެޖެހުނީ އަނެއް ހަކަންތައް... އަހަންނަށް މިގޭގައި އުޅުނަކަ ނުދޭނެ... މައުރީންއަކީ އަދި ކުޑަކުއްޖެއް... އޭނާއަށް ގޮތެއް ނުފެންނަނީސް ކަމެއް ނޫން އެކުއްޖާ ބޭރުކޮށްލާކަށް ވެސް... މުޅި ގެއަށް ވެރިވާން މަސައްކަތްކުރާނެކަން ޔަޤީން... ނިޔާނަށް ލިބޭ ފައިސާއިން ބައިރުފިޔާއެއް ވެސް އެހެން މީހަކަށް ލިބުނަކަ ނުދޭނެ... ނޫން! ނޫން!... ނިޔާނު އިންނަންވާނީ އަހަރެން ބުނާ ކުއްޖަކާ... އޭރުން އަހަންނަށް ވެސް އަރާމުގައި ދިރިއުޅެވޭނީ" ރުބީނާ ދެބުމަ ގޮށްޖަހާލުމާއެކު ޗަސްޖަހާލި އެވެ.\nޚިޔާލުތަކުގެ ތެރެއަށް ގެއްލިފައި އެނދުގެ ފައިލާކޮޅުގައި ހުރަހަށް އޮށޯވެލައިގެން ރުބީނާއަށް އޮވެވުނީ ކިހާ އިރަކު ކަމެއް ވެސް ނޭނގެ އެވެ. އެ ކޮޓަރިން މައުރީން ދިޔައިރު ވެސް އޭނާއަށް ނޭނގެ އެވެ. އެހެން އޮއްވާ އޭނާ ހަޤީޤަތުގެ ތެރެއަށް ގެނައީ ކައިރީގައި އޮތް ފޯނެވެ. ވައިބްރޭޓްވާން ފެށުމާއެކު ބަންޑުން ބާއްވާލާފައި އޮތް ފޯނު ނަގާ ރުބީނާ ބަލާލިއެވެ. އަދި އަވަސް އަވަހަށް ފޯނަށް ޖަވާބުދިނެވެ. ޤައިސްއާ ބައްދަލު ކުރަން ނިންމާފައި އޮތްކަން ރުބީނާ ހަނދާންވީ ސަލްމާ ގުޅީމަ އެވެ. ލިބިފައިވާ ނުތަނަވަސްކަމާ ކުޑަހިނދުކޮޅަކަށް ވިޔަސް ދުރަށްދާން ރުބީނާއަށް މަޖުބޫރުވި އެވެ. މޫނު ހަދައިގެން ހުރެ ޤައިސްއާ ކުރިމަތިލާކަށް ރުބީނާ ނޭދެ އެވެ. ސަލްމާއާ ފޯނުން ވާހަކަ ދައްކަމުން ރުބީނާ އެނދުން ތެދުވެ މިރޭ ލާން ނިންމި ހެދުމަށް އަދިވެސް އެއްފަހަރު ބަލާލި އެވެ. އަދި ހެދުމާ ދޭތެރޭ ސަލްމާގެ ޚިޔާލު ވެސް ހޯދިއެވެ. ހުޅަނގުގެ ވައްޓަފާޅިއަށް ހެދުން އެޅުން އާންމުވެފައިވާއިރު ރުބީނާ ވަނީ އެ ފަދަ ފެޝަންތަކަށް ލޯބިޖެހިފަ އެވެ. އޭނާ މިރެއަށް ޚާއްޞަކޮށް ހޮވާފައިވާ ހެދުމަކީ ވެސް އެފަދަ ހެދުމެވެ.\n"ވާއު މަންމާ!... ހާދަ ސަޅިއޭ... އަޅެ އަހަރެން ބޭނުން ތި ޖެކެޓު..." ރުބީނާ ގެއިން ނުކުންނަން އުޅުނު ވަގުތު ސޯފާގައި އޮތް މައުރީން ބުނެލިއެވެ. ދަރިފުޅުގެ އެ ބަސްތަކުން ރުބީނާއަށް ވަރަށް ބޮޑު ހިތްހަމަޖެހުމެއް ލިބިގެން ދިޔައެވެ.\n"މަންމަ މިރޭ ތަންކޮޅެއް ލަސްވެދާނެ... ދޮންބެ ނުކުތީމަ ކާން ހަދައިދޭތި..." ރުބީނާއަށް ލިބުނު އުފާވެރިކަން ފޮރުވަމުން މައުރީނަށް ބުންޏެވެ.\nވިލާ ބޯވެ އުޑުމައްޗަށް މަޑު ރަތްކުލައެއް ވެރިވެފައި އޮތެވެ. ޖެހެމުންދިޔަ ފިނިފިނި ވައިރޯޅިތަކުން ވާރޭ ވެހެން އުޅޭކަމުގެ ހަނާ އަޅާ ކަހަލައެވެ. ސިޓްރޯން ރެސްޓޯރެންޓުގެ ބެލްކަންޏާ ކައިރީގައި ދެ މީހުނަށް އިށީނދެވޭނޭހެން ހުރި މޭޒުގެ ދޮށުގައި ޤައިސް އިން އިރު ތަނުގައި ހިނގަމުންދާ ކަންތައްތަކަށްވުރެ އޭނާގެ ނަޒަރު ހުއްޓިފައި ހުރީ އެތަނުން ބޭރަށެވެ.\n"ޤައިސް!... ރޫބީ..." ޤައިސްއާއެކު މޭޒުދޮށުގައި އިން ވަޖީހު ކުޑަކުޑަކޮށް އިޝާރާތްކޮށްލީ ސިޑިންއަރައިގެން އައިސް މަޑުޖެހިފައި ހުރި ރުބީނާއަށެވެ. އެމީހުންނާ ދިމާއަށް ރުބީނާ އަންނަން ފެށުމުން ފަހަތަށް ބަލާލި ޤައިސްގެ ސަމާލުކަން ވެސް އެ ދިމާއަށް ހުއްޓިއްޖެއެވެ.\nކުޑަކޮށް ހާސްވެފައި ހުރި ރުބީނާ ހަމަޖެހިލުމަށް ފުންނޭވާއެއް ލުމާއެކު ހިނިތުންވެލިއެވެ. ޖިންސަކާއި ގަޔަށް ދޫ ޓީޝާޓުފޮތީގެ ޓޮޕަކާއި އޭގެ މަތިން އެފްރިކަން ޕްރިންޓުގެ ޖެކެޓެއް ލާފައި ހުރިއިރު ރުބީނާ އޭނާގެ އުމުރަށް ވުރެ ވެސް ޅަކަމަށް ދައްކަ އެވެ. ވަޖީހުއާއި ޤައިސް ތިބި މޭޒުގެ ދޮށަށް އަންނަމުން އަތުގައި އޮތް ކްލަޗް ހުޅުވާލާފައި ރުބީނާ ފޯނު ނަގާ ނިވާލި އެވެ. މިރޭ އެއްވެސް މީހަކު އޭނާ ޤައިސްއާއެކު އިންދާ ގުޅާ އުނދަގޫ ކުރަން ނޭދޭކަން އޭނާގެ އެ ޢަމަލުން ހާމަވި އެވެ. މޭޒާ އަރާ ހަމަވުމާއެކު ޤައިސްގެ ކުރިމައްޗަށް އިން ވަޖީހު ތެދުވެއްޖެ އެވެ.\nޤައިސް... ޝީޒް ރޫބީ... އަޅުގަނޑު މަޑުކުރީ ރޫބީ އަންނަންދެން..." ވަޖީހު އެއްފަރާތަށް ޖެހިލާ ރުބީނާ އާއި ޤައިސް އެކަކު އަނެކަކަށް ތަޢާރުފު ކޮށްދިނުމަށްފަހު އެތަނުން ދުރަށް ހިނގައިގަތެވެ.\n"އިށީނދޭ..." ވަޖީހު ދިއުމަށް އެނބުރިލުމުން ޤައިސް ކުޑަކޮށް ގޮނޑިން ތެދުވެލާ ކުރިމަތީ ހުރި ގޮނޑިއަށް އިޝާރާތްކޮށްލީ ހިނިތުންވުމަކާއެކު އެވެ.\n"ރޫބީ... ރޫބީ ކިހިނެއްތަ؟" ޤައިސް ވެސް އިނީ ޖެހިލުންވެފަ އެވެ. އެކަން ރުބީނާއަށް ވެސް ފާހަގަވި އެވެ. ލުއި ހިނިތުންވުމެއް ޤައިސްއާ ބަދަލުކޮށްލެވުނީ އެހެންވެ އެވެ.\n"އަޅުގަނޑު ރަނގަޅު..." ރޫބީނާ މަޑުމަޑުން ބުނެލި އެވެ.\n"އޯޑަރު ދެމާ... އެއްޗެއް ނުނަގައެއް މިކަހަލަ ތަނަކަށް ވަދެ ނުތިބެވޭނެއެއްނު" ހިނިތުންވެލައިގެން އިނދެ ޤައިސް ބުންޏެވެ. އުމުރުން ފަންސާހާ ކައިރިވެފައިވާއިރު އަދިވެސް ޤައިސްގެ ފަރާތުން ފެންނަނީ ތަފާތު ޖޯރެކެވެ. ޓީޝާޓަކާއި ޖިންސެއްގައި އޭނާ ހުއްޓެއްކަމަކު ބޮލުގައި އެންމެ ހުދު އިސްތައްޓެއް ވެސް ފެންނަން ނެތެވެ. އެހެންނަމަވެސް އޭނާގެ ކުރުކޮށް ބަހައްޓާފައި ހުރި ތުނބުޅީގައި ހުދު އިސްތަށި ގިނައެވެ. ވަރުގަދަ ބޯ ފަން އިސްތަށި ގަޑެއް ލިބިފައިވެއެވެ. ބޮޑު އިސްކޮޅަކާއި ހައިބަތު ހުރި ފިރިހެނެކެވެ. ވަރުގަދަ ބުމައިގެ ދަށުގައިވަނީ މީހުން ޖެހިލުންވާފަދަ ތޫނު ދެ ލޮލެވެ.\nޤައިސްއާ ބައްދަލުވެ ރުބީނާއަށް ވެސް ދުވަހަކު ނުވާ ފަދަ ގޮތްތަކެއް ވަމުންދިޔައެވެ. ޤައިސްގެ މަޑުމައިތިރިކަމާ އޭނާގެ ވާހަކަ ދެއްކުމުގައި ހުންނަ އޯގާތެރިކަން ރުބީނާގެ ހިތާއި ޟަމީރަށް އަސަރު ފޯރުވިއެވެ. އެންމެ ރެއެއްގެ ބައްދަލުވުމަކަށްފަހު އެ ދެމެދުގައި އޮތް ގުޅުން ކެނޑިގެން ހިނގައިދާނޭތީވެ އެކަމާ ކުއްލިއަކަށް ރުބީނާ ވަރަށް ހާސްވާން ފެށި އެވެ. ޤައިސް އޭނާ ބަލައިނުގެންފާނެއޭ ހީވަނީ އެވެ.\n"އާ ޔޫ އޯކޭ..." ރުބީނާގެ ނިތްކުރި ޓިޝޫއަކުން ފުހެން ފެށުމުން ޤައިސް އަހާލިއެވެ.\n"އޯކޭ..." މަޑުމަޑުން ރުބީނާ ބުނެލި އެވެ. އަދި ކައިރީގައި ހުރި ފެންތަށިނަގާ އެ އިން އެތިފޮދެއް ބޯލި އެވެ.\nޤައިސްއާއި ރުބީނާގެ ދެމެދުގައި ތާފާތު ވާހަކަތައް ދެކެވުނެވެ. ދެ މީހުންނަށް ވެސް ދިރިއުޅުމުގައި އާދެވިފަ ތިބި ހިސާބުގެ ވާހަކަ ނުދެކެވުނު ނަމަވެސް ދެ މީހުން ވެސް ދަރީންގެ ވާހަކަ ދެއްކި އެވެ. އަދި ސަލްމާއާއި ވަޖީހުގެ އެދުމަށް އެ ދެ މީހުންނަށް ވެސް އެކަކު އަނެކަކާ ބައްދަލު ކުރަން ޖެހުނީތީ އެކަމުގެ ވާހަކަތައް ވެސް ދެއްކި އެވެ. އެންމެ ފަހުން ރޫބީނާގެ ރީތި ކަމަށް އެއްޗެއް ނުބުނެ ޤައިސްއަށް ނީދެވުނެވެ. ރުބީނާއަކީ ދެ ކުދިންގެ މަންމައެއް ކަމަށް ވަޖީހުގެ ފަރާތުން އެނގިފައި އޮތް ނަމަވެސް މިރޭ ރޫބީނާ ހަމަލޮލަށް ފެނުމުން ޤައިސްއަށް ހީކުރެވުނު ގޮތާ މުޅިން ތަފާތުކަމުގައި ބުންޏެވެ. ތަޢުރީފުގެ ބަސްތައް ޤައިސްގެ ދުލުން ރުބީނާއަށް އިވިގެން ދިޔަ ހިނދު ބަޔާންކުރަން ދަތި އުފާވެރިކަމެއް ރުބީނާއަށް ލިބިގެން ދިޔަ އެވެ.\nވާރޭގެ ތިކިތައް އެއްވެސް ރަހުމެއްނެތި އޮއްސާލީ ރުބީނާއާއިއެކު ޤައިސް މޭޒުދޮށުން ތެދުވިތަނާ އެވެ. މިވަގުތު އެ ވާރޭ ވެސް ރޫބީނާއަށްވީ ލެއްވި ނަސީބެއް ކަމުގައެވެ. ގެއަށްދަނީ ކިހިނެއްތޯ ރުބީނާގެ ގާތުގައި ޤައިސް އަހާލީ އެވަގުތު އެވެ. ރެސްޓޯރެންޓަށް ވަންނަތާ ދޮރުމަތީގައި ދެ މީހުން މަޑުކޮށްލައިގެން ތިބީ ވެހެންމުންދިޔަ ވާރޭއަށް ނަޒަރު ހުއްޓާލައިގެންނެވެ.\n"ޓެކްސީގައި އައީ... ދެން ހިޔެއްނުވޭ ޓެކްސީއެއް ވެސް ލިބޭނެ ހެނެއް... އިރުކޮޅަކު މަޑުކޮށްލާނީ ވާރޭ ތުނި ކޮށްލަންދެން" މާޔޫސްވެފައި ހުރިކަން މޫނުމަތިން ދައްކާލަމުން ރުބީނާ ބުންޏެވެ. އެއާއެކު ޤައިސް އުޑުމައްޗަށް ބަލާލާފައި އޭނާ އައިސް އުޅެނީ ކާރުގައި ކަމުގެ ބުނެ ރުބީނާ ޤަބޫލިއްޔާ އޭނާއާއެކު ކާރުގައި ގެއަށް ގެންގޮސްދޭނަން ކަމުގައި ބުންޏެވެ. އެއާއެކު ދެން ވެސް ރުބީނާއަށް އޭނާގެ މަންޒިލާ ހަމައަށް ހިނގަމުންދިޔަ މަގު ކުރުވި ކަހަލައެވެ.\nވެހެމުންދިޔަ ވާރޭގެ ތިކިތައް ފުރާޅުގެ އިތުރުން ކުޑަދޮރުގެ ބިއްލޫރިގަނޑުގައި ޖެހޭ އަޑު އިވެމުންދިޔައެވެ. ފިނިކަމުން އޭސީ ވެސް ނިއްވާލައިގެން ރަޖާ ދަށަށް ވަދެ އައިރާ އޮތެއްކަމަކު އޭނާއަށް ނިދޭގޮތެއް ނުވިއެވެ. ބާލިހުގެ ބައެއް އޭރު އޮތީ އައިރާގެ ކަރުނުން ތެމިފައެވެ. އިރުއަރާ އޮއްސޭއިރު އޭނާގެ ޒަމީރު ކުރަނީ އެންމެ ސުވާލެކެވެ. ނިޔާނު އޭނާއާ ކައިވެނިކުރަން އެނބުރި އަންނާނެބާއެވެ. މުޅި ނަފްސުގެ ހަމަޖެހުން ނަގާލާ ވަރުގެ ޚިޔާލަކަށް އެ ސުވާލަށް ޖަވާބު ހޯދުން އައިރާއަށް ވެފައިވެއެވެ. ނިޔާނު މާލެ ދިޔަފަހުން ދެ ހަފްތާއަށްވުރެ ގިނަ ދުވަސްވީއެވެ. ނިޔާނަށް ބަދަލުތަކެއް އައިސްފިކަން އައިރާއަށް ފާހަގަކުރެވުނީއެވެ. އޭނާގެ ހިތް ރޮނީ އެހެންވެއެވެ. ކުރިން ފޯނުކުރާ ވަރަށް މިހާރު ނިޔާނު ފޯނެއް ނުކުރެއެވެ. މަންމަ ގާތުގައި ކައިވެނީގެ ވާހަކަ ދައްކާނަމޭ ބުނެލާފައި އެވާހަކަ ވެސް ކުރުކޮށްލަނީ އެވެ. ގިނައިން ނުގުޅެނީ ވަޒީފާގައި މާ ބުރައީ ކަމަށް ބުނެއެވެ. އެހެންނަމަވެސް އެ ހުރިހާ ވާހަކައެއް އައިރާއަށް ޤަބޫލު ކުރަން ދަތިވެއްޖެ އެވެ. ނިޔާނުގެ ވާހަކަ ދެއްކުމުގެ ރާގު ބަދަލުވެފައިވާތީ އެވެ. ނިޔާނު އޭނާގެ އިތުބާރު ގެއްލުވާލައިފިނަމަ ދެން ދުވަހަކު ވެސް އައިރާއަށް އެހެން މީހަކަށް އިތުބާރެއް ނުކުރެވޭނެ އެވެ. ނޭނގުމެއްގެ ތެރޭގައި އައިރާ ހުރިއިރު އެންމެ ގާތް އެކުވެރިޔާއަށް ހަޤީޤަތް ހާމަކުރަން ވެސް އައިރާ ފަސްޖެހިއްޖެ އެވެ. އޭނާއަށް ހެދުނު ގޯހެއްކަމުގައި ނިޔާނު ވެދާނެތީ އެކަމުގެ ވާހަކަ އިތުރު މީހެއް ގާތުގައި ދައްކާނެހާ ހިތްވަރު ވެސް ނެތީ އެވެ. (ނުނިމޭ)


Coca-cola Euro Promotion huhttaalaifi\nކޮކާކޮލާގެ ޔޫރޯ ޕްރޮމޯޝަން ހުއްޓާލާއިފި\nޔޫރޯ ފުޓުބޯޅަ މުބާރާތައް ހާއްސަކޮށްގެން ކޮކާކޯލާ އިން ކުރިއަށް ގެންދިޔަ ޕްރޮމޯޝަން ހުއްޓާލައިފި އެވެ.\nކޮވިޑް-19 އާ ގުޅިގެން މި އަހަރުގެ ޔޫރޯ ފުޓުބޯޅަ މުބާރާތް މިހާރު ވަނީ ފަސްކޮށްފައެވެ.\nކޮކާ ކޯލާގެ ބުއިންތައް އުފައްދަމުން އަންނަ މާލޭ އެރޭޓެޑް ވޯޓާ ކޮމްޕެނީ (އެމްއޭޑަބްލިއުސީ) އިން ނެރުނު ބަޔާނެއްގައި ބުނީ މުއްދަތެއް ނެތް ގޮތަށް ޕްރޮމޯޝަން މެދުކަނޑާލާފައިވާ ކަމަށާއި އެ ޕްރޮމޯޝަންގެ ދަށުން އިތުރު ނަސީބުވެރިންޔަކު ދެން ނުހޮވާނެ ކަމަށެވެ.\nމިހާތަނަށް ގުރުއަތުން ހޮވިފައިވާ ފަރާތްތަކަށް ލިބުނު އިނާމުތައް ރައްދުކޮށްދޭނެ ކަމަށާއި، މިހާރުވެސް ގިނަ ފަރާތްތަކުން އިނާމު ހަވާލުކޮށްފައިވާނެ ކަމަށް އެ ކުންފުނިން ބުންޏެވެ.\nކޯކު ފުޅީގެ މަތިގަޑުގައިވާ ހާއްސަ ނަންބަރު އެސްއެމްއެސް ކޮށްގެން 10 ފަރާތަކަށް ޔޫރޯ މުބާރާތުގެ މެޗެއް ލައިވްކޮށް ބަލާލަން ދިޔުމުގެ ފުރުސަތާ، އަދި ކޮންމެ ދުވަހަކު ގުރުއަތުން ހޮވޭ ފަރާތްތަކަށް އައިފޯން 11 އާއި އެލްއީޑީ އެޗްޑީ ޓީވީގެ އިތުރުން ޔޫރޯގެ އޮފިޝަލް ބޯޅަ ވެސް ލިބޭގޮތަށް އޮތީ ހަމަޖައްސައިފަ އެވެ.\nޔޫރޯ ފުޓުބޯޅަ މުބާރާތް އަހަރެއް ފަސްކުރުމާ ގުޅިގެން، ކޮކާކޯލާގެ ޕްރޮމޯޝަން ހުއްޓާލިއިރު، މުބާރާތުގެ މެޗެއް ބަލާލަން ދިއުމުގެ ފުރުސަތު ހަ ފަރާތަކަށް އޮތީ ލިބިފަ އެވެ.\nނަމަވެސް މުބާރަތް ފަސްކުރުމާ ގުޅިގެން، އެ ފުރުސަތު ލިބިފައިވާ ފަރާތްތަކާ މަޝްވަރާކޮށްގެން އެއާ އެއްވަރުގެ ބަދަލެއް ދޭނެ ކަމަށް އެމްއޭޑަބްލިއުސީން ބުންޏެވެ.\nކޮކާ ކޯލާއިން ވަނީ މީގެ ކުރިން ޔޫރޯ މުބާރާތަކާއި ވޯލްޑް ކަޕު މުބާރާތުގެ އިތުރުން އިނގިރޭސި ޕްރިމިއާ ލީގުގެ މެޗެއް ބަލާލަން ދިއުމުގެ ފުރުސަތު ވެސް ނަސީބުވެރި ފަރާތްތަކަކަށް ދީފަ އެވެ. އަދި އެ ކުންފުނިން ވަނީ 2018 ވަނަ އަހަރު ވޯލްޑް ކަޕުގެ އޮފިޝަލް ޓްރޮފީ ވެސް ރާއްޖެ ގެނެސް ފުޓުބޯޅައިގެ ސަޕޯޓަރުންނަށް ހަނދާނުން ފިލައިގެން ނުދާނެ ފަދަ ތަޖުރިބާތަކެއް ކުރުމުގެ ފުރުސަތު ހޯދައިދީފަ އެވެ.


SunOnline: Hosptal tharaqqee kurumun atholhutherey rayyithunnah gina faidhaa thakeh kuraane: Raees\nހޮސްޕިޓަލް ތަރައްގީ ކުރުމުން އަތޮޅުތެރޭ ރައްޔިތުންނަށް ގިނަ ފައިދާތަކެއް ކުރާނެ: ރައީސް\nއިސްމާއިލް ޝާކިރު 16 Jul 2021, 22:00\nރައީސުލްޖުމްހޫރިއްޔާ، ކުޅުދުއްފުށީ ރީޖަނަލް ހޮސްޕިޓަލުގެ އިސްވެރިންނާ ބައްދަލުކުރައްވަނީ-- ފޮޓޯ/ ރައީސް އޮފީސް\nރާއްޖޭގެ ފަސް ސަރަހައްދުގައި ތަރައްގީކުރާ ފަސް ޓާޝަރީ ހޮސްޕިޓަލުގެ ސަބަބުން އަތޮޅުތެރޭ ރައްޔިތުން ބޭސްފަރުވާއަށް ކުރަންޖެހޭ ހަރަދު ސަލާމަތްކުރެވި، އެ ފަރާތްތަކަށް ގިނަ ފައިދާތަކެއް ކުރާނެ ކަމުގައި ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް ވިދާޅުވެއްޖެއެވެ.\nރައީސް މިހެން ވިދާޅުވީ ހދ. އަތޮޅުގެ ތިން ރަށަކަށް މިހާރު ކުރައްވަމުން ގެންދަވާ ދަތުރުފުޅުގައި މިއަދު ކުޅުދުއްފުށްޓައް ވަޑައިގެން އެރަށު ރީޖަނަލް ހޮސްޕިޓަލުގެ އިސްވެރިންނާ ބައްދަލު ކުރައްވައި ދެއްކެވި ވާހަކަފުޅުގައެވެ.\nރައީސް ސޯލިހް ވިދާޅުވީ ޓާޝަރީ ހޮސްޕިޓަލުގެ ސަބަބުން ސިއްހީ ހިދުމަތް ހޯދުމަށް މާލެއަށް ބަރޯސާވާންޖެހޭ މިންވަރު ކުޑަވެގެން ދިއުމާއެކު އިތުރު އެތައް ފައިދާ ތަކެއް ވާނެކަމަށެވެ.\nރައީސް ވިދާޅުވީ އޭގެ ހެޔޮބަދަލުތައް މިހާރުވެސް ފެންނަން ފަށާފައިވާ ކަމަށެވެ.\nމި ބައްދަލުވުމުގައި ރައީސުލްޖުމްހޫރިއްޔާ ވަނީ ކުޅުދުއްފުށީ ހޮސްޕިޓަލްގެ ތަރައްގީއަށް ކުރެވެމުންދާ މުހިންމު މަސައްކަތްތަކާ ގުޅޭ އެންމެ ފަހުގެ މައުލޫމާތު ހޮސްޕިޓަލުގެ އިސްވެރިންނާ ހިއްސާ ކުރައްވާފައެވެ.\nރައީސް ވިދާޅުވީ ކުޅުދުއްފުށީގެ އާ ޓާޝަރީ ހޮސްޕިޓަލުގެ ހިދުމަތް ފެށުމުގެ ކުރިންވެސް ރީޖަނަލް ހޮސްޕިޓަލުގެ ހިދުމަތްތައް ފުޅާކޮށް ފެންވަރު މަތިކުރުމަށް ސަރުކާރުން އިސްކަން ދެއްވާނެކަމުގައެވެ.\nކުޅުދުއްފުށީ ރީޖަނަލް ހޮސްޕިޓަލުގެ ހިދުމަތްތައް ޓާޝަރީ ފެންވަރަށް މަތި ކުރުމަށް ކުރިޔަށްގެންދާ މަސައްކަތްތަކުގެ ދަށުން އެ ހޮސްޕިޓަލުގައި މިހާރު އަންނަނީ 30 އެނދުގެ ވޯޑެއް ހެދުމާއި ހަ އެނދުގެ އައިސީޔޫއެއް ހެދުމުގެ މަސައްކަތް ކުރަމުންނެވެ.\nމީގެ އިތުރުން ގިނަ އާ ހިދުމަތްތަކެއް އެ ހޮސްޕިޓަލުގައި ވަނީ ތައާރަފު ކޮށްފައެވެ. އެގޮތުން އެމްއާރުއައިގެ ހިދުމަތާއި ސީޓީ ސްކޭން، ސްޕީޗް ތެރެޕީ ހިދުމަތުގެ އިތުރުން ގިނަ ހިދުމަތްތައް އެ ހޮސްޕިޓަލުގައި ވަނީ ފަށާފައެވެ.\nކުޅުދުއްފުށީގެ އާ ޓާޝަރީ ހޮސްޕިޓަލެއް އެޅުމުގެ ޕްރޮޖެކްޓް މިހާރު އޮތީ ޓެންޑާ ކުރުމަށް ހުޅުވާލުމުގެ މަރުހަލާގައެވެ.\nކުޅުދުއްފުށީގައި 100 އެނދުގެ ޓާޝަރީ ހޮސްޕިޓަލެއް އަޅަން ނިންމާފައިވާކަން ސަރުކާރުން އިއުލާނު ކުރީ މިދިޔަ އަހަރުގެ އޮކްޓޯބަރު މަހުގެ ތެރޭގައެވެ.\nރައީސުލްޖުމްހޫރިއްޔާ ކުޅުދުއްފުށީ ހޮސްޕިޓަލަށް މިއަދު ކުރެއްވި ޒިޔާރަތުގައި ރައީސް ސޯލިހް އާއި އެމަނިކުފާނުގެ އަނބިކަނބަލުން ފަޒްނާ އަހްމަދު ވަނީ ކުޅުދުއްފުށީ ރީޖަނަލް ހޮސްޕިޓަލުގެ ހިދުމަތްތައް ދޭ އެކި ތަންތަނަށް ޒިޔާރަތްކުރައްވައި އެ ހޮސްޕިޓަލުގެ މަސައްކަތްތައް ކުރިޔަށްދާ ގޮތް ބައްލަވާލައްވާފައެވެ.\nޓާޝަރީ ހޮސްޕިޓަލުގެ ސަބަބުން ގިނަ ފައިދާ ކުރާނެ: ރައީސް\nއައްޑޫ އިކުއަޓޯރިއަލް ހޮސްޕިޓަލަށް އެންޑޮސްކޮޕީގެ ހިދުމަތް


(3 ޖޫން 2021 އާ ގުޅޭ)\n"އުޅޭން ނޭނގުނީ އަހަންނަށް..." މަޑުމަޑުން އަރީނަށް ބުނެވުނެވެ. އޭނާގެ ކުރީގެ ދިރިއުޅުން އަނބުރާ ލިބުމަށް އިންތިހާއަށް ބޭނުންވެފައި ވެއެވެ. އަދި އެ ދިރިއުޅުން ހާސިލުވޭތޯ ކުރެވެން އޮތްކަމެއް ކުރާން އޭނާ ހުރީ ތައްޔާރަށެވެ.\n"ޑެޑީ!." ބެލްކަނީގައި ހުރި ފަވާދު އެނބުރިލީ ފަހަތުން ރީވާގެ އަޑު އިވިފަ އެވެ. އެކުއްޖާގެ އަތުގައި އައިޕެޑް އޮތެވެ. ބޮލުން އިޝާރާތެއްކޮށްލީ ކިހިނެއްވީތޯ ދަރިފުޅުގެ ގާތުން އަހާ ފަދައިންނެވެ.\n"ކޮންމެވެސް ކަމެއް ވެފަ އައިޕެޑަށް އޮތީ." ރީވާ މިހެންބުނެ އައިޕެޑް ދައްކާލި އެވެ.\nކޮޓަރިއަށް ވަންއިރު ފަލަކް އެއްވެސް ކަމެއް ނުކޮށް އެނދުގައި އޮށޯވެލައިގެން އޮތްތަން ފަވާދަށް ފެނުނެވެ. ފަވާދާއި ރީވާ ކޮޓަރިއަށް ވަނުމުން ވެސް އެ ކުއްޖާ ބަލައެއް ނުލި އެވެ. އެގޭގައި އުޅޭން ބޭނުން ނުވާކަމާއި އެނބުރި މަންމަ ކައިރިއަށް ދާން ބޭނުން ވެގެން ފަލަކް އޮތީ ވާހަކަ ދައްކާފައެވެ. ފަވާދުމެން ގޭގައި އެކުދީން އިހު އުޅުނު ދިރިއުޅުން ނޫޅެވޭތީ އެވެ. މިހާރު ގަޑިގަޑިން ކަންކަން ކުރަން ޖެހެއެވެ. ބަރާބަރަށް ނަމާދަށް އަރަން ޖެހެ އެވެ. މުޅި ދުވަހު އައިޕެޑް ހިފައިގެން ސަކަރާތުގައި ހޭދަ ކުރެވޭކަށް ނޯވެއެވެ. ދެބެން އުޅެން ޖެހިފައި އޮތީ އެއްކޮޓަރިއެއްގަ އެވެ. އެކަމާ އަބަދުމެ ދެބެން ތިބެނީ ކޯޅިކޯޅި އެވެ. އެއްކޮޓަރިއެއްގެ ތެރޭ އިން ވަކިކޮށްގެން، އެއްކުޖަކު އުޅޭ ހިސާބަށް އަނެއްކުއްޖަކު ނުގޮސް އުޅޭ ފަދައިން އެކުދީން އުޅެއެވެ. ކުދީންނަށް އާދަވެފައި ހުރި ނުރަނގަޅު އާދަތަކުގެ ސަބަބުން އެކުދީން އަބަދުވެސް ނަގާނީ މަންމަގެ ކޮޅުކަން ފަވާދަށް މާކުރިން ވެސް އެނގެއެވެ. ހޭޖެހެންފެށި ހިސާބުން އެކުދީންގެ އުޅުން އިސްލާހުކޮށް އެކަމަށް ބާރު އަޅަމުން އައީ ފަވާދުވީމައެވެ.\n"މަންމައަށް ގުޅަން ބޭނުން." ރީވާއާއެކު އެކުއްޖާގެ އެނދުގައި އިން ފާވާދާ ދިމާއަށް އެނބުރިލަމުން ފަލަކް ބުންޏެވެ.\n"މަންމަ ގުޅާނެއޭ ބުނީމެންނު. ރަނގަޅު ކުދީންގެ ސިފައެއް ކެތް ކުރުމަކީ." ފަވާދު ބުންޏެވެ.\nފަވާދު އެ ހުންނަނީ އަރީން ގުޅާތޯ އެވެ. ދަރީން މުހިންމު ނަމަ އަރީން ގުޅީހޭ އޭނާގެ ހިތަށް އަރައެވެ. އެއްވެސް އިރަކު އަރީން ކުދީން ބޭނުން ކަމާމެދު ފަވާދު ސުވާލު އުފެދިފައި ވެއެވެ. ގައިމު ބައްޕައަށްވުރެ ދަރީންގެ މައްޗަށް މައެއްގެ އިހްސާސް ވަރުގަދަވާނޭ ބުނާތީ އޭނާ ވެސް އަޑު އަހައެވެ. ދަރީންނާއި މަންމަ ދުރުކުރުމުގެ ވިސްނުމެއްނެތް ފަވާދު ހުރީ އަރީން އިސްވެ އެކުދީންނަށް ބޭނުންވެގެން އިޝާރާތެއް ކުރޭތޯއެވެ. އެ ދެބެން ފެންނަ ކޮންމެ ފަހަރަކު ފަވާދުގެ ހިތް ރޯލަ އެވެ. އެކުދީންނަކީ އޭނާއާއި އަރީންގެ ދެމެދުގައި އޮތް ލޯތްބެވެ. އެ ލޯތްބަށްވީ ކިހިނެއްކަމާމެދު އޭނާއަށް ތަކުރާރުކޮށް ސުވާލު ކުރެވެއެވެ. އަރީންދެކެ އެހާ ލޯބިވެވެންވީ ސަބަބެއް ވެސް ނުވިސްނުނެވެ. ފޫހިވެ ރުޅި އާދެވުނަސް ފާވާދުގެ ހިތުގައި އެކުދީންގެ މަންމަގެ މައްޗަށް އަދިވެސް ލޯބީގެ ވިންދު ފަނޑު ނުވެ ޖަހާކަން ޔަގީނެވެ. އިސްލާމީ އުސޫލުތަކާއި ދީނީ ކަންކަމަށް އިސްކަންދޭ އަނތްބަކަށް އަރީން ހެދުމަށް އޭނާ މަސައްކަތް ކުރިއެވެ. ހަނދާންކޮށްދީ އެކަންކަމަށް ގޮވާލި ފިރިއަކަށް ޔަގީނުން ވެސް އޭނާ ވާނެއެވެ.\nއިންތިޒާރުގެ ނިމުން ފޮނިވުމަކީ އެކަމަށް ޓަކައި ކެތްތެރިވުމަށް އުފުލި ދަތި އުނދަގޫ ހުރަސްތަކުން މިންޖުވެވިއްޖެކަމުގެ ހެއްކެކެވެ. އަދި ހިތުގެ މުރާދު ހާސިލުވުމުން އެކަމަށް ޓަކައި ކުރި އިންތިޒާރުގެ މަތިން ހަނދާންނެތެއެވެ. އިރުއޮއްސުނީސްސުރެ އަސްލަންގެ މޭގައި އޮތް ހިތުގެ ތެޅުން އަވަސްވެއްޖެ އެވެ. އުފާވެރިކަމުގެ ޖޯޝާއެކު ނަފްސުގެ މައްޗަށް ޖެހިލުންވުމުގެ އަސަރު ވެރިވެފައިވެއެވެ. ތަފާތު ޖަޒުބާތުތަކުން ނަފްސު ހިސާރުވެފައި ވެއެވެ. ކުދީންގެ ކޮޓަރިން އަސްލަންއާއެކު ނޯޔާ ނުކުތީ އެކުއެކީ އެވެ. އެ ކޮޓަރީގެ ދޮރު ލައްޕާލުމާއެކު އަސްލަންއަށް މަޑުކޮށްލެވުނެވެ. އަނބިމީހާގެ ސާފު ރީތި މޫނަށް އޭނާ ބަލާލި އެވެ. ލަދުން ހުރި ފަދަ ރަކި ހިނިތުންވުމެއް ނޯޔާގެ ތުންފަތުގައި ވާތީ ފެނުނެވެ. ނޯޔާގެ އަތްކުރީގައި ހިފާލައި އަސްލަންއާ ގާތަށް ދަމާލި އެވެ. އުނަގަނޑުގައި ހިފަހައްޓާލައިގެން ހުރެ ނޯޔާގެ ކޯތާފަތުގައި އަސްލަން ބޮސްދިނެވެ.\n"އަދި ވަރަށް ގިނައިރު ވާނެތަ؟" އަސްލަން ބުންޏެވެ. ލަދުންހުރި ވަރުން އިސްއުފުލާ އަސްލަންއާ ހަތަރުކަޅި ހަމަކޮށްލާކަށް ނޯޔާއަކަށް ނުކެރުނެވެ. އާނއެކޭ ބުނުމަށް ނޯޔާ ހަމައެކަނި ބޯ ޖަހާލީ އެވެ. އޭނާގެ އުނަގަނޑު އަސްލަން ދޫކޮށްލުމުން ނޯޔާ އަވަހަށް ފަހަތަށް ޖެހިލިއެވެ.\n"ތިކަން ނިންމާލާފައި ކޮޓަރިއަށް އާދޭ." އަސްލަން ބުނެލި އެވެ. ދެން ވެސް ނޯޔާ ބޯ ޖަހާލީ އެވެ.\nބަދިގޭގެ ކަންކަން ނިންމާލުމަށް ނޯޔާ އެނބުރުނެވެ. އަސްލަން ގޮސް ކޮޓަރިއަށް ވަނީ އެވެ. މިރޭ ނޯޔާ ހޭދަ ކޮށްފައިވާ އެހެން ރޭތައް ފަދައިން ނުވާނޭކަން އޭނާއަށް އެނގެ އެވެ. ހިތްބިރުގަންނަ ގޮތްވެފައި ހުއްޓެވެ. ވަގުތުތައް ދާނީ ކިހިނެއްކަމެއް ނޭނގިފަ އެވެ. ފިރިމީހާއާ މެދު ފިކުރުކުރެ ވެއެވެ. މިރޭ މީ އެ ދެމަފިރިންގެ ދެމެދުގައި ކުރިން ކަހާނުލެވި އޮތް ފަރުދާއެއް ކެހިގެން ދާނޭ ރެއެކެވެ. އެތައް ސިއްރުތަކެއް ކަޝްފުވެ ހާމަވާނޭ ރެއެކެވެ. ދެހިތް މިލްކުވެ ކައިވެނީގެ ގުޅުން ބަދަހިވެ ވަރުގަދަވެގެން ދާނޭ ފާލަމެއް އަޅާލެވޭނެ ރެއެކެވެ. އެކަކުއަނެކަކުގެ މައްޗަށް އިތުބާރު ބޮޑުވެގެންދާނެ އެވެ.\nމަސައްކަތްތަކުން އަވަދިވެ މަޑު ހިނގުމުގައި ނޯޔާ އައިސް ކޮޓަރީގެ ދޮރު ހުޅުވާލުމަށް ތަޅުގައި ހިފާލި އެވެ. ކޮޓަރިތެރެއަށް ވަދެވުނުއިރު އަސްލަން ފާޚާނާއިން ނުކުތީ އެވެ. ނިތްކުރިމައްޗަށް ބައެއް އިސްތަށިތައް ވެރިފައި ހުއްޓެވެ. އުނުގައި އޮތީ ތުވާއްޔެއް އެކަންޏެވެ. އޭނާ އެ ނުކުތީ ފެންވަރައިގެންކަން އޭސީގެ ކޮޓަރީގެ ތެރެއަށް ފެތުރިގެންދިޔަ ވަހުން އެނގެ އެވެ. އެތެރެއަށް ވަދެ ދޮރުލައްޕާލުމާއެކު ނޯޔާއަށް މަޑުކޮށްލެވުނެވެ. ކުރިއަށް އަންނަން ނުކެރިފަ އެވެ. އެ ހަށިގަނޑު ފެނިފައި ނޯޔާ ފިނިވާ ގޮތްވީ އެވެ.\n"އައި ހޭވް ސަމްތިން ފޯ ޔޫ." އަސްލަން އައިސް އަލަމާރި ހުޅުވާލަމުން ބުންޏެވެ. އޭނާ އަލަމާރި ތެރެއިން ނެގި ކޮތަޅު ނޯޔާއަށް ދިއްކޮށްލިއެވެ. އެއީ ހަވީރު މީހަކު އައިސް ގުޅުމުން އަސްލަން ނުކުމެގެން ގޮސްފައި ހިފައިގެން އައި ކޮތަޅެކެވެ. އޭގައި ވަނީ ކޯއްޗެއްކަން ނޯޔާ އެހުމުން ފަހުން ދައްކާނެ ކަމުގައި އަސްލަން އޮތީ ބުނެފަ އެވެ.\nނޯޔާ ކޮތަޅުގައި އޮތް އެއްޗެއް ނެގިއެވެ. އެއީ ކަނޑުނޫކުލައިގެ ސެޓިން ނިދާ ހެދުމެކެވެ. ހެދުން ފަތުރާލިއިރު ކުރެއް ނޫނެވެ. ފެންނަފެނުމަށް ކަށިމައްޗާ ހަމައަށް ހުންނާނެ އެވެ. ނަމަވެސް ހެދުމުގެ ދެ އަރިމަތިން ފަލަމަސްގަނޑުގެ ބޮޑުބައެއް ފާޅުވާނޭ ވަރަށް ފަޅާލާފައި ވެއެވެ. އެތެރެއިން ލާބައިގެ ކަރު ވަރަށް ފުނެވެ. ހަމައެއާއެކު އަތެއް ނެތެވެ. އުނަގަނޑާ ހަމައަށް ބުރަކަށި އޮތީ ލޭސްފޮތީގެ ބައެކެވެ. މޭ ދަށުން ތިނެސްކަނަށްވާހެން ހަމަ އެ ލޭސް ފޮތިން ރީތި ފަރުމާއަކަށް ކައިރިފަށުގައި ރޭނދާ އަޅާއި ހަރުކޮށްފައި ހުއްޓެވެ. އެ ހާމަކަން ފޮރުވުމަށް ޓަކައި ނިދާ ހެދުމުގެ ބޭރުން ލާނޭ ކަނޑުނޫކުލައިގެ "ރޯބް" އެއް އޮތެވެ. ކިރިޔާ ވެސް ހިތްހަމަޖެހުމެއް ނޯޔާއަށް ލިބުނީ ދެނެވެ.\n"މާއަވަހަށް ތި ބްލަޝް ވަނީ." ނިދާ ހެދުން ފެނި ނޯޔާގެ މޫނު ރަތްވަމުން އައީތީ އަސްލަން ބުނެލި އެވެ. އެހިނދު އަލުން އަވަސްއަވަހަށް ކޮތަޅުގެ ތެރެއަށް ނޯޔާ ހެދުން ކޮއްޕާލި އެވެ.\n"ފާޚާނާއަށް ވަންނަންތަ؟" އަސްލަން އަހާލި އެވެ. ނޯޔާ ބޯ ޖަހާލި އެވެ. އެއާއެކު އަސްލަން ބުނީ އޭނާ ސޯފާގައި މަޑުކޮށްލާނަން ކަމުގައެވެ. ނޯޔާ ރެޑީވުމުން ގޮވާލުމަށެވެ. އޭނާ ކޮޓަރިން ނުކުތީ ވެސް ތުވާލިކޮޅުގައި ހުރެއެވެ. ނޯޔާއަށް އެކަން ފާހަގަ ކުރެވުނެވެ. އެހިތް ނެގިނެގި ޖެހެމުންދިޔައެވެ. ކޮޓަރިން އަސްލަން ނުކުތުމާއެކު ފުންނޭވާއެއް ނޯޔާ ހަށިފުރާ ދޫކޮށްލި އެވެ. ހީވީ މިހުރިހާއިރު ނޭނގި ނަމަވެސް ހިފެހެއްޓިފައި ހުރި ނޭވާ ބޭރުކޮށްލީ ހެނެވެ.\n"އަސްލަން ލައިކްވާނެތަ؟" ނޯޔާއަށް އަމިއްލަ ނަފްސާ ސުވާލު ކޮށްލެވުނެވެ. ކުރިން ހިތަށް ނާރާ އެތައް ހިޔާލުތަކެއް އޭނާ ވަށާލަމުން ދިޔައެވެ. އަސްލަންއަށް އޭނާ ހުންނަ ގޮތް ކަމުނުގޮސްފާނެއޭ ހީކުރެވެނީއެވެ. އެނދުމަތީ ނިދާ ހެދުން ފަތުރާލާފައި ނޯޔާ ފާޚާނާއަށް ވަނެވެ.\nގޭތެރެއަށް ވެރިފައި އޮތީ ފަނޑު އަލިކަމެވެ. ބެލްކަނީގެ ދޮރު ލައްޕާ ފަރުދާތައް ދަމާލެވިފައިވާ އިރު މުޅިތަނުގައި ރަސްކަން ކުރަނީ ފުން ހިމޭންކަމެވެ. ސޯފާއަށް ހަށިގަނޑު ދޫކޮށްލައިގެން އަސްލަން އިނެވެ. ކުރިއަށް އޭނާގެ ދެފައި ދަމާލައިގެން ދެއަތް އުރާލައިގެންނެވެ. އެމޫނުގައިވީ ސީރިއަސް އަސަރު ތަކެކެވެ. ހީވަނީ ކޮންމެވެސް ކަމަކާ އޭނާ ވިސްނަނީ ހެނެވެ.\nފެންވަރާލައިގެން ނުކުމެ ނޯޔާ ފުރަތަމަ ކަމަކަށް ނަމާދަށް އެރި އެވެ. ރޭގެ ފަހުބައިގަ އެހެންޏާ ހޭލާ އުޅޭހެން ތެދުވެ އުޅުން މިރޭ ދަތިވާނޭ ހިތަށް އަރާތީ އެވެ. ފަހު ސަޖިދައިގައާއި ތެދުވެ އިނދެ އޭނާ ދުޢާ ކުރި އެވެ. ތަންމަތީގެ އަރާމު ކަމާއި ފިރިމީހާގެ ހިތްހަމަޖެހުން އޭނާގެ މައްޗަށް ލެއްވުމަށް އެދި އެވެ. ވޭނާއި ދަތިކަމެއްނެތް ހިތްހަމަޖެހުމުގެ މީރުކަން ދެމަފިރިންނަށް ލިބުމަށް އެދިއެވެ. ނަމާދުން ފޭބުމަށްފަހު ފަރުވާތެރިކަމާއެކު ނޯޔާ އެނދުމައްޗަށް ބަލާލި އެވެ. މިރޭ އެ ހަށިގަނޑުގައިވާނެ ހަމައެކަނި ނިވާ ކަމަކީ އެނދުމަތީ އޮތް ނިދާ ހެދުންކަން އޭނާއަށް އެނގެ އެވެ. ނަމަވެސް އެ ނިވާކަން ދެމިގެންދާނީ ކުޑަ ހިނދުކޮޅަކަށް ކަން ވެސް އޭނާއަށް އެނގެއެވެ. އަވަސްވެފައިވާ ހިތް ހިސާބަކަށް ހަމައަކަށް އެޅިފައި ވިއެވެ. ނިދާ ހެދުން ގަޔަށް ހެޔޮވަރު ކޮށްލިއެވެ. ނޯޔާގެ މޭމަތިން ހެދުން ހިފިފައި ހުއްޓަށް ތިރިއަށް ހެދުން ހުރީ ދޫކޮށެވެ. ރީތިވާ މޭޒުމަތީ ހުރި ސެންޓުފުޅިން ހަށިގަނޑުގެ ޚާއްޞަ ތަންތަނަށް ޖަހާލި އެވެ. ދެން އެ ހެދުމާއެކު އޮތް "ރޯބް" މަހާލި އެވެ. އަތްދިގު އެ ރޯބްއިން ހަށިގަނޑު ފުރިހަމައަށް ނިވާވެއްޖެކަމުގެ އިހްސާސް ކުރެވުނެވެ. ކޮޓަރިން ބޭރަށް ނޯޔާ ނުކުމެ އަސްލަންއަށް ގޮވާލިއެވެ.\nފަނޑު އަލިކަމުގެ ތެރެއަށް ހޭނިފައިވި އަސްލަންގެ ދެ ލޯ ނޯޔާއަށް ހުއްޓިފައި ވިއެވެ. އެ ރީތި ފަން އިސްތަށީގަނޑު ކަނާއަތް ފަރާތު ކޮނޑުމަތިން ކުރިމައްޗަށް ވައްޓާލާފައި އޮތެވެ. އެ ހަށިގަނޑުގެ ހިމަކަން ފާޅުވޭވޭ ހުއްޓެވެ. ނޯޔާގެ ކުރިމައްޗަށް ހުއްޓެވުމާއެކު އޭނާގެ އިސްތަށިގަނޑާ އަސްލަން ކުޅެލިއެވެ. އެ އިސްތަށިގަނޑުގެ ކޮޅުން ބައެއް ހިއްލާލުމާއެކު ގެނެސް ނޭފަތާއި ތުންފަތުގައި އަސްލަން ޖައްސާލިއެވެ. ނޯޔާގެ ވަސް އެ އިސްތަށިގަނޑުން ދުވި އެވެ. ނޯޔާގެ އަތުގައި ހިފާލުމާއެކު ގާތްވެލިއެވެ. ނޯޔާގެ ހަށިގަނޑު ކޮޓަރީގެ ދޮރާ ޖެހިގެން ބިއްދޮށަށް ހުރި ފާރުގައި ތަތްކޮށްލި ކަހަލައެވެ. އަސްލަންގެ ހަށިގަނޑު ޖެހިފިތިފައިވިއެވެ.\n"އައި ލަވް ޔޫ." ނޯޔާގެ ކަންފަތް ދޮށުގައި އަސްލަން ބުނެލި އެވެ. ނޯޔާގެ ޖަވާބަކަށް އޭނާ މަޑެއްނުކުރިއެވެ. ކަނދުރާގައި ވަސްގަނެލި ހިނދު ދުވި މީރު ފޮނިފޮނި ހުވަނދުގެ ވަހުން އަސްލަންގެ ބުއްދިއަށް އަސަރު ކުރިއެވެ. ގަދަފަދަ މަސްތު ކަމެއްގެ އޮއެވަރުގައި އޭނާ ޖައްސައިފި އެވެ.\n"އެނދަށް ދަމާ..." އަސްލަން ބުނެލި އެވެ. ނޯޔާއާ ހަތަރުކަޅި ހަމަވިއިރު އޭނާގެ ހިތް ހިނދުކޮޅަކަށް ހުއްޓުނު ކަހަލައެވެ. އަސްލަންގެ ބެލުމުގައިވީ އަސަރު ފެނިއެވެ. އެ ދެ ލޮލުން ފާޅުވާންހު ރީ ކެތްތެރިކަން ކުޑަވެފައިވާ މިންވަރެވެ. އެހެންވިޔަސް އޭނާ އެ ވަރުގަދަ އެދުންތައް ހިފަހައްޓަން މަސައްކަތްކުރާކަން އެނގެއެވެ. ކޮޓަރިތެރެއަށް ނޯޔާއަށް ވަދެވުނީ އަސްލަންގެ ބާރުގައި ކަހަލައެވެ. ކޮޓަރީގެ ދޮރު ލެއްޕި ތަޅުލެވުމާއެކު ނޯޔާގެ ފައި ތަޅުމުން އުފުލިއްޖެ އެވެ. އަސްލަންގެ ދެއަތުގެ ތެރޭ އޭނާ އޮތެވެ. އޯގާތެރިކަމާއެކު ގެނެސް އެނދުގައި ނޯޔާ ބޭއްވުމާއެކު އޭނާގެ މަގަތުން އަސްލަން އެރިއެވެ. އަވަސް ހަރަކާތަކާއެކު ނޯޔާ ލައިގެން ހުރި "ރޯބް" ގައި ހިފާލިއެވެ. އަސްލަން އެ އެދެނީ ކޮންކަމެއްކަން އެނގި ނޯޔާ ރޯބް ބާލައި އެއްފަރާތްކޮށްލި އެވެ. އެހިނދު ދެ ކަކޫ މައްޗަށް އެނދުގައި ހުރި އަސްލަންގެ ހަރަކާތް ހުއްޓުނެވެ.\n"އައި ވޯން ޓު ޓަޗް ޔޫ..." އަސްލަންގެ އަޑު އައީ ބުނެލި ސިއްރެއް ފަދައިންނެވެ. ފިރިމީހާގެ އެދުންތަކަށް ނޯޔާ އިޖާބަދިނެވެ. ބޯޖަހާލުމާއެކު އަސްލަންއަށް އަތް ދިއްކޮށްލި އެވެ. އަންނާށޭ ބުނާ ފަދައިންނެވެ. އެ ހިތާއި ހަށިގަނޑަކީ އަސްލަންގެ ހައްގެއްކަން ބުނެދޭން އުޅޭ ފަދައިންނެވެ.\nއަސްލަންގެ ތުންފަތް ބީހިލާ ކޮންމެ ހިސާބަކުން މަޑު ހޫނުކަމެއް ނޯޔާއަށް އިހްސާސް ކުރެވެއެވެ. ހިތުގެ ތެޅުން އަސްލަންއަށް އިވޭނޭހާ އަވަސްވެފައި ވިއެވެ. ކޮންމެ ބީހިލުމަކާއެކު އެ ހަށިގަނޑު ވިރެމުންދާ ފަދައެވެ. ހީބިހިން މުޅި ހަށިގަނޑު ހޭލައްވަމުންދިޔައިރު ކުރިން އިހްސާސް ކުރެވިފައިނުވާ ހީލިކެރުވުމެއްގެ އަސަރުގައި ނޯޔާގެ މުޅި ހަށިގަނޑު ޖެހިއްޖެއެވެ. ނޭވާ ކުރުވެ އަވަސްވަމުންދިޔަ އެވެ.\n"ވެއިޓް... ވެއިޓް..." ކުއްލިއަކަށް އަސްލަންގެ ގައިގާ ނޯޔާ ހިފަހައްޓަމުން ނިކަން އަވަހަށް ބުނެލި އެވެ. އަސްލަންއަށް ވެސް ލިބުނީ ސިހުމެކެވެ. ފަރުވާތެރިކަމާއެކު ނޯޔާގެ މޫނަށް އަސްލަން ބަލާލި އެވެ. އާދަޔާ ހިލާފު ޖެހިލުންވުމަކާއި ބިރެއްގެ އަސަރު ނޯޔާގެ މޫނުގައި ވާތީ އަސްލަން ދުށްޓެވެ. ސުވާލެއް ކުރަންވާއިރަށް އޭނާގެ މޫނުގައި ނޯޔާ ދެއަތުން ހިފާލިއެވެ. ކައިރިއަށް ދަމާލުމާއެކު އަސްލަންގެ ކަންފަތްދޮށުގައި ނޯޔާ ވާހަކަދެއްކިއެވެ.\n"މައި ފަސްޓް ޓައިމް..." ނޯޔާ ބުނެލި އެވެ. އެއާއެކު އަސްލަންއަށް ވިސްނުނެވެ. ނޯޔާ ބިރުގަނެ ޖެހިލުން ވަނީ ކޮންކަމަކާކަން ސާފުވި އެވެ.\n"އައި ނޯ، ޑޯންޓްވޮރީ... ޔޫ އާ ރެޑީ. ޓްރަސްޓް މީ." އަސްލަން ވެސް ބުނެލީ ނޯޔާގެ ކަންފަތްދޮށުގައި ސިއްރުންނެވެ. މަޑުމަޑުން ނޯޔާ ބޯޖަހާލިއެވެ.\nއަސްލަން އިސްނަގަމުންދިޔައިރު އޭނާ ނޯޔާގެ ނުކެރުމަށް ފަރުވާލެއް ނުބަހައްޓައެވެ. މިރޭ އޭނާގެ އަނބިމީހާ އުފާ ކޮށްދިނުމުގައި އެންމެ ތަންފުކެއް ވެސް އުނިވާން އަސްލަން ނޭދެއެވެ. ނޯޔާއަށް ނޭނގިއްޖެނަމަ އޭނާ ކެތްތެރިކަމާއެކު ބުނެދެއެވެ. ދެމަފިރިންނަށް ހިތްހަމަޖެހުން ލިބޭނޭ ގޮތް ބުނެދިނެވެ. އެވަގުތަކީ ވެސް ވާހަކަ ދައްކަން ޖެހޭނޭ ވަގުތެއްކަން އަސްލަން ހަނދާންކޮށްދިނެވެ. ނޯޔާގެ އަނގަމަތީ އޭނާ އަތްއަޅާލުމުން އަސްލަންއަށް ވިސްނުނެވެ. ދެމަފިރިންގެ އަޑު ގަދަވެއްޖެނަމަ ކުޑައެނދުގައި އޮތް ދަރިފުޅު ހޭލަފާނޭކަމެވެ. އެކުއްޖާ ހޭލައިފިނަމަ މިރޭގެ އުފާވެރިކަން މެދުކެނޑޭނެއެވެ. އެހެންވާން އަސްލަން އެއްގޮތަކަށް ވެސް ނޭދެއެވެ.\nނޯޔާގެ ލޯ މެރުނީ އަމިއްލަ އިޚްތިޔާރުން ބޭރުގައެވެ. ދުވަހަކުވެސް އޭނާއަށް ނުލިބޭފަދަ ވަރުބަލިކަމެއް ހަށިގަނޑަށް ލިބިފައި ވުމުންނެވެ. ފުންނިދީގެ ތެރެއަށް އޭނާ ދިޔައިރު ގާތުގައި އޮތް އަސްލަންގެ ފިރުމުންތައް އިހްސާސް ކުރެވެއެވެ. ލޯބިން ފިރިމީހާއަށް ބަލާލަން ބޭނުންވިޔަސް ދެ ލޯ ހުޅުވާލާނޭ ވަރު ވެސް ނެތް ފަދައެވެ.\n"ނޯޔާ... ޔޫ އާ ޕާފެކްޓް..." ނިދިފައި އޮތް ނޯޔާއަށް ބަލަން ކުރުއަތް މައްޗަށް އޮތް އަސްލަން ބުނެލިއެވެ. އެތައް އިރަކު ނޯޔާގެ ފުރިހަމަކަށް ބަލަން އަސްލަން އޮތެވެ. ލުއި ހިނިތުންވުމެއް އެ ތުންފަތަށް ވެރިވެފައި ވިއެވެ. ނޯޔާގެ ފިރިމީހާއަށް ވުމާއި އަނބިމީހާގެ ފުރަތަމަ ރޭ ހާސިލުވެ އޭނާ ހިތްހަމަޖައްސާދެވުނު ކަމުގެ ފަޚުރު އަސްލަންގެ ހިތުގައި ވިއެވެ. އެކަމުގެ ހެއްކަކަށް އެ ތުންފަތުގައި ނުފިލާ ހުރި ލުއި ހިނިތުންވުން ފުދެއެވެ. މަޑުމަޑުން އަސްލަން ތެދުވެ ފައި ކައިރިން ރަޖާ ހިއްލާލި އެވެ. އެއިން ދެ ހަށިގަނޑު ނިވާކޮށްލިއެވެ. ލޯބިން ނޯޔާ ގާތްކޮށްލައި އެ މޫނުގައި ބޮސްދިނެވެ.\n"ގުޑްނައިޓް މައި ލަވް." އަސްލަން ނިދަން ހަމަޖެހިލުމާއެކު ބުނެލި އެވެ.\nއަސްލަންއަށް ހޭލެވުނީ ފިނިފިނި އަތްތިލައެއް އޭނާގެ ކޮނޑުގައި ބީހުމުންނެވެ. ނޯޔާ ގޮވާލި އަޑު ވެސް އިވުނެވެ. ލޯ ހުޅުވާލެވުނީ އެ އަތްތިލަ އޭނާގެ ތުނިކޮށް ހުރި ތުނބުޅީގައި ފިރުމާލުމުންނެވެ.\n"ހޭ ބިއުޓިފުލް..." ލުއި ހިނިތުންވުމަކާއެކު އަސްލަން ބުނެލީ ނިދީގެ އަސަރާއެކު އެވެ. ގާތަށް ނޯޔާ ދަމާލަން އުޅުމުން ނިކަން އަވަހަށް އޭނާ ހުއްޓުވިއެވެ.\n"މި ގަޑީގައެއް ނޫން... ވުޟޫކޮށްގެ މިހުރީ. ދެން ތެދުވޭ... ފަތިސް ނަމާދަށް ގޮވަން އެ އުޅެނީ. ފެންވަރާލައިގެން މިސްކިތަށް ދެވޭނީ ކިރިޔާ. އަވަހަށް ތެދުވޭ." ނޯޔާ ބުނެލި އެވެ. އިހުނަށްވުރެ އަސްލަންގެ ތުންފަތުގައިވި ހިނިތުންވުން ފުޅާވެލި އެވެ. ރޭގައި އެ ދެމަފިރިން ނިދީ ލަހުންނެވެ. ނިދި ބޭނުން ވާނެކަން ޔަގީނެވެ. ނަމަވެސް ނިދީގެ މީރުކަމަށްވުރެ ވަރުބަލިކަމަށް ފުރުސަތު ނުތީ ނޯޔާ އެހުރީ ތެދުވެއެވެ. އަސްލަންއަށްވުރެ ކުރީންނެވެ. އެ މޫނުން މިހާރު ވަރުބަލިކަމެއް ނުފެނެއެވެ. އޭގެ ބަދަލުގައި ތަފާތު ތާޒާކަމެއް ފެންނަން ހުއްޓެވެ. އެ ސާލިހު އަނބިމީހާ ރަނގަޅު ކަމަކަށް ގޮވާލާއިރު ނޫނެކޭ ބުނާނީ ކިހިނެއް ހެއްޔެވެ. އަސްލަން އެނދުން ތެދުވެ އަތްމަތި އަވަސް ކުރިއެވެ.\nމިސްކިތުން އެނބުރި އަސްލަން އައިސް ގެއަށް ވަނެވެ. އޭރު ކޮޓަރިން ނޯޔާ ނުކުންނަނީ އެވެ. އަނުމްއަށް ބުއްފުޅި ދިނުމުން ނިދައިފި ކަމުގައި ނޯޔާ ބުނެ ކޮފީ ހަދަން އުޅުނެވެ. ކޮފީތަށި ހިފައިގެން ދެމިރިން ނުކުތީ ބެލްކަންޏަށެވެ.\n"މެންދުރު ކާން އައީމަ ނޯޔާއާއެކު ވަގުތުކޮޅެއް އަހަންނަށް ލިބިދާނެތަ." ކޮފީ ބޯން ހުރެފައި އަސްލަން ބުނެލި އެވެ. އޭނާ އެބުނީ ކީކޭކަން ނޯޔާއަށް ފަހުމްވި އެވެ. ރަކިވެގެން ދުރަށް ނޯޔާ ނަޒަރު ހުއްޓާލި އެވެ. އެއާއެކު އަސްލަން ޖެހިލީ ނޯޔާއާ ނުހަނު ގާތަށެވެ.\n"ނޯޔާ ކާރު ދުއްވަން ދަސްކުރަންވީނު." އަސްލަން ބުނެލި އެވެ.\n"އެ ކީއްކުރަން؟" ލިބުނު ހައިރާން ކަމާއެކު އިހުވީ އަސަރުތައް އެ މޫނުން ހިނދިގެން ހިނގައްޖެއެވެ.\n"ކުދީން ގޮވައިގެން އަބަދު ހިނގާފަ އުޅުމަށްވުރެ ފަސޭހަވާނެއެއްނު. ކާރެއް ނެގުމުގެ ވިސްނުން ހުރީމަ... ވީ ކޭން އެފޯޑް އިޓް. އަނެއްކާ މީހުންގެ އުނދަގުލުން ވެސް ސަލާމަތްވާނެއެއްނު." އަސްލަން ބުންޏެވެ.\n"އަދިއެއް ނޫން... އެކަމަކު އަހަރެން ކަމަކު ކިޔަންވެފަ އޮތީ. އަސްލަންގެ ހުއްދަ ބޭނުން." އަސްލަންއާ ކުރިމަތިލަމުން ނޯޔާ ބުނެލި އެވެ. މިވީ ދުވަސްތަކުގައި އޭނާގެ ސިކުނޑީގައި ކޮށަމުން އައި މުހިންމު ކަމެއްކަމުގައި އެކަން ވެއެވެ. އެކަމަކު އަސްލަންގެ ހުއްދައެއް ނެތި އެކަމަށް އޭނާ ގޮތެއް ނިންމުން ކަމުނުދާނޭކަން ވިސްނޭތީ މަޑުކުރީ އެވެ. އޭނާ އެހުރީ އަސްލަންގެ ބެލުމުގެ ދަށުގައި ވިއްޔާއެވެ. ފަހަރެއްގައި އަސްލަން ހިތްހަމަނުޖެހިދާނެތީ އެވެ. އޭނާ ގަޔާވާ ނިންމުމަކަށް ނުވެދާނެތީ އެވެ. (ނުނިމޭ)


Kureege lobiveriyaa aaeku film kulhevidhaane: Ankita\nކުރީގެ ލޯބިވެރިޔާއާއެކު ފިލްމު ކުޅެވިދާނެ: އަންކިތާ\nއަންކިތާ އާއި ސުޝާންތު އެންމެ ފުރަތަމަ އެކުގައިި ފެނުނީ "ޕަވިތުރަ ރިޝްތާ" ޑްރާމާ އިން -- ފޮޓޯ: ދަ އިންޑިއަން އެކްސްޕްރެސް\nމާދަމާ ރިލީޒް ކުރާ ފިލްމު މަނީކަރްނިކާ އިން ބޮލީވުޑަށް ތައާރަފުވާ ބަތަލާ އަންކިތާ ބުނާ ގޮތުގައި ކުރީގެ ލޯބިވެރިޔާ ސުޝާންތު ސިންގް ރާޖްޕުޓްއާއެކު މަސައްކަތް ކުރަން އޭނާ ތައްޔާރު ހުރީ ތައްޔާރަށެވެ.\nމި ފިލްމާ ބެހޭގޮތުން ޓައިމްސް އޮފް އިންޑިއާ އަށް ދިން އިންޓަވިއުއެއްގައި އަންކިތާ ބުނީ ސުޝާންތު އާއެކު ފިލްމެއްގައި މަސައްކަތްކޮށްލަން އޭނާ އަށް އެއްވެސް މައްސަލައެއް ނެތެވެ. އެކަމަކު އެ ފިލްމުގެ ސްކްރިޕްޓު ރަނގަޅު ވާން ޖެހޭނެ ކަމަށްވެސް އޭނާ ބުންޏެވެ.\n"އެކްޓަރަކަށް ވެގެން ހުރެ އަހަރެންގެ އެއްވެސް މަައްސަލަ އެއް ނެތް، ސްކްރިޕްޓު ރަނގަޅު ވިއްޔާ އަހަރެން މިހުރީ މަސައްކަތް ކުރާ ގޮތަށް،"\nޒީޓީވީ އިން 2009 ގައި ދެއްކި ޑްރާމާ "ޕަވިތުރަ ރިޝްތާ" އިން ބެލުންތެރިންގެ މަގުބޫލުކަން ހޯދި ބަތަލާ އަންކިތާ ލޮކަންޑޭ އާއި ކުރީގެ ލޯބިވެރިޔާ ސުޝާންތު ސިންގ ރާޖްޕުޓް ގެ ޖޯޑަކީ އެދުވަަސްވަރު ހުރިހާ އެންމެންގެ "ފޭވަރިޓް" ޖޯޑެވެ. އަދި ޓީވީ ޝޯ އެއްގައި ދެމީހުންގެ ލައިވް އެންގޭޖްމަންޓަށްފަހު އެ ޖޯޑަށް ސަޕޯޓު ކުރި އެންމެންވެސް އުއްމީދުކޮށްގެން ތިބީ ކައިވެނީގެ ގޮށް ޖަހާލާނެ ދުވަހަކަށެވެ. އަންކިތާ އާއި ސުޝާންތުގެ ގުޅުން ނިންމާލީ 2016 ވަނަ އަހަރު އެވެ.\n"ޕަވިތްރަ ރިޝްތާ"ގެ މަންޒަރެއް -- ފޮޓޯ:އެންޑީޓީވީ\nފިލްމު "ކައި ޕޯ ޗޭ" އިން 2013 ގައި ބޮލީވުޑް އަށް ނިކުތް ސުޝާންތު ވަނީ ބޮލީވުޑްގެ ބްލޮކްބަސްޓާ ފިލްމެއްވެސް ކުޅެފަ އެވެ. އިންޑިއާ ކްރިކެޓު ޓީމުގެ ކެޕްޓަން އެމް.އެސް. ދޯނީ ގެ ހަޔާތުގެ މައްޗަށް ބިނާ ކޮށް ހެދި ފިލްމަކީ ސުޝާންތުގެ ފިލްމީ ހަޔާތް ބަދަލުކޮށްލި ފިލްމަކަށެވެ. ބޮލީވުޑްގެ ހަބަރުތައް ބުނާ ގޮތުގައި އޭނާ މިހާރުވެސް އަންނަނީ އެހެން ފިލްމެއްގެ މަސައްކަތް ކުރަމުންނެވެ.\nމިދެ ތަރިންގެ ޖޯޑަކީ ޓީވީ ސްކްރީނުގައި އެންމެ މަގުބޫލު އެއް ޖޯޑެވެ. އަދި ބޮލީވުޑްގެ ފިލްމަކުން އަލުން މި ޖޯޑު ފެނިލުމަކީ ވަރަށް ގިނަ ބައެއްގެ އުއްމީދަށް ވާނެ ކަމެއް ކަމަށް ގިނަ ބަޔަކު ބުނެ އެވެ.


Terrorism amaleh hingi kamah Moosa Inaas ge mahchah dhauvaa koffi | ThePress\nޓެރަރިޒަމްގެ އަމަލެއް ހިންގި ކަމަށް މޫސާ އިނާސްގެ މައްޗަށް ދައުވާ ކޮށްފި\n02 August 2020, 19:05\nލ. ގަން ތުނޑި ބަނަދަރުގައި އަޅާފައި އޮތް ޕޮލިސް ލޯންޗު އަނދަނީ / ފޮޓޯ: ޕޮލިސް\nލ. ގަމު ބަނދަރުގައި އޮތް ފުލުހުންގެ ލޯންޗުގައި ރޯކޮށްލި މައްސަލައިގައި މޫސާ އިނާސްގެ މައްޗަށް ޓެރަރިޒަމްގެ އަމަލެއް ހިންގުމުގެ ދައުވާ ޕްރޮސެކިއުޓާ ޖެނެރަލް (ޕީޖީ) އޮފީހުން ކްރިމިނަލް ކޯޓަށް ހުށަހަޅައިފިއެވެ.\nޕްރޮސެކިއުޓާ ޖެނެރަލް އޮފީހުން ބުނީ، މިދިޔަ މާޗް މަހުގެ 22 ވަނަ ދުވަހު ލ. ގަން، ތުނޑި ބަނދަރު ސަރަހައްދުގައި އޮތް މޯލްޑިވްސް ޕޮލިސް ސާވިސްގެ ލޯންޗެއްގައި ގަސްދުގައި އަލިފާން ރޯކޮށްލި މައްސަލާގައި ދައުވާ ކުރަނީ ލ. ގަން، ތުނޑި، ކަޅައިދޫ ފިނިހިޔާގެ މޫސާ އިނާސްގެ މައްޗަށްް ކަމަށެވެ.\nއެގޮތުން އޭނާ ގެ މައްޗަށް ގާނޫނު ނަންބަރު: 32/2015 (ޓެރަރިޒަމް މަނާކުރުމުގެ ގާނޫނު) ގެ6ވަނަ މާއްދާގެ (ހ) ގެ 1 ވަނަ ނަންބަރާ ހަވާލާދީ، އެ މާއްދާގެ (ށ) ގެ ދަށުން ޓެރަރިޒަމްގެ އަމަލެއް ހިންގުމުގެ ކުށުގެ ދައުވާ ކްރިމިނަލް ކޯޓަށް ހުށަހަޅާފައިވާ ކަމަށެވެ. އަދި މި ދައުވާ ސާބިތު ވެއްޖެނަމަ އަދަބެއްގެ ގޮތުގައި، 20 އަހަރާއި 25 އަހަރާ ދެމެދުގެ މުއްދަތަކަށް ޖަލަށްލާނެ ކަމަށް ޕީޖީން ބުނެއެވެ.\nމޫސާ އިނާސް ދިރިއުޅޭ ގެ، ލ. ގަން މެޖިސްޓްރޭޓް ކޯޓުގެ އަމުރެއްގެ ދަށުން ބަލައި ފާސް ކުރިއިރު ފެނުނު ލެޕްޓޮޕެއްގެ ހާޑްޑިސްކް ތަހްލީލް ކޮށްފައި ވެއެވެ. އަދި އެ ލެޕްޓޮޕުން ޓެރެރިސްޓް ޖަމާއަތްތައް ކަމަށްވާ އިސްލާމިކް ސްޓޭޓާއި އަލްގައިދާއަށް ތާއިދު ކުރާކަން ދޭހަކޮށްދޭ ލިޔުންތަކާއި ވީޑިއޯ ފެނިފައިވާ ކަމަށް ޕީޖީން ވަނީ ބުނެފައެވެ.\nމި މައްސަލާގައި މޫސާ އިނާސްއާއި، ލ. ގަން، ތުނޑި، ލަވްސައިޑް އަބްދުއްލަތީފް އިބްރާހީމްގެ މައްޗަށް ޓެރަރިސްޓް ޖަމާއަތަކަށް ތާއީދުކުރާ މީހެއްކަމަށް ދޭހަވާ ފަދަ ލިޔުމެއް ނުވަތަ ކުރެހުމެއް ނުވަތަ ފޮޓޯއެއް ގެންގުޅުމުގެ ކުށުގެ ދައުވާ މިދިޔަ ޖުލައި މަހުގެ 29 ވަނަ ދުވަހު ކްރިމިނަލް ކޯޓަށް ހުށަހަޅާފައިވާނެ ކަމަށް ޕީޖީން ބުނެއެވެ.\nއެ މައްސަލައިގެ ހެކި ނައްތާލާފައި އަބްދުއްލަތީފްގެ މައްޗަށް ލ. ގަމު މެޖިސްޓްރޭޓް ކޯޓަށް ހުށަހެޅި އަދުލުއިންސާފު ގާއިމުކުރުމަށް ހުރަސް އެޅުމުގެ ކުށުގެ ދައުވާއަށް އޭނާ ވަނީ އިއުތިރާފްވެފައެވެ. އެހެންކަމުން އަބްދުލްލަތީފް އެއް އަހަރާއި 12 ދުވަހަށް ޖަލަށްލުމަށް މި މަހުގެ6ވަނަ ދުވަހު ކޯޓުން ވަނީ ހުކުމްކޮށްފައެވެ.\nހަބަރު ކްރިމިނަލް ކޯޓް ޓެރަރިސްޓް ހަމަލާ ޓެރަރިޒަމް ޕީޖީ ޕޮލިސް


SunOnline: Jinsee goanaa kuri thuhthu kujjaa ge bappa ge bandhu ithuru koffi\nޖިންސީ ގޯނާ ކުރި ތުއްތު ކުއްޖާގެ ބައްޕަގެ ބަންދުގެ މުއްދަތު އިތުރުކޮށްފި\nމުހައްމަދު މުޒައްޔިން ނާޒިމް 03 Feb 2020, 16:31\nކަނޑުހުޅުދޫގައި ތިން ބަފައިން ދިރުއުޅެމުން އައި ގެ: ކުއްޖާގެ ބައްޕަގެ ބަންދަށް ވަނީ 15 ދުވަސް ޖަހާފައި --- ސަން ފޮޓޯ\nގއ. ކަނޑުުހުޅުދޫގައި އުމުރުން ދެ އަހަރުވެސް ނުވާ ތުއްތު ކުއްޖަކަށް ޖިންސީ ގޯނާ ކުރި މައްސަލައިގައި ހައްޔަރު ކުރި އެ ކުއްޖާގެ ބައްޕަގެ ބަންދުގެ މުއްދަތު ދެވަނަ ފަހަރަށް އިތުރުކޮށްފި އެވެ.\nމި މައްސަލައިގައި ކުއްޖާގެ ބައްޕަ ހައްޔަރު ކުރީ އޭނާ ދިރިއުޅެމުން ދިޔަ ހުޅުމާލޭ ފުލެޓުން މިދިޔަ މަހު 18 ވަނަ ދުވަހު، އާންމުން ނުކުމެ ހިނގި ހަމަނުޖެހުންތަކަށްފަހު އެވެ.\nކްރިމިނަލް ކޯޓުންގެ ވެބްސައިޓުގައި ޝާއިއު ކޮށްފައިވާ ގޮތުން އޭނާގެ ބަންދު އިއްޔެ ވަނީ 15 ދުވަސް އިތުރުކޮށްފަ އެވެ.\nމަސްތުވާތަކެތި ބޭނުން ކުރާ ކަމަށް ކަނޑުހުޅުދޫ ރައްޔިތުން ތުހުމަތު ކުރާ އޭނާގެ މައްޗަށް ކުރަނީ ކުޑަކުއްޖަކާ މެދު ޖިންސީ އަމަލެއް ހިންގާކަން އެނގިހުރެ އެކަން އިދާރާތަކަށް ނޭންގުން އަދި ކުޑަކުދިން ބެލުމުގައި އިހުމާލުވުން ކަމަށް ކޯޓު އަމުރުގައި ބުނެ އެވެ.\nގާޒީ އަލީ އާދަމް ސޮއިކޮށް ނެރުނު އެ އަމުރުގައި އޭނާ ހައްޔަރުކުރުުގެ ސަބަބެއްގެ ގޮތުގައި ބަޔާންކޮށްފައި ވަނީ، މުޖުތަމައުގެ ސަލާމަތާއި ރައްކާތެރިކަމަށްޓަކައި ކަމަށެވެ.\nމި މައްސަލައިގައި ފުލުހުން ވަނީ އެ ކުއްޖާގެ ބައްޕަގެ އިތުރުން، އިތުރު ދެ މީހަކު ހައްޔަރުކޮށްފަ އެވެ. އެއީ އެ ކުއްޖާގެ ކާފަ އަދި މުނި ކާފަ އެވެ. މިދިޔަ މަހު 17 ވަނަ ދުވަހު ކަނޑުހުޅުދޫ އިން ހައްޔަރު ކުރި ކާފަ އާއި މުނި ކާފަގެ ބަންދަށް ކްރިމިނަލް ކޯޓުން ވަނީ މިދިޔަ ހޮނިހިރު ދުވަހު 15 ދުވަސް ޖަހާފަ އެވެެ.\nމި މައްސަލައާ ގުޅިގެން ފުލުހުންނާއި ޖެންޑާ މިނިސްޓްރީން ބޭއްވި ނޫސްވެރިންގެ ބައްދަލުުވުމުގައި ފުލުހުން ބުނެފައިވަނީ ކުއްޖާއާ ބެހުނު ކަމުގެ ތުހުމަތު އެންމެ ބޮޑަށް ކުރެވެނީ ކުއްޖާގެ ކާފަ އާއި މުނި ކާފައަށެވެެ.\nކުޑަ ކުދިންނާ ބެހުމުގެ މާޒީއެއް އޮތް މުނި ކާފަ އެރަށު އެހެން ކުޑަކުއްޖަކާ ބެހުނު މައްސަލައެއްވެސް އަދިވެސް އޮތީ ކޯޓުގަ އެވެ. އެ މައްސަލަ ނުހިނގާތާ ދެއަހަރުވަނީ ވެފަ އެވެ. މައްސަލައިގައި ހައްޔަރުކޮށްފައިވާ ކާފަ އަކީ އެ ރަށު މިސްކިތު މުދިމެވެ. އޭނާ މުދިންކަމުގެ ހުއްދަ ވެސް ވަނީ ސަސްޕެންޑްކޮށްފަ އެވެ.\n"ސަން" އިން އެ ރަށަށް ކުރި ދަތުރުގައި އެމީހުން ދިރިއުޅެމުން އައި އަންނާރުމާ ގޭގެ ކައިރީގައި އުޅޭ އަވަށްޓެރިން ބުނި ގޮތުގައި، މިކަމުގައި ކުއްޖާގެ މަންމަގެ އިހުމާލުވެސް އެބައޮތެވެ. އެކަން ހިނގަނީ އެ މަންމައަށްވެސް އެނގިގެން ކަމަށް އަވައްޓެރިން ތުހުމަތު ކުރެ އެވެ.\nކަނޑުހުޅޫދޫ ސަންގެ ކަވަރޭޖް އިތުރަށް ކިޔާލަން:\nކުއްޖާ ރޭޕްކޮށްފައި ހުރީ އެތައް ފަހަރަކު! އަނިޔާދޭތާ އެތައް ދުވަހެއް!\nޖިންސީ އަނިޔާގެ ވާހަކަ ގަބޫލު ނުކުރާ ބައެއް، މިއީ ރޭވުމެއް!


SunOnline: Majority leader kameh nugehlley: Nihaan\nމެޖޯރިޓީ ލީޑަރުކަމެއް ނުގެއްލޭ: ނިހާން\nފާތިމަތު ސައީދު 14 Feb 2018, 14:46\nމިއަދު ޕީޕީއެމް އޮފީހުގައި ބޭއްވި ނޫސްވެރިންގެ ބައްދަލުވުމުގައި ނިހާން ވާހަކަފުޅު ދައްކަވަނީ -- ސަންފޮޓޯ/ ފަޔާޒު މޫސާ\nރައްޔިތުންގެ މަޖިލީހުގައި އަދި ވެސް އެންމެ ގިނަ މެމްބަރުން އެއް ޕާޓީއެއްގައި ތިބީ ޕީޕީއެމްގައި ކަމަށާއި އެހެންކަމުން މެޖޯރިޓީ ލީޑަރުކަން ނުގެއްލޭ ކަމަށް ޕީޕީއެމްގެ ޕީޖީ ލީޑަރު އަދި ވިލިމާލޭ ދާއިރާގެ މެމްބަރު އަހުމަދު ނިހާން ހުސައިން މަނިކު ވިދާޅުވެއްޖެ އެވެ.\nބާރަ މެމްބަރުންގެ ގޮނޑި ނުގެއްލޭ ކަމަށް ސުޕްރީމް ކޯޓުން ކަނޑައެޅުމާ ގުޅިގެން ރައްޔިތުންގެ މަޖިލީހުގެ މެޖޯރިޓީ ލީޑަރުކަން ނިހާނަށް ގެއްލިފައިވާ ކަމަށް ބުނެ އިދިކޮޅު ފަރާތްތަކުން ދަނީ ވާހަކަ ދައްކަމުންނެވެ.\nމިއަދު ޕީޕީއެމުން ބޭއްވި ނޫސްވެރިންގެ ބައްދަލުވުމުގައި ނޫސްވެރިއަކު ކުރި ސުވާލަށް ޖަވާބު ދެއްވަމުން ނިހާން ވިދާޅުވީ މިހާރު ވެސް މަޖިލީހުގައި އެއް ޕާޓީއެއްގައި އެންމެ މެމްބަރުން ގިނަ ޕާޓީއަކީ ޕީޕީއެމް ކަމަށެވެ. އެހެންވީމާ އޮޓަމެޓިކުން މަޖިލީހުގެ މެޖޯރިޓީ ލީޑަރަކަށް ވަނީ ޕީޕީއެމްގެ ޕީޖީ ލީޑަރު ކަމަށް ނިހާން ވިދާޅުވި އެވެ.\n"މަޖިލީހުގެ ގަވާއިދުގައި ބުނާ ގޮތުން އެންމެ މެމްބަރުން ގިނަ ޕާޓީއެއްގެ ލީޑަރަކީ އޮޓަމެޓިކުން މަޖިލީހުގެ މެޖޯރިޓީ ލީޑަރު. އެހެންވީމާ އެ ހައި ސިއްޔަތު ވެސް އެބައޮތް" ނިހާން ވިދާޅުވި އެވެ.\nމަޖިލީހުގައި ކަން ކަން ހިނގާ ގޮތް މަޖިލީހުގެ ރައީސް އަންގަވާނީ މެޖޯރިޓީ ލީޑަރަށާއި މައިނޯރިޓީ ލީޑަރަށް ކަމަށް ނިހާން ވިދާޅުވި އެވެ. އަދި މަޖިލީހުގެ ރައީސްގެ ފަރާތްޕުޅުން ކަންތައްތައް އޮންނަ ގޮތް ބަރާބަރަށް އެނގޭ ކަމަށް ނިހާން ވިދާޅުވި އެވެ.\n"އެހެންވީމާ އަޅުގަނޑަށް ގަބޫލުކުރެވެނީ މައިނޯރިޓީ ލީޑަރު [ހިންނަވަރު ދާއިރާގެ މެމްބަރު އިބްރާހިމް މުހައްމަދު ސޯލިހު] އެވާހަކަ އަޑު ނާއްސަވަނީއޭ." ނިހާން ވިދާޅުވި އެވެ.\nނިހާން ވިދާޅުވީ ޕީޕީއެމުން 15 މެމްބަރުން އެމްޑީޕީއަށް ވަޑައިގެން ނަމަވެސް މަޖޯރިޓީ އެމްޑީޕީއަށް ލިބޭނީ ހަމަ ކިރިޔަ ކިރިޔާ ކަމަށެވެ.\nމަޖިލީހުގެ ޖަލްސާތައް ފަށާނީ ކުއްލި ނުރައްކަލުގެ ހާލަތު ނިމުމުން ކަމަށް ނިޙާން އިއްޔެ މީޑިއާތަކުގައި ވިދާޅުވުމުން އެއީ ކޮން ހައިސިއްޔަތަކުން ނިހާން ވިދާޅުވި ވާހަކައެއްތޯ ގިނަ ބަޔަކު ސުވާލު އުފެއްދެވި އެވެ.\nއެކަމާ ގުޅިގެން ނޫސްވެރިން ސުވާލު ކުރުމުން ނިހާން ވިދާޅުވީ އެއީ ކޮންމެހެން ވަކި ހައިސިއްޔަތަކުން ވިދާޅުވި ވާހަކައެއް ނޫން ކަމަށެވެ. އަދި އެއީ މަޖިލީސް ފެށޭނެ ކަމަށް އޭނާ އަށް ލަފާ ކުރެވޭ ތާރީހު ކަމަށެވެ.\n"އަޅުގަނޑުގެ ވިސްނުން އަޅުގަނޑަށް ހިއްސާ ކުރެވޭނެތާ ކޮންމެ ގޮތެއް ވިޔަސް. މަޖިލީހުގެ އިދާރާގެ ވަކި ކަމެއްގައި އަޅުގަނޑު ހުރެގެނެއް ނޫން އެވާހަ ދެއްކުމުގެ އިހުތިޔާރު އަޅުގަނޑަށް ލިބުނީ. ކޮންމެ މެމްބަރަކަށް ވެސް ތަސައްވުރުކޮށްފައި ދެންނެވޭނެ." ނިހާން ވިދާޅުވި އެވެ.\nއިދިކޮޅު ބައެއް މެމްބަރުން މަޖިލީހަށް ވަންނަން މަސައްކަތް ކުރައްވަނީ ވަކި ފޮޓޯއެއް ހޯއްދަވަން ކަމަށް ނިހާން ވިދާޅުވި އެވެ.\n"ހަމަ އެކަނި ތަސްވީރުގެ ބޭނުމުގައި މީޑިއާގެ ބޭނުމުގައި އެބޭފުޅުން ވަޑައިގެން އެތަނުގައި ތިޔަ މަސައްކަތް ތިޔަ ކުރެއްވީ." ނިހާން ވިދާޅުވި އެވެ.\nމަޖިލީހަށް އެބޭފުޅުންގެ ކަންބޮޑުވުން ހުށަހެޅޭނީ ހަމައެކަނި މަޖިލީހަށް ހާޒިރުވެގެން ނޫން ކަމަށާއި އެހެން ގޮތް ގޮތްވެސް އެބަހުރި ކަމަށް ވިދާޅުވި އެވެ.


vnews - Rohingya refugee camp thakuga balimadukan aammu vanee\nރޮހިންގާ ރެފިއުޖީ ކޭމްޕްތަކުގައި ބަލިމަޑުކަން އާންމުވަނީ\nބަނގްލަދޭޝްގެ ރެފިއުޖީ ކޭމްޕެއްގައި އުޅޭ ރޮހިންގާ މުސްލިމް އާއިލާގެ ތުއްތު ކުއްޖެއް - ފޮޓޯ: އޭ.އެފް.ޕީ\nއުމުރުން 8 އަހަރުގެ އަންހެން ދަރިފުޅުގެ މަރުވެފައިވާ ހަށިގަނޑު ކައިރީގައި ހުރެ އޭނާގެ ބައްޕަ އަލީ ހުސައިން ވަރަށް ބޮޑަށް ރޮމުން ގެންދިޔައެވެ. ދަރިފުޅުގެ މަރުވެފައިވާ ހަށިގަނޑު ވަޅުލާނެ ފައިސާއެއްވެސް އޭނާގެ އަތަކު ނެތެވެ. އޭނާއަށްވަނީ ގޮތްހުސްވެފައެވެ. އެހީތެރިވާނޭ ފަރާތެއް ނެތެވެ.\nމިއީ ބަނގްލަދޭޝްއަށް އެތެރެވެފައިވާ ރޮހިންގާ މުސްލިމުންގެ ތެރެއިން ރެފިއުޖީ ކޭމްޕްގައި އެންމެފަހުން މަރުވި ކުއްޖާއެވެ. މިޔަންމާ ސިފައިންގެ އަނިޔާވެރިކަމަށް ފިލައިގެން ރޮހިންގާ މުސްލިމުންގެ 436،000 މީހުން ފާއިތުވީ މަސްދުވަހުގެ ތެރޭގައި ބަނގްލަދޭޝްއަށް އެތެރެވެފައިވެއެވެ.\nބަނގްލަދޭޝްއަށް އެތެރެވެފައިވާ ހުރިހާ ރެފިއުޖީންނަށް އަދިވެސް ވަގުތީ ހިޔާވަހިކަމާއި، އެހީ ފޯރުވައި ދިނުމުގެ މަސައްކަތް އެކަށީގެންވާ ގޮތެއްގައި ނުފެށޭއިރު ރެފިއުޖީންގެ މެދުގައި މިހާރަށްވެސްވަނީ ބަލިމަޑުކަން ފެތުރެން ފަށާފައެވެ.\nޖަންގަލީ ތެރޭގައި ގިނަދުވަސްތަކެއް ވަންދެން ހިނގުމަށްފަހު ބަނގްލަދޭޝްއާ ހަމައަށް އާދެވޭއިރު ޚާއްސަކޮށް ގިނަ ކުޑަކުދިން ތިބެނީ ވަރަށް ބޮޑަށް ބަލިކަށިވެފައެވެ.\nއަލީ ހުސައިންގެ ދަރިފުޅަށް ސަލާމަތުން ބަނގްލަދޭޝްއާ ހަމައަށް އާދެވުނު ނަމަވެސް، ރަނގަޅު ބޯފެނާއި، ކާނާ ނުލިބުމާއި، ތޮއްޖެހިފައިވާ ކޭމްޕްތަކުގައި އުޅޭންޖެހި ތަފާތު ކަންތައްތައް ދިމާވެގެން އޭނާގެ އެތެރެހަށީގައި ޖަރާސީމު އުފެދި ވަރަށް ބޮޑަށް ބަލިވިއެވެ.\nބަނގްލަދޭޝް ރެފިއުޖީ ކޭމްޕެއްގައި އިންޓަރނޭޝަނަލް އޮގަނައިޒޭޝަން ފޮރ މައިގްރޭޝަނުން ހިންގާ ކްލިނިކެއްގައި ރޮހިންގާ މުސްލިމް އަންހެނަކު އޭނާގެ ދަރިފުޅު އެޑްމިޓްކޮށްގެން ފަރުވާ ހޯދަނީ - ފޮޓޯ: އޭ.އެފް.ޕީ\nއަލީ ހުސައިންގެ އުމުރުން 8 އަހަރުގެ އަންހެން ދަރިފުޅު މަރުވެފައިވަނީ ވަރަށް ބޮޑަށް އޭނާގެ ހާލު ދެރަވެ ރެފިއުޖީން މިހާރުތިބި ކޯޒް ބަޒާރުގައި ހުންނަ ބަނގްލަދޭޝް ސަރުކާރު ހޮސްޕިޓަލްގައި އެޑްމިޓްކޮށް ފަރުވާ ދެމުންގެންދަނިކޮށް އިއްޔެއެވެ. ހޮސްޕިޓަލުން ބުނެފައިވަނީ އަލީ ހުސައިންގެ ދަރިފުޅު ހޮސްޕިޓަލަށް ގެނައި އިރުވެސް ވަރަށް ލަސްވެފައިވާ ކަމަށެވެ.\nކޯޒް ބަޒާރުގައި ހުންނަ ބަނގްލަދޭޝް ސަރުކާރުން ހިންގާ ސަދާރް ހޮސްޕިޓަލްގައި މިހާރުވެސް 200 އަށްވުރެ ގިނަ ރޮހިންގާ މުސްލިމުން އެޑްމިޓްކޮށްގެން ފަރުވާ ދެމުން އެބަގެންދެއެވެ. ހޮސްޕިޓަލުގެ ޖާގައަށްވުރެ ގިނައިން ބަލިމީހުން އެޑްމިޓް ކުރާން ޖެހުމުގެ ސަބަބުން ޖާގައިގެ މައްސަލަވެސް ހޮސްޕިޓަލަށް ކުރިމަތިވެފައިވެއެވެ. އެހެންކަމުން، ބިންމަތީގައި ރަޖާ އަޅައި ބަލިމީހުން ބައިތިއްބައިގެން ފަރުވާ ދޭންވެސް ޑޮކްޓަރުންނަށް ވަނީ މަޖުބޫރުވެފައެވެ.\nސަދާރް ހޮސްޕިޓަލުގެ ނަރުހުން ބުނެފައިވަނީ، ރޮހިންގާ މުސްލިމުން އެންމެފަހުން ބަނގްލަދޭޝްއަށް އެތެރެވާން ފެށިފަހުން މިހާތަނަށް 20 ރެފިއުޖީން ހޮސްޕިޓަލުގައި މަރުވެފައިވާ ކަމަށެވެ. އޭގެ ތެރޭގައި ގިނައީ ކުޑަކުދިން ކަމަށްވެސް ބުނެފައިވެއެވެ. އެކަމަކު ބަނގްލަދޭޝްގެ ރަސްމީ ފަރާތްތަކުން ބުނެފައިވަނީ ރެފިއުޖީ ކޭމްޕްތަކުގައި ބަލިވެގެން މިހާތަނަށް މަރުވެފައިވަނީ 10 ރެފިއުޖީން ކަމަށެވެ.\nބަނގްލަދޭޝްގައި ރޮހިންގާ މުސްލިމުން ދިރިއުޅޭ ކޭމްޕްތަކުގެ ވަށައިގެން ބަނގްލަދޭޝް ފުލުހުންވަނީ ޗެކްޕޮއިންޓްތައް ޖަހާފައެވެ. ރޮހިންގާ އެއްވެސް ރެފިއުޖީއަކު ކޭމްޕުން ބޭރަށް ނުކުމެ ބަނގްލަދޭޝްގެ އެހެން ހިސާބަކަށް ހިނގައިދާނެތީ ފުލުހުން ގެންދަނީ ވަރަށް ބޮޑަށް ބަލަމުންނެވެ. ބަލިމީހުންނަށް ހޮސްޕިޓަލަށްވެސް ދެވެނީ އެމްބިއުލެންސްގައި އެކަންޏެވެ.\nއެހީދޭ ފަރާތްތަކުން ގެންދަނީ، ރެފިއުޖީންގެ މެދުގައި ބޭރަށް ހިންގުމާއި، ކޮލެރާއާއި ނިއުމޯނިއާ ވަރަށް ބާރަށް ފެތުރިގެން ހިނގައިދާނެކަމުގެ އިންޒާރު ދެމުންނެވެ. މީގެ ސަބަބުންވެސް ހޮސްޕިޓަލްތަކަށް އިތުރު ފިއްތުންތަކެއް ދަނީ ކުރިމަތިވަމުންނެވެ. ސަބަބަކީ ބަލިމީހުންގެ އަދަދުގެ ގިނަކަމާއެކު ހޮސްޕިޓަލްތަކުގައި އެކަށީގެންވާ ވަސީލަތްތައް ނެތުމެވެ.\nބަނގްލަދޭޝް ރެފިއުޖީ ކޭމްޕެއްގައި އިންޓަރނޭޝަނަލް އޮގަނައިޒޭޝަން ފޮރ މައިގްރޭޝަނުން ހިންގާ ކްލިނިކެއް ދޮށުގައި ރޮހިންގާ މުސްލިމުން ފަރުވާ ހޯދަން ކިޔޫގައި ޖެހިގެން - ފޮޓޯ: އޭ.އެފް.ޕީ\nމިދިޔަ އޮގަސްޓްމަހުގެ 25 ވަނަ ދުވަހު މިޔަންމާ ސިފައިން ރާޚައިން ސްޓޭޓަށް އަރައި މުސްލިމުންނާ ދެކޮޅަށް ޖަރީމާތައް ހިންގާން ފެށުމުގެ ކުރިންވެސް، ކުރީފަހަރުތަކުގެ ހަމަނުޖެހުންތަކާ ގުޅިގެން ބަނގްލަދޭޝްއަށް އެތެރެވެ، އެގައުމުގެ ކޯޒް ބަޒާރުގައި ރޮހިންގާ މުސްލިމުންގެ ތިންލައްކައެއްހާ މީހުން ދިރިއުޅެމުން ގެންދިޔައެވެ.\nކުރިންވެސް ތިބި ރެފިއުޖީންނަށް ވެސް ކިރިޔަ ކިރިޔާ ބޭސްފަރުވާއާއި، އެނޫންވެސް ޟަރޫރީ ބޭނުންތައް ފުއްދައިދެވެމުން ދިޔައިރު، ފާއިތުވީ މަސްދުވަހުގެ ތެރޭގައި ރެފިއުޖީންގެ އިތުރު 436،000 ރެފިއުޖީން އައުމުން މުޅި ކޯޒް ބަޒާރު ވަނީ ފުރިގެން ބަންޑުންވެފައެވެ. ހާލަތު އިހުނަށްވުރެ ވަނީ ގޯސްވެފައެވެ. ރެފިއުޖީންނަށް ބޭނުންވާ ބޭހާއި ކާނާއަށް ވަރަށް ބޮޑަށް ވަނީ ޖެހިފައެވެ.\nހަމައެއާއެކު ރެފިއުޖީންނަށް ބޭނުންވާ ސާފު ބޯފެނާއި، ކޭމްޕްތަކުގެ ސާފުތާހިރުކަމުގެ މައްސަލަތަތަކީ ބޮޑެތި ކަންބޮޑުވުންތައް އުފެދިފައިވާ ކަންކަމެވެ. ފެނުގެ ޒަރީއާއިން ފެތުރޭ ބަލިތައް ރެފިއުޖީންގެ މެދުގައި ފެތުރިގެން ހިނގައިދާނެ ކަމުގެ ބިރުވެސް މިހާރުވަނީ ހީވެފައެވެ. ޚާއްސަކޮށް ކޮލެރާ ފެތުރިގެން ހިނގައިދާނެ ކަމުގެ އިންޒާރު ދުނިޔޭގެ ސިއްހަތު ޖަމްޢިއްޔާއިންވެސް ވަނީ ދީފައެވެ.\nމި އިންޒާރުގެ ތެދުކަން އަލީ ހުސައިންއަށް މިވަނީ ޔަގީންވެފައެވެ. އަލީ ހުސައިންގެ 8 އަހަރުގެ އަންހެން ދަރިފުޅު ހޮސްޕިޓަލްގައި މަރުވިއިރު، އަލީ ހުސައިންގެ އުމުރުން ދުވަސްވީ މަންމައަށްވެސް އެ ހޮސްޕިޓަލްގައި ދަނީ ފަރުވާ ދެމުންނެވެ.


Doctorun Lasvegen Maheh haadhuvahuge Therey3Maru! Doctorun Libun Dhathi!\nޑޮކްޓަރު ލަސްވެގެން މަހެއްހާ ދުވަހުގެތެރޭ ތިން މަރު! ޑޮކްޓަރުން ލިބުން ދަތިހާލަތެއްގައި!\n15 ނޮވެންބަރ 2021 - 11:22:38\nލ . އަތޮޅުގައި ވެސް ހުވަދު އަތޮޅުގައި ވެސް ހޭނައްތާ ޑޮކްޓަރަކު ނެތެވެ. ގދ.ވާދޫ އަހުމަދު އާސިމް، ގއ. ވިލިނގިއްޔަށް އޭނާގެ އަންހެނުން ދައްކަން ދިއުމަށްފަހު ކަނޑު ހުރަސްކޮށް އައްޑު އަތޮޅަށް ގޮސް، އޭނާގެ އަލަތު ދަރިފުޅު ހެޔޮ ހާލުގައި ލިބުމުގެ އުންމީދު ކުރީ އެހެން ވެގެންނެވެ.\nގދ. ތިނަދޫ ހޮސްޕިޓަލުގައި ވެސް ހޭނައްތާ ޑޮކްޓަރަކު ހުރިތޯ އޭނާ ބެލި އެވެ. ރައްޓެއްސަކު ފޮނުވައިގެން ބެލިއިރު އެތާނގައި ވެސް ޑޮކްޓަރަކު ނެތްކަން އެނގުމުން ދެން އޮތް ގޮތަކީ އައްޑޫ އަށް ދިއުން ކަން އޭނާ އަށް އެނގުނެވެ. އަންހެނުން ގޮވައިގެން، އައްޑޫ އިކުއެޓޯރިއަލް ހޮސްޕިޓަލަށް ގޮސް ވިއްސުމުގެ ކަންކަން ހަމަޖައްސަން ނިންމީ އެ ހިސާބުންނެވެ.\nއެހެން ނަމަވެސް އެކުރި ދަތުރުގެ ނިމުމަކަށްވީ އަލަތު ދަރިފުޅު ނިޔާވުމެވެ. އަހަރެއްހާދުވަހު ކުއްޖެއް ނުލިބި ހުރުމަށްފަހު ކުރި އުންމީދު ފޯވެގެން ދިޔައީ ކަރުނައިންނެވެ.\nއާސިމް ބުނީ ދަރިފުޅުގެ މަރުގެ މައްސަލާގައި ޑޮކްޓަރުގެ އިހުމާލު އެބަ އޮތް ކަމަށެވެ. އޭނާ ބުނީ ނޮވެމްބަރު 12 ވަނަ ދުވަހުގެ ރޭ 10:30 އެހާކަށްހާއިރު ޑޮކްޓަރު އައިސް ބަލައިފައިވާ ކަމަށާއި އަދި ސިޒޭރިއަން ހަދަން ޖެހޭނަމަ އެންމެ ފަހުވަގުތު ސިޒޭރިއަން ހަދައަިގެން ދަރިފުޅު ނަގާނެ ކަމަށް ޑޮކްޓަރު ވިދާޅުވި ކަމަށެވެ.\nއެހެންނަމަވެސް ދަރިފުޅު ވިހެއުމަށް ތައްޔާރުވެ، އެތައްއިރެއް ވީއިރު ވެސް ޑޮކްޓަރު އައިސްފައި ނުވާކަމަށް އާސިމް ބުންޏެވެ.\n"މިތާނގައި އޮންނަގޮތުން އިމަޖެންސީވީމަ ގުޅަންޖެހެނީ ޑޮކްޓަރަށް. ދަރިފުޅުގެ ބޯ ނުކުތުމަށްފަހު ކޮނޑުހުޅުން ތާށިވެ 10 ވަރަކަށް މިނިޓް ތާށިވެފައި ހުރި. އޭގެ ފަހުން ޑޮކްޓަރަށް އާދެވުނީ. ޑޮކްޓަރު އައިސް ތިން އިންޗި ކަފާލި،" ދަރިފުޅުގެ ދަރިފުޅު ވަޅުލުމަށްފަހު ބައްޕަ އާސިމް ސީއެންއެމް އަށް ކިޔައިދިނެވެ.\nއައްޑޫ އިކުއެޓޯރިއަލް ހޮސްޕިޓަލުން ފޯނަށް ޖަވާބު ނުދޭތީ އެ ހޮސްޕިޓަލުގެ ބަހެއް ލިބޭގޮތް ވަނީ ނުވެފަ އެވެ. އެހެން ނަމަވެސް ހެލްތު މިނިސްޓްރީން ބުނީ ޑޮކްޓަރުންގެ ދަތިކަން މިދަނޑިވަޅު ވަރަށް ބޮޑަށް ކުރިމަތިވެފައިވާ ކަމަށެވެ. ހެލްތު މިނިސްޓްރީން ސީއެންއެމްއާ ވާހަކަދެއްކީ މި މަރުތަކުގެ މައްސަލަތަކާ ގުޅިގެންނެއް ނޫނެވެ. ނަމަވެސް ސިއްހީ ދާއިރާގައި ހުރި ގޮންޖެހުންތަކާއި ބެހޭގޮތުން މައުލޫމާތު ދެމުން އެ މިނިސްޓްރީން ބުނީ ޑޮކްޓަރުންގެ ދަތިކަން ރާއްޖޭގެ ހުރިހާ ދިމާލެއްގައިވެސް އެބަހުރިކަމަށެވެ.\nއެކަން ފާހަގަ ކުރެވެއެވެ. ވޭތުވި މަހެއްހާ ދުވަހުގެ ތެރޭ ހަމައެކަނި ދެކުނުގެ އަތޮޅުތަކުން އެކަނިވެސް ތުއްތު ކުދިންގެ މަރުގެ ތިން ހާދިސާއެއް ވަނީ ހިނގާފަ އެވެ. އައްޑުއަތޮޅަށް ނިސްބަތްވާ ކުއްޖަކާއި ގދ.ތިނަދޫ ކުއްޖަކާއި އަދި އިހަކަށް ދުވަހު މަރުވި ކުއްޖާއެވެ. ހެލްތު މިނިސްޓްރީން ދަނީ މަރުގެ މައްސަލަތައް ތަހުގީގު ކުރަމުންނެވެ. މިނިސްޓްރީން ބުނީ މަރުގެ މައްސަލަތަކުގައި އެއްޗެއް ބުނަން އެނގޭނީވެސް ތަހުގީގުތައް ނިމުމުން ކަމަށެވެ.\nއާސިމްގެ ދަރިފުޅުގެ މަރުގެ މައްސަލަ މިހާރުވަނީ އާއިލާގެ ފަރާތުން މޯލްޑިވްސް ޕޮލިސް ސާވިސް އަށްވެސް ހުށަހަޅައިފަ އެވެ. އަދި އެމައްސަލަ ބަލަމުން އަންނަ ކަމަށްވެސް ފުލުހުން ވަނީ ބުނެފައެވެ. އައްޑޫ ހޮސްޕިޓަލުން ނެރުނު ބަޔާނެއްގައި ބުނީ ކުއްޖާ ނިޔާވުމަށް މެދުވެރިވި ސަބަބަކީ ވިހެއުމުގެ ތެރޭގައި ކުއްޖާގެ ކޮނޑު ތާށިވުން ކަމަށެވެ. އަދި ކުއްޖާގެ ފުރާނަ ސަލާމަތްކުރުމަށް ޑޮކްޓަރުންނާއި ނަރުހުން ނުހަނު ގިނަ މަސައްކަތްތަކެއް ކޮށްފައިވާ ކަމަށްވެސް ހޮސްޕިޓަލުން ނެރުނު ބަޔާނުގައި ވެއެވެ.\nއައްޑޫ އިކުއެޓޯރިއަލް ހޮސްޕިޓަލުގައި މިހާދިސާ ހިނގާފައިވާއިރު އޮކްޓޫބަރު މަހުގެ 23 ވަނަދުވަހުވެސް ވަނީ ތުއްތު ކުއްޖެއް މަރުވެފައެވެ. ކުއްޖާގެ އާއިލާއިން “ސީއެންއެމް“ ބުނީ ތިން މަހުގެ ތުއްތު އިވީލިއާ ވިސާމް ސަމީރަކީ ދެމަފިރިންގެ ފުރަތަމަ ދަރިފުޅު ކަމަށެވެ. ކުއްޖާ އަކީ 32 ހަފްތާގައި ވިހޭ ޕްރިމެޗުއާ ކުއްޖެއް ކަމުގައި ވިޔަސް ކުއްޖާ އަކީ ބޭރުފުށުން ސިއްހަތު ރަނގަޅުކޮށް އޮތް ކުއްޖެއް ކަމަށާއި ގަވާއިދުން ޑޮކްޓަރަށްވެސް ދައްކަމުންދިޔަ ކަމަށެވެ.\nނަމަވެސް އޭރުވެސް ކުއްޖާގެ ފަރާތުން ފެންނަ ބައެއް ކަންތައްތައް ދަރިފުޅުގެ މަންމަ އާއި ބައްޕަ ޑޮކްޓަރާ ހިއްސާ ކުރަމުން ދިޔަ އިރުވެސް އެއްވެސް ބޮޑު މައްސަލައެއް އުޅޭ ކަމަށް ބުނެފައިނުވާ ކަމަށް އޭނާ ބުނެއެވެ.\nކުއްޖާއަށް ތިން މަހުގައި މިމަހުގެ 19 ވަނަ ދުވަހު އައްޑޫ އިކުއެޓޯރިއަލް ހޮސްޕިޓަލަށް ގެންދިޔައީ ގާތުން ބުއިން ހުއްޓާލުމުންނާއި، އަބަދު ނިދާފައި އޮންނާތީ އާއި، ނޭވާލާން އުނދަގޫވެގެން އުޅޭކަން ބޭރުފުށުން ވެސް ވަރަށް ބޮޑަށް ކުއްޖާގެ މައިން ބަފައިންނަށް ފާހަގަވެގެން ކަމަށް އޭނާ ބުނެއެވެ.\nހޮސްޕިޓަލަށް ގެންދިޔުމުން ފުރަތަމަ ކުއްޖާއަށް ޑޮކްޓަރު އެޓެންޑުނުވާކަމަށާއި، މެންދުރު ގެންދިޔަގޮތަށް ކުއްޖާ ހޮސްޕިޓަލުގައި ބާއްވާފައި އޮތީ ކަމަށް އޭނާ ބުންޏެވެ. އެއަށްފަހު ކުއްޖާއަށް ދެވުނުގޮތަކަށް ގާތުން ދިނުމަށް ހޮސްޕިޓަލުން ބުނިކަމަށާއި ކުއްޖާގެ މަންމަ އެކި ގޮތްގޮތުން ގާތުން ދެވޭތޯ މަސައްކަތް ކުރި ނަމަވެސް ކުއްޖާ އޯކަށްދެމި އެތެރެއަށް ނުދާތީ އެކަން ކުރެވޭގޮތެއް ނުވިކަމަށް އޭނާ ކިޔައިދިނެވެ.\n"ދެން އެ ހިސާބުން ކެނިއުލާއެއް ޕާސް ނުކުރެވުނު ބޭބީއަކަށް. ނުކުރެވިގެން އެތަނުގައި އަޑުގަދަކޮށްގެން އެރޭ 10:00 ޖަހާކަށް ހާއިރު ޑޮކްޓަރު ކަށިގަނޑު އަޅާފައި ބުނީ އެބަ އިވެޔޭ ބޭބީގެ ހިތުގައި އިތުރު އަޑެއް. ދެން ބުނީ ބޭބީގެ ހިތް އުމުރާއި ބަލާފައި ބޮޑުވެފައޭ އިނީ. މިހެންވެސް ކުރީގައި ބުނެވޭނެ ނޫންތޯ! ސިވިއާ އަށް އެވަރު ވެގެން ދިޔާމަތޯ މިހެން ބުނަން ޖެހޭނީ! ކުރިން ވެސް ދައްކާ ކޮންމެ ފަހަރަކު ބޭބީގެ ޕޭރެންޓުން ބޭބީ ނޭވާލާން އުނދަގޫ ވެގެން އުޅޭ ވާހަކަ ބުނާއިރުވެސް އެކަން އެމީހުންނަށް އިނގެންވާނެ ނޫންތޯ ބަލަން ސްކޭނެއް ކޮށްލައިގެން ނަމަވެސް. އެކަމަކު ކޮންމެ ފަހަރަކު ބުނަނީ މައްސަލައެއް ނެތޭ،" ކުއްޖާގެ އާއިލާއިން ބުނެއެވެ.\nއެއްތަނުން ފަރުވާ ނުލިބިގެން އުދުހިފައި ރާއްޖޭގެ ވެެރިކަން ކުރާ ރަށް މާލޭގައި ހުރި އެންމެ ބޮޑު ހޮސްޕިޓަލް އައިޖީއެމްއެޗަށް ދަރިފުޅުގެ ބައްޕަ ތިން މަހުގެ ކުއްޖާ ގޮވައިގެން މިދިޔަ މަހުގެ 19 ވަނަ ދުވަހު އައީ ދަރިފުޅަށް ރަނގަޅު ފަރުވާއެއް ލިބޭނެ ކަމުގެ އުންމީދުގައެވެ. ނަމަވެސް ކަން ވީ އެހެނެއް ނޫނެވެ. ފުރަތަމަވެސް ލިބުނު ޖަވާބަކީ “އޭނާ ކައިރީ ބުނޭ ދަރިފުޅު ގޮވައިގެން ގެއަށް ދާށޭ” މިއެވެ.\nއެއަށްފަހު ވެސް ވާނުވާ ނޭނގި ތިން މަހުގެ ތުއްތު ދަރިފުޅު ގޮވައިގެން ދެކޮޅަށް ދުވެދުވެ ފަރުވާއަށް އާދޭސްކުރާތާ ތިން ދުވަސްވީއިރުވެސް އެކަށީގެންވާ ފަރުވާއެއް ނުލިބި ބައްޕަގެ ލޯމަތީ ދަރިފުޅު މަރުވެދިޔައީ މިމަހުގެ 23 ވީ ހޮނިހިރު ދުވަހު އެވެ.\nމިފަދަ އިތުރު މަރުގެ ހާދިސާއެއް ގދ. ތިނަދޫގައި ވެސް ހިނގާފައިވެ އެވެ. ހަމަ ތުއްތު ކުއްޖެކެވެ.\nއޮކްޓޫބަރު މަހުގެ 15 ވީ ހުކުރު ދުވަހު ދަރިފުޅު އޮންލައިންކޮށް ގދ.ތިނަދޫގައި ހުންނަ އަބްދުއްސަމަދު މެމޯރިއަލް ހޮސްޕިޓަލުގެ ޑޮކްޓަރަށް ދެއްކިއިރު ހަމީދު އުމަރުގެ މާބޮޑު ހާސްކަމެއް ނެތެވެ. އެދުވަހު އޭނާ ދަރިފުޅު ޑޮކްޓަރަށް ދެއްކީ ދަރިފުޅުގެ ބޮޑުކަމު ދިއުމުގެ މައްސަލަ އުޅޭތީ އެވެ. އެދުވަހުވެސް ހޮސްޕިޓަލުން ބުނީ ކޮވިޑް ކޭސް ތަކަކަށްވާތީ ހޮސްޕިޓަލަށް ނުދެވޭނެ ކަމަށެވެ. އޮންލައިންކޮށް ޑޮކްޓަރަށް ދައްކަން ޖެހުނީވެސް އެހެން ބުނީތީ އެވެ.\n"ޑޮކްޓަރު އެދުވަހު ދިނީ ދެ ބޭހެއް. ދީފައި ބުނީ އިތުރަށް ގޯސް ވަންޏާ އަންގާށޭ. ދެން އެބޭސް ބޭނުން ކުރަމުންދިޔައީ،" ހަމީދު ބުންޏެވެ.\nތިނަދޫ ރީޖަނަލް ހޮސްޕިޓަލުން ބުނީ އެދުވަހު ހޮސްޕިޓަލުގައި އެޑްމިޓް ވުމަށް އެންގުނު ކަމަށެވެ. އެކަމަކު ހަމީދު ބުނީ އެހެން ނުބުނާ ކަމަށާއި ކޮވިޑް ފެސިލިޓީގައި ވެސް އެޑްމިޓްވާން ނުބުނާ ކަމަށެވެ.\nހަމީދު ބުނީ ދެން ހޮސްޕިޓަލުން ނެގީ ދަރިފުޅުގެ ބޮޑުކަމުދާ ތަކެތީގެ ސާންޕަލް ކަމަށެވެ. އެކަމަކު ދަރިފުޅު މަރުވެގެން ދިޔައިރު ވެސް އެ ސާންޕަލްގެ ނަތީޖާ ވެސް ނުލިބޭ ކަމަށެވެ.\nއޭގެ ތިން ދުވަސް ފަހުން ދަރިފުޅަށް އޭނާގެ މަންމަ ބުއްދޭން ފެށުމުން މާބޮޑަށް ބޮޑުކަމު ދެވޭތީ ފަތިހު ތިންގަޑިބައި އެހާކަށްހާއިރު އިރު ގުޅާފައި އެމްބިއުލާންސް ފޮނުވައިދޭން އެދުނެވެ. އޭގެ ޖަވާބުގައި ހޮސްޕިޓަލުން އެމްބިއުލާންސް މިފޮނުވަނީ ކަމަށް ބުނެ، އޭގެ ފަސް މިނިޓް ފަހުން އެމްބިއުލާންސްގެ ހަބަރެއް ނުވުމުން އަމިއްލައަށް ދަރިފުޅު ގޮވައިގެން ހޮސްޕިޓަލަށް ގެންދަން މަސައްކަތް ކުރިއެވެ. ހޮސްޕިޓަލާއި ގެއާ ކައިރި ވުމުން އެންމެ މިނިޓެއްގެ ތެރޭގައި ހޮސްޕިޓަލަށް ދެވެ އެވެ.\nއެކަމަކު ހޮސްޕިޓަލުން ދިން ޖަވާބަކަށްވީ އެ އާއިލާ އަކީ ކޮވިޑްގެ ކޭސްތަކެއް ކަމަށާއި، ޑޮކްޓަރަށް ދައްކަން ޑޮކްޓަރު އެއްބަސް ނުވާ ކަމަށެވެ. ހަމީދު ބުނީ ކޮވިޑްގެ މުއްދަތު ފަހަނަ އަޅާފައިވާ ކަމަށް އެތައް ފަހަރަކު ތަކުރާރުކޮށް ބުނެފައިވާ ކަމަށާއި އެކަމަކު ހޮސްޕިޓަލުން އެގޮތަށް އެއްބަސް ނުވި ކަމަށެވެ.\n"އެމީހުން ބުނީ ދަރިފުޅު ގޮވައިގެން ހޮސްޕިޓަލަށް ދިޔަޔަސް އެމްބިއުލާންސަށް ލާފައި ފޮނުވާނީ ކޮވިޑް ފެސިލިޓީއަށް ކަމަށް. މުއްދަތު ހަމަވެފައިވާނަމަ ލިޔުން އޮންނާނެ ކަމަށް،" ހަމީދު ބުންޏެވެ.\nހޮސްޕިޓަލުން އެމްބިއުލާންސް ފޮނުވާފައިވަނީ ހުއްޓާ ނުލައި ހަމީދު ގުޅާތާ ދެގަޑިއިރު ފަހުން ހެނދުނު 6:15 ހާއިރު އެވެ. ދެން ދަރިފުޅު ގެންދިޔައީ ކޮވިޑް ފެސިލިޓީ އަށެވެ. ކޮވިޑް ފެސިލިޓީ އާއި ހޮސްޕިޓަލް އެއީ ދެ ސަރަހައްދެއްގައި ހުންނަ ދެ ތަނެކެވެ. ކޮވިޑް ފެސިލިޓީގައި ފަރުވާއެއް ނުލިބި ދަރިފުޅު ބާއްވައިގެން ހަމީދު ހުރީ އެވެ. އެތާނގައި ތިބީ ދެ ނަރުހެކެވެ. އެ ދެ ނަރުހުންނަށް އެ ކުއްޖާއަށް ވަމުންދިޔަ ގޮތް ފެނެ އެވެ. އެމީހުން ހޮސްޕިޓަލަށް ހުއްޓާނުލައި ގުޅަމުންގެންދިޔައީ އެހެން ވެގެންނެވެ. އެކަމަކުވެސް ހޮސްޕިޓަލުން އެއްވެސް ޑޮކްޓަރަކު އެތަނަށް ގޮސްފައި ނުވާ ކަމަށް ހަމީދު ބުނެ އެވެ.\nކޮވިޑް ފެސިލިޓީއަށް ގެންގޮސް ފަރުވާއެއް ނުދީ ދޮޅުގަޑިއިރު ވަންދެން ބޭއްވި އެވެ. ދަރިފުޅުގެ ވިންދު ހުއްޓުނީވެސް ދަރިފުޅު މަރުވީވެސް ހަމީދުގެ ކުރިމަތީގަ އެވެ. ޑޮކްޓަރަކު އެޓެންޑް ނުވެ އެވެ.\nމިއީ ވޭތުވި މަހެއް ހާދުވަހުގެ ތެރޭ ހިނގާފައިވާ މަރުގެ ބައެއް ހާދިސާތަކެވެ. ކޮންމެ ހާދިސާއެއްގައި ވެސް ޑޮކްޓަރުން އައުން ލަސްވެފައިވާ ކަމަށް އާއިލާތަކުން ބުނެ އެވެ. ހުރިހާ އާއިލާތަކުންނެވެ. ދެން އޮތީ ހެލްތު މިނިސްޓްރީގެ ވާހަކަ އެވެ. މި މަރުތަކާ ގުޅިގެން މިނިސްޓްރީން ވަކި އެއްޗެއް ނުބުނެ އެވެ. އެކަމަކު ޑޮކްޓަރުންގެ ދަތިކަން ހުރިކަމަށް ހެލްތު މިނިސްޓްރީން އެއްބަސް ވެއެވެ. އެހެން ކަމަށްވާ ނަމަ މިވަގުތު ތިބި ޑޮކްޓަރުންގެ މަސައްކަތު ލޯޑު ބޮޑުވާނެ އެވެ. ޕްރެޝަރު ވެސް ބޮޑުވާނެ އެވެ.\nމިނިސްޓްރީން ދަނީ ޑޮކްޓަރުން ގެނައުމުގެ މަސައްކަތް ވަރަށް އިސްކަމެއް ދީގެން ކުރަމުންނެވެ. އެހެންނަމަވެސް ދަތިތަކެއް ހުރިކަން މިނިސްޓްރީން ފާހަގަ ކުރެއެވެ.\nހެލްތު މިނިސްޓްރީގެ ސްޓޭޓް މިނިސްޓަރު އަހުމަދު އާދިލް ވިދާޅުވީ ޑޮކްޓަރުން ލިބުމުގައި ދަތިކަން ހުރި ގިނަ ސަބަބުތަކެއް އެބަހުރި ކަމަށެވެ. އެގޮތުން މުސާރައިގެ މައްސަލަ އާއި، ކޮވިޑްގައި ޗުއްޓީ ނުނަގާ ތިބި ޑޮކްޓަރުންނަށް ޗުއްޓީ ދޭން ޖެހުމާއި، ކައިރި ގައުމުތަކުން ޑޮކްޓަރުން ހޯދަން އުނދަގޫވުން ހިމެނޭ ކަމަށެވެ.\n"ކޮވިޑް ހާލަތުގައި ވަރަށް ގިނަ ޑޮކްޓަރުން ޗުއްޓީ ނުނަގައި މަސައްކަތް ކުރެއްވީ. ދެން ޗުއްޓީ ނުދީވެސް ނުހިފެހެއްޓޭނެ. ނުދީފިއްޔާ ވަޒީފާ ދޫކޮށްފައި ދަނީ. އެހެންވީމަ ޑޮކްޓަރުންގެ ދަތިކަން ވަރަށްބޮޑަށް އެބަހުރި،" އާދިލް ވިދާޅުވި އެވެ.\nސްޓޭޓް މިނިސްޓަރު އާދިލް ނޫސްވެރިންނާ ވާހަކަ ދައްކަވަނީ -- ފޮޓޯ:އަވަސް\nހެލްތު މިނިސްޓްރީން ބުނީ ޑޮކްޓަރުން ހޯދުމުގެ މަސައްކަތް ވަރަށް ބޮޑު އިސްކަމެއް ދީގެން ކުރަމުން ގެންދާ ކަމަށެވެ. އެ ގޮތުން މިހާރު ކިއުބާ ސަރުކާރުގެ އެހީތެރިކަމާއެކު މިނިސްޓަރު އިސްވެ ހުންނަވައިގެން އެމަސައްކަތް ކުރައްވަމުން ގެންދަވާ ކަމަށް އާދިލް ވިދާޅުވި އެވެ. އަދި މިހާރު މިއޮތް ތާށިކަމަށް ހައްލެއް ގެނައުމަށްޓަކައި މިހާރުން މިހާރަށް ބޭނުންވާ ޑޮކްޓަރުން ގެނައުމާއި ޑޮކްޓަރުންގެ މައްސަލައަށް ޖުމްލަ ހައްލެއް ގެނައުމުގެ މަސައްކަތްތައް ވެސް ކުރެވެމުންދާ ކަމަށް މިނިސްޓްރީން ބުނެެ އެވެ.\n“މިހާރު މިއޮތް ޝޯޓްފޯލް (ބޭނުންވާ ވަރަށް ޑޮކްޓަރުން ނެތުން) ހައްލުކުރަން އެންމެ އިސްކަމެއް ދެނީ. އޭގެ އިތުރުން މުސާރައިގެ ކަންކަމުގައި ވެސް ސަރުކާރުން މިހާރު ދަނީ މަސައްކަތްކުރަމުން،" އާދިލް ވިދާޅުވި އެވެ.\nކޮވިޑާ ގުޅިގެން އައި ގޮންޖެހުން ތަކާއެކު ހުރި ހުރަސްތައް ގިނަ އެވެ. ލިބުނު ގެއްލުންތައް ވެސް ގިނަ އެވެ. މަރުތައް ވެސް ގިނަ އެވެ. ކަންކަން ފުށުއެރުމާއި، ތަރުތީބު ގެއްލުން ވެސް ގިނަ އެވެ. އެކަމަކު މިހާރު އެކަންކަން ހަމައަކަށް އެޅުވުމަކީ މުހިއްމު ކަމެކެވެ. ސަރުކާރުން ބުނަނީ އެމަސައްކަތް ކުރަމުން ގެންދާ ކަމަށެވެ. އެހެން ނަމަވެސް އަދިވެސް އެމްބިއުލާންސް ލަސްވުމާއި، ސިއްހީ ދާއިރާގެ އެހެނިހެން މައްސަލަތައް ވެސް ކޮންމެ ދުވަހަކުހެން އަންނަނީ ފެންނަމުންނެވެ. ބޭނުންވަނީ އެކަންކަން ހައްލު ވުމެވެ. މަރަކަށްފަހު މަރެއް އިހުމާލުގެ ސަބަބުން ފެނުމެއް ނޫނެވެ.\nހެލްތު މިނިސްޓްރީހެލްތު މިނިސްޓްރީގެ ދާއިރާސިއްހަތުސިއްހީ ދާއިރާސިއްހީ މަރުކަޒުގައުމީ ސިއްހީ ވިއުގަސިއްހީ މަރުކަޒު މަރާމާތުކުރުންއަބްދުއްސަމަދު މެމޯރިއަލް ހޮސްޕިޓަލްއައްޑޫ އިކުއެޓޯރިއަލް ހޮސްޕިޓަލްއައިޖީއެމްއެޗް


vnews - Mi kaaru dhuvanee vaige ehee gai\nމި ކާރު ދުވަނީ ވައިގެ އެހީގައި\nމިސްރުގެ ދަރިވަރުންތަކެއް ވައިން ދުއްވާ ކާރެއް އީޖާދުކޮށްފި އެވެ. އެކުދިން ބުނާ ގޮތުގައި މި ކާރުގެ ސަބަބުން އުފުލެމުންދާ ހަކަތައިގެ އަގުތަކާ ދެކޮޅަށް މަސައްކަތްކުރެވި އިއާދަކުރުވަނިވި ހަކަތަ އިސްތިހާރު ކުރުމަށް ރަނގަޅު ފުރުސަތެއް ލިބޭނެ އެވެ.\nމިސްރުގެ ހެލްވަން ޔުނިވާސިޓީން އަންޑަގްރެޖުއޭޓް ޑިގްރީއަށް ކިޔެވި މި ދަރިވަރުން މި ކާރު ހަދާފައިވަނީ އެކުދިންގެ ގްރެޖުއޭޝަން ޕްރޮޖެކްޓުގެ ގޮތުގަ އެވެ. މިހާރު އެކުދިން ރާވަމުން އަންނަނީ ކޮމްޕްރެސްޑް ވައި ބޭނުންކޮށްގެން އެކަކަށް ދުއްވޭ ވަރުގެ ޕްރޮޓޯޓައިޕް ކާރެއް ނެރުމަށެވެ.\nގޯ-ކާޓެއް ހެން ހަދާފައި ހުންނަ މި ކާރު އުފައްދާފައި މިވަނީ މިސްރުން އައިއެމްއެފްގެ އިރުޝާދާ އެއްގޮތަށް ގެންނަ އިގްތިސާދީ ބަދަލުތަކުގެ ތެރޭގައި ހަކަތައަށް ދޫކޮށްފައިވާ ސަބްސިޑީތައް ކަނޑާލުމަށް ނިންމާފައިވާ ދަނޑިވަޅެއްގަ އެވެ.\nމި ކާރު އުފެއްދި ދަރިވަރުން ބުނާ ގޮތުގައި މި ކާރަށް ގަޑިއަކު 40 ކިލޯމީޓަރުގެ ބާރު މިނުގައި ދުއްވުމުގެ ގާބިލުކަން ލިބިފައިވާއިރު، 30 ކިލޯމީޓަރަށް ރީފިއުލް ނުކޮށް ދުއްވޭނެ އެވެ. މި ކާރު ހެދުމަށް ޚަރަދުވަނީ އެންމެ 1008 ޑޮލަރު ކަމަށް ރިޕޯޓުތައް ބުނެ އެވެ.\n"މި ކާރު ދުއްވުމުގެ ޚަރަދަކީ ނެތް އެއްޗެކޭ އެއްގޮތް. އެއީ ބޭނުންކުރާނީ ކޮމްޕްރެސްކޮށްފަ ހުންނަ ވައި. ތެލަށް ޚަރަދުކުރާކަށް ނުޖެހޭނެ، އަނެއްކާ އިންޖީނު ފިނިކުރާކަށް ނުޖެހޭނެ" މި ކާރު ޑިޒައިން ކުރުމުގައި އެހީވި ދަރިވަރެއް ކަމަށްވާ މަހްމޫދު ޔާސިރް ބުންޏެވެ.\nމި ކާރު އުފެއްދި ޓީމުން މިހާރު އަންނަނީ މި ކާރު ބާޒާރަށް ނެރުމަށްޓަކައި ފުޅާ ދާއިރާއެއްގައި ކާރު އުފެއްދުމަށް ބޭނުންވާ ފައިސާ ހޯދުމުގެ މަސައްކަތް ކުރަމުންނެވެ. އެ ކުދިން ގަބޫލުކުރާ ގޮތުގައި މި ކާރު އަދި ތަރައްގީކޮށް 100 ކިލޯމީޓަރުގެ ބާރުމިނުގައި ދުއްވައި 100 ކިލޯމީޓަރަށް ރީފިއުލް ކުރުމެއް ނެތި ދުއްވޭ ވަރު ކުރެވޭނެ އެވެ.


ބްރީތްލައިފް: ކަސްރަތަށް ބަހަނާއެއް ނެތް، ބިޒީ މީހުންގެ ޖިމް! – ދަނބިދޫ.ކޮމް\nފުރަތަމަ ސަފުހާ / ސިއްހަތު / ބްރީތްލައިފް: ކަސްރަތަށް ބަހަނާއެއް ނެތް، ބިޒީ މީހުންގެ ޖިމް!\nބްރީތްލައިފް: ކަސްރަތަށް ބަހަނާއެއް ނެތް، ބިޒީ މީހުންގެ ޖިމް!\nއިބްރާހިމް ރަޝީދު 18-05-2017\tސިއްހަތު Comments Off on ބްރީތްލައިފް: ކަސްރަތަށް ބަހަނާއެއް ނެތް، ބިޒީ މީހުންގެ ޖިމް! 1,811 ފަހަރު މި ލިޔުން ކިޔާފައި\n“ބިޒީ ކަމުން ހަމަ ކަސްރަތު ކުރަން ނުދެވެނީ!” މި ވާހަކަ އަބަދު އަޑު އިވޭނެ އެވެ. ކަސްރަތު ކުރަން ދާން މިހާރު އޮތް އެއް ބަހަނާއަކީ ބިޒީވުމަށް ވެދާނެ އެވެ. އެކަމަކު އެކަމަށްވެސް ހައްލު މި ފެނުނީއެވެ. ހައްލު ރާއްޖެ އެތެރެކޮށްދީފައި މިވަނީ “ބްރީތްލައިފް” ޖިމުންނެވެ. މި ތަން ހާއްސަ ވަނީ ބުރަކޮށް އުޅޭ ބިޒީ މީހުންނަށެވެ.\n“މިހާރު ގިނަ މީހުން މި އުޅެނީ ވަރަށް ބިޒީކޮށް، ވަރަށް ބުރަކޮށް. އެހެންވެ ކޮންމެ ދުވަހަކު ދެ ގަޑިއިރު ޖިމްގައި ހޭދަކުރަން ވަގުތެއް ނޯވެ. އެހެންވެ އަޅުގަނޑުމެން މި ގެނެސްދެނީ އެކަމަށް ހައްލެއް،” ރެހެންދި ފްލެޓް ތިނެއްގެ ތިރީގައި ހުޅުވާފައިވާ “ބްރީތްލައިފް” ޖިމް ހިންގުމުގައި އެންމެ އިސްކޮށް ހަރަކާތެރިވާ ނަހުލާ އަހުމަދު ބުންޏެވެ.\n“ބްރީތްލައިފް” އިން ޕްރޮމޯޓް ކުރަނީ ހަށިގަނޑުގެ ބައްޓަން ރަނގަޅު ކުރުމާއި ހިތްހަމަ ޖައްސަައި ދިނުން އަދި ކަސްރަތެވެ. އެކަމަށްޓަކައި މިޖިމުން ވަނީ ރާއްޖެއަށް މުޅިންއާ ގިނަ ޕްރޮގްރާމްތަކެއް ގެނެސްދީފަ އެވެ. މީގެތެރޭގައި ހިމެނޭ އެންމެ ހާއްސަ އެއް ޕްރޮގްރާމްއަކީ “ޕާސަނަލް 20” އެވެ.\nޕާސަނަލް 20 ހަދަން ބޭނުންކުރާ މެޝިން- ފޮޓޯ: އަހުމަދު ޝުރާއު|އަވަސް\nޕާސަނަލް 20: ބިޒީނަމަ ނަގަންވީ މި\n“ޕާސަނަލް 20” އަކީ އިލެކްޓްރޯ ފިޓްނަސް ޕްރޮގްރާމެވެ. ދުނިޔޭގައި މިހާރު އެންމެ ކުރިއަރަމުން އަންނަ މި ޕްރޮގްރާމުގައި ހެދުމަށްޓަކައި ބޭނުންވާ ފުރިހަމަ އާލާތްތައް ބްރީތްލައިފްގައި ވަނީ ގާއިމްކޮށްފަ އެވެ. މިގޮތުން މި ޕްރޮގްރާމު ހަދާ މީހާ ހާއްސަ ޖެކެޓެއް ލައްވާނެ އެވެ.\nނަހުލާ ބުނި ގޮތުގައި މި ޕްރޮގްރާމްއަކީ 20 މިނެޓުގެ ޕްރޮގްރާމެއް ކަމަށާއި، މިއީ ބިޒީ މީހުންނަށް ހާއްސަ ޕްރޮގްރާމެއް ކަމަށެވެ.\n“މި ވޯކްއައުޓް މި ކުރަނީ އިލެކްޓްރިކް ވޯކްއައުޓް ސްޓްމިއުލޭޝަން ދީގެން. އެހެންވީމަ އެތެރޭގެ ޑީޕް މަސަލްސް ވޯކް ކޮށްލާނެ. މީގައި ހުރޭ ގައިގައި ހަކަތަ ޖައްސާނަމަ ވަކި ޕްރޮގްރާމެއް. މިގޮތަށް ތަފާތު ވާނެ. ފެޓް ބާނިން އަށް ވެސް ވަކި އެއްޗެއް އިންނާނެ” ނަހުލާ ބުންޏެވެ.\nބްރީތްލައިފް ޖިމްގެ ކްލާސްތައް ކުރިއަށްދާ އެއް ސްޓޫޑިއޯ\nދެން އޮތް ސުވާލަކީ މި ޕްރޮގްރާމާއި އާއްމު އެހެން ޕްރޮގްރާމްތަކާ އޮތް ތަފާތަކީ ކޮބައިބާ އެވެ؟ ބޭނުންވަނީ ކުރު މުއްދަތުން ނަތީޖާ ކަމަށްވެދާނެ އެވެ.\n“މި ބޭނުން ކުރުމުން މީގެންލާ ޓައިމް އާއި އެފަޓަށް ބަލާއިރު ވެސް ނަޖީތާ އަވަސްވޭ. ޖިމް އަށް ކޮންމެ ދުވަހަކު ގޮސް ދެ ގަޑިއިރު ހޭދަ ކުރުން މިހާރު މުހިންމެއް ނޫން. ސަބަބަކީ ވޯކްއައުޓް ނޫން އެހެން ކަންކަން ވެސް ލައިފްގައި ކުރަން ޖެހުން. އެކަމަށް ވަގުތު ބޭނުންވުން. އަނެއްކާ އަޅުގަނޑުމެން މިތިބެނީ އަބަދު ކަސްރަތު ކުރާކަށްނޫން. ހުޅުތަކަށްވެސް ބަލަން ޖެހޭތާ؟ އެގޮތަށް ބަލާއިރުވެސް މި ތަފާތު ވާނެ،” ފިޓްނަސްގައި ގިނަ ދުވަސްތަކެއް ހޭދަކޮށްފައިވާ ތަޖުރިބާކާރު ޓްރެއިނަރު، ނަހުލާ ބުންޏެވެ.\nބޮޑީ ފްލައި ހަދަން ބޭނުންވާ ފޮތިގަނޑެއް-\nމި ޕްރޮގްރާމް ފަރުމާކޮށްފައިވާ ގޮތުން ހަފުތާއަކު ނަގަން ޖެހޭނީ އެންމެ ދެ ކްލާހެވެ. މީގެ ސަބަބުން ބިޒީކޮށް އުޅޭ މީހުންނަށް ވަގުތު ސަލާމަތް ކުރަން ފުރުސަތު ލިބެއެވެ. މި ޕްރޮގްރާމަށް މަހަކަށް ނަގަނީ އެންމެ 3،000ރ. އެވެ.\nBreatheLife, Male, Maldives. 2,330 likes · 368 talking about this · 11 were here. We are passionately committed to change people’s lives by helping them to adoptamore healthy & fit lifestyle so…..\nމީގެ އިތުރުން ބްރީތްލައިފްގައި ރާއްޖެއަށް އާ ގިނަ ޕްރޮގްރާމް ތަކެއް ވެސް ހިންގަ އެވެ. މީގެ ތެރޭގައި ބްރީތިން ފިޓްނަސް އަށް ހާއްސަކޮށް “ނިރުވާނާ” ޕްރޮގްރާމާއި “ދެ ވައްތަރުގެ ޕިލާޓީސް ޕްރޮގްރާމް” ހިމެނެ އެވެ. މީގެ އިތުރުން ޔޯގާގެ ގިނަ ވައްތަރުތަކާއި “ފްރީ-ސްޓައިލާ” ގެ އިތުރުން އާއްމުކޮށް ގިނަ ޖިމްތަކުގައި ހަދާ ޒުމްބާ އާއި ޕާސަނަލް ޓްރެއިނިން ވެސް ހިމެނެ އެވެ.\n“މި ހުރިހާ ޕްރޮގްރާމެއް ވެސް ހިންގާނީ ބޭރުން ތަމްރީން ވެގެން އައިސްތި ބި ދިވެހިން،” ނަހުލާ ބުންޏެވެ.\nނަހުލާ ބުނި ގޮތުގައި ބްރީތްލައިފް މައިގަނޑު މަގުސަދަކީ ހުރިހާ ފަންތިއެއްގެ ބަޔަކަށް ވެސް ހިދުމަތް ކުރުމެވެ.\n“ބައެއް މީހުން ބޭނުންނު ވެދާނެ އޮފީހުގައި ބިޒީކޮށް އުޅެލާފަ. ގޮސް ޖިމްގައި ގިނައިރު އުޅެން. ގޮސް ހައި އިންޓެންސިޓީކޮށް ވޯކް އައުޓް ކުރަން ބޭނުން ނުވެދާނެ. އެ ފަދަ މީހުންނަށް ވެސް މިތަން ވަރަށް ކަމުދާނެ. މިއާއެކު މި ތަނުގައި ރެސިސްޓެންސް ބޭންޑުން ހަދާ ޕްރޮގްރާމްތައް ވެސް ހުންނާނެ.”\nފަހަތައް މައުމޫނު 1982ވަނަ އަހަރު ދަނބިދުއަށް ކުރި ދަތުރު\nކުރިއަށް އެކި ގައުމުތަކުގައި ގިރާ ހާއްސަ ކޮފީ\nކުރުނބާ ފެން ގިނަމީހުން ބޮއިހަދަނީ ބަލިވުމުންނެވެ. މާބޮޑަށް ވަރުދެރަވެ ނުވަތަ ހުން އަންނަނަމަ ކުރުނބާ ފެން ބުއިމަށް މީހުން …


Mi aharu Maldivian idol misvaane!\nމިއަހަރު މޯލްޑިވިއަން އައިޑަލް މިސްވާނެ!\nމޯލްޑިވިއަން އައިޑަލްގެ ސީޒަން އެކެއް ކާމިޔާބުކޮށް، ލައިޝާ އައިޑޮލްގެ ޓްރޮފީ އުފުލާލަނީ -- އަހުމަދު ޝުރާއު | އަވަސް\nމޯލްޑިވިއަން އައިޑޮލްއަކީ ރާއްޖޭގެ ބޭއްވި އެންމެ ފުރަތަމަ އަދި އެންމެ ފުރިހަމަ ރިއަލިޓީ ޝޯއެވެ. އެއީ ރާއްޖޭގައި އެންމެ ހިޓްވި ޝޯ އެވެ. އެހާ ބޮޑު ހިޓަކަށްވީ ބެލުންތެރިން ދިން ތަރުހީބާއި ފަންނާނުންގެ ހުނަރު ދައްކާލަން ލިބުނު ފްރެންޗައިޒް ޕްލްޓްފޯމަކަށް ވެގެނެވެ. ހުރިހާ ސީޒަނެއްގައި ވެސް ޝޯ ގެ ޖަޖުންނާއި ބައިވެރިނާއި ޕްރެޒެންޓަރުންނާއި ސްޕޮންސަރުން ވެސް ހިޓަކަށްވި އެވެ.\nމި އަހަރު އެފަދަ ޝޯއެއް ވެސް އަދި މޯލްޑިވިއަން އައިޑޮލް އެއް ވެސް ނެތެވެ. އެފަދަ ޝޯއެއްގެ އަޑެއް ވެސް ނެތެވެ.\nތިން އަހަރު މޯލްޑިވިއަން އައިޑޮލް ޝޯގެ ފަރާތުން އާ ފަންނާނުންތަކެއް ބެލުންތެރިންނާއި ހަމައަށް ގެނެސްދީފައިވާ އިރު ވަރަށް ގިނަ ބަޔަކު މި އަރު އައިޑޮލް މިސްވާނެ އެވެ. ހުނަރާއެކު ދާއިރާއަށް ނުކުންނަން ތިބި ޒުވާނުން ވަރަށް ބޮޑަށް އައިޑޮލް މިސްވާނެ އެވެ. ހަމަ އެކަނި ފަންނާނުންނެއް ނޫނެވެ. ވިޔަފާރިވެރިން ވެސް މި އަހަރު ވަރަށް ބޮޑަށް އައިޑޮލް މިސްވާނެ އެވެ.\nމޯލްޑިވިއަން އައިޑޮލްގައި ފަންނާނުންއާއެކު ހަދާފައިވާ ކޮންޓްރެކްޓްތަކުގެ ދަށުން ރަނގަޅު ފުރުސަތުތަކެއް ވެސް ލިބިގެން ގޮސްފައިވާއިރު މި ޝޯ މިއަހަރު ނެތުމުން އެ ވާހަކަ ދައްކާ މީހުން އުޅެ އެވެ. ދިވެހި ސިޓިން ރޫމްތަކަށް މި އަހަރު މި ޝޯ ނެތުމުގެ ފަޅުކަން އޮންނާނެ އެވެ.


SunOnline: Eki dhaairaa thakun Raajje ah ehee foaru kohdheyne kamuge yageenkan UAE in dheefi\nއެކި ދާއިރާތަކުން ރާއްޖެއަށް އެހީ ފޯރުކޮށްދޭނެކަމުގެ ޔަގީންކަން ޔޫއޭއިީއިން ދީފި\nއަހުމަދު މިޒްޔާލް 04 Jan 2021, 21:41\nއަބޫދާބީގެ ވަލީއަހުދު ނަހުޔާންގެ ގަނޑުވަރުކޮޅުގައި ރައީސް ސޯލިހުއާ ބައްދަލުކުރެއްވުން- ފޮޓޯ/ ރައީސް އޮފީސް\nގިނަ ދާއިރާތަކުން ރާއްޖެއަށް އެހީތެރިކަން ފޯރުކޮށްދޭނެކަމުގެ ޔަގީންކަން ޔުނައިޓެޑް އަރަބް އެމިރޭޓްސް (ޔޫއޭއީ) ގެ ވަލީއަހުދު ޝައިހު މުހައްމަދު ބިން ޒައިދު އަލް ނަހުޔާން ދެއްވައިފި އެވެ.\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ޔޫއޭއީއަށް ކުރައްވަމުން ގެންދަވާ ނުރަސްމީ ދަތުރުފުޅުގެ ތެރެއިން މިއަދު ވަނީ ވަލީއަހުދު ނަހުޔާންގެ ގަނޑުވަރަށް ޒިޔާރަތްކުރައްވާފަ އެވެ.\nވަލީއަހުދާއި ރައީސް ސޯލިހުއާ ބޭއްވެވި ބައްދަލުވުމުގައި ދެބޭފުޅުން ވަނީ ދެގައުމުގެ ކޮވިޑް19 ޕެންޑެމިކްގެ ހާލަތާ ގުޅޭގޮތުން މަޝްވަރާ ކުރައްވާފަ އެވެ. އަދި އެކި ގައުމުތަކާ ގުޅިގެން ޕެންޑެމިކް ކޮންޓްރޯލު ކުރުމަށާއި ޕެންޑެމިކްއާ ދެކޮޅަށް ޔޫއޭއީއިން ޓެކްނޮލޮޖީގެ ބޭނުން ކުރި ގޮތަށް ރައީސް ސޯލިހު ވަނީ ތައުރީފު ދަންނަވާފަ އެވެ.\nއެ ބައްދަލުވުމުގައި އަބޫދާބީ ފަންޑް ފޮ ޑިވެލޮޕްމަންޓްގެ ދަށުން ރާއްޖޭގައި ހިންގާ މަޝްރޫއުތަކާ ގުޅޭގޮތުން ވެސް ދެ ބޭފުޅުން ވަނީ މަޝްވަރާކުރައްވާފަ އެވެ. އަދި ފާއިތުވެދިޔަ އަހަރުތަކުގައި ޔޫއޭއީއިން ފޯރުކޮށްދިން އެހީތެރިކަން ފާހަގަކުރައްވައި، ރައީސް ސޯލިހު ވަނީ ޝުކުރު އަދާކުރައްވާފަ އެވެ.\nމިހާރެކޭވެސް އެއްފަދައިން ކުރިއަށް އޮތް ތަނުގައިވެސް އެކި ދާއިރާތަކުން އެހީތެރިކަން ފޯރުކޮށްދެއްވާނެކަމުގެ ޔަގީންކަން އެ ބައްދަލުވުމުގައި ވަލީއަހުދު ނަހުޔާން ރައީސް ސޯލިހަށް ދެއްވި އެވެ. އެގޮތުން އެހީ ފޯރުކޮށްދޭނެ ކަމަށް ވަލީއަހުދު ފާހަގަކުރެއްވި ކަންކަމުގެ ތެރޭގައި ތަރައްގީގެ މަޝްރޫއުތައް، މަސްވެރިކަން، ފުޑް ސެކިއުރިޓީ، ޓްރާންސްޕޯޓް އަދި ފަތުރުވެރިކަމުގެ ސިނާއަތް ހިމެނެ އެވެ.\nޔޫއޭއީގެ އަބޫދާބީ ފަންޑް ފޮ ޑިވެލޮޕްމަންޓުން ވަނީ މިދިޔަ އަހަރު ބަޖެޓް ސަޕޯޓުގެ ގޮތުގައި 50 މިލިއަން ޑޮލަރުގެ ހިލޭ އެހީއެއް ރާއްޖެއަށް ފޯރުކޮށްދީފަ އެވެ. އަދި ވެލާނާ އިންޓަނޭޝަނަލް އެއާޕޯޓާއި މާފަރު އެއާޕޯޓު ތަރައްގީކުރާ މަޝްރޫއުތަކަކީވެސް ޔޫއޭއީގެ އެހީއާއެކު ކުރިއަށްގެންދާ މަޝްރޫއުތަކެވެ.\n"މަތީ ތައުލީމުގެ ލޯނު ދޫކުރާނީ ކޮންމެ ރަށަކަށް ވަކިވަރެއް"\nބޯހިޔާވަހިކަމުގެ މައްސަލަ ހައްލުކުރަން 500 މިލިއަން\nކޮއްޔަ ހަސަން މަނިކަކީ އުފެއްދުންތެރި ބޭފުޅެއް: ރައީސް


BREAKING NEWS: Covid Jehigen Bandidhoo In Meehaku Niyaavejje - Vaguthu\nކޮވިޑް ޖެހިގެން ދ. ބަނޑިދޫން މީހަކު ނިޔާވެ، މި ބަލީގައި ދުނިޔެއާ ވަކިވި މީހުންގެ އަދަދު 176 އަށް އަރައިފިއެވެ.\nބަނޑިދޫ ކައުންސިލުން ވިދާޅުވީ ކޮވިޑް ޖެހިގެން އެ ރަށުން ނިޔާވީ 76 އަހަރުގެ ދިވެހި ފިރިހެނެއް ކަމަށެވެ.\nބަނޑިދޫ ހެލްތު ސެންޓަރުގެ އޮފިޝަލަކު "ވަގުތަށް" ވިދާޅުވީ އެމީހާ ނިޔާވީ ކޮވިޑް ޖެހުނުތާ މިއަދަށް 14 ދުވަސްވެފައި ވަނިކޮށް ކަމަށެވެ. އޭނާ ނިޔާވީ ނޭވާލަން ދަތިވެ ރޭ ހާލު ސީރިއަސްވެފައި ވަނިކޮށް ކަމަށް ވެސް އޮފިޝަލް ވިދާޅުވިއެވެ.\nއޮފިޝަލް ވިދާޅުވީ އުމުރުން ދުވަސްވީ މީހާގެ ހާލު ސީރިއަސް ވާން ފެށުމުން އެމްއެންޑީއެފް އާއި ރޭ މެންދަމު ވާހަކަދައްކައިގެން މިއަދު މެންދުރު ފަހު 13:30 ގައި އޭނާ ލ.އަތޮޅު ގަމުގެ ކޮވިޑް ފެސިލިޓީއަށް ގެންދަން ހަމަޖެހުނު ކަމަށެވެ.\nނަމަވެސް އޭނާ ނިޔާވެފައި ވަނީ އެ ފެސިލިޓީ އަށް ގެންދިއުމުގެ ކުރިންނެވެ.\nނިޔާވި މީހާ ތަފާތު ބަލިތަކަށް ބޭސް ކުރަމުން އަންނަތާ 15 ވަރަކަށް އަހަރު ވެއްޖެއެވެ.\nހައިރިސްކް މީހަކު މިހާ ދުވަސްވީއިރު ވެސް ކޮވިޑް ފެސިލިޓީއަކަށް ނުގެންދިޔައީ ކީއްވެތޯ ސުވާލު ކުރުމުން ހެލްތު ސެންޓަރުގެ އޮފިޝަލް ވިދާޅުވީ ފެސިލިޓީއަށް ގެންދަން މަސައްކަތް ކުރި ކަމަށެވެ. ފެސިލިޓީއަށް ބަލި މީހާ ނުގެންދެވުނީ އާއިލާ އިން އެކަމަށް ދެކޮޅު ހެދުމުން ކަމަށާއި ފެސިލިޓީއަށް ގެންދަން އާއިލާ އިން އެއްބަސްވީ ރޭގައި ކަމަށް ވެސް އޮފިޝަލް ވިދާޅުވިއެވެ.\nމައުލޫމާތު ލިބިފައިވާ ގޮތުގައި އާއިލާ އިން އެދުނީ ބަލި މީހާގެ ހާލު ވަރަށް ގޯސްވެފައި ވާތީ އާއިލާގެ މީހަކު ވެސް ބަލި މީހާއާއެކު ދާށެވެ. ނަމަވެސް އެހީތެރިއަކު ދިއުމުގެ ފުރުސަތު ނުލިބުމުން އާއިލާ އިން ވަނީ ބަލި މީހާ އެކަނި ފެސިލިޓީއަށް ގެންދަން ދެކޮޅު ހަދައިފައެވެ.\nވެންޓިލޭޓަރ އުދުހެނީ .އަބަދުވެސް އަންނަނީ. . އަތޮޅު ތެރެއަށް އަޅާނުލެވި ވާނެ އެއްޗެއްވާން ދޫކޮށްފަ. ލަދު ނުގަނޭތަ،3ލައްކަ މީހުން އޮތް ބޮޑް އާބާދީ މާ ލެ އޭރިއާގައި5އެމްބިއު ލާންސް. . ރައްޔިތުން އަދިވެސް ހެވިފަ ތިބެންވީތަ . ބޮޑް ބޭބެ އިންޑިއާ އަތަކު ވިކްސިނެއްވެސް ފައިސާއެއްވެސް ނެތް.\nޖޫން 4, 2021 12:36\nآمین ياربّ العالمين 🤲\nރެއިން ފެށިގެން އޭނާގެ ހާލު ސީރިއަސްކަމަށް އެމްއެންޑީއެފް އާއި ވާހަކަ ދައްކައިގެން މިއަދު މެންދުރު ފަހު ގެންދާނެކަމަށް މީ ދެން ބޮޑުވަރު އެކަމު ހެލްތް އޯކޭ ސަރުކާރު އޯކޭ މިދެން ރައްޔިތުންނަށް ޖެހިފައި އޮތް މުސީބާތެއް ކަހަލަ ސަރުކާރެއް ސަރުކާރުގެ މަޖުނޫނުން ފުށްޖަހާފަ ކޮވިޑަށް ތައްޔާރޭ ކީއިރު މީހުން މަރުވަމުން މިދަނީ މިބައިމީހުންގެ ނުކުޅެދުންތެރިކަމުންކަން ނޭގޭބާ ރައީސްއަކަށް ހުރި މީހާއެކޭ ކުރިވެއްޓިފައި ހުރި ރުކެކޭ އެެއްވަރު އެވެސް މީހަކު ކަޑަންދެން ނުވަތަ ފީވެގެން ވެއްޓެންދެން ކޮޅަށް ހުންނާނެ މިއޮތީ ވާ މުސީބަތެއް ދިވެހިންނަށް ޖެހިފައި އޮތް މިކަމުން ސަލާމަތްވުމަށް އެންމެން އެބަޖެހޭ\nޖޫން 4, 2021 13:17\nޢާއިލާއިން ދެކޮޅު ހަދާނެތާ! ކޮވިޑް ފެސިލިޓީތަކުގެ ހާލަތު އެންމެނަށްވެސް އެނގޭވިއްޔާ! ފަރުވާއެއް ނުލިބި ގޭގައި އޮވެ މަރުވުންވެސް މާ ހިތަށް ފަސޭހަ!\nޖޫން 4, 2021 13:46\nބަލަހައްޓާނެ މީހުން ނެތީމަ އާއިލާއިން ދާން އެދެނީ. އެދުނީމަ ހުއްދައެއް ނުދޭ. މާލޭގެވެސ ގިނަ މީހުން ހާލުބޮޑުވެގެން މިދަނީ އެތަނަށް ހެންދިޔާމަ ހިތްދަތިވެގެން\nޖޫން 4, 2021 14:01\nޖޫން 4, 2021 19:12\nޖޫން 4, 2021 18:32\nHama eiee sarikaaruge ihimaal 😠😠\nޖޫން 4, 2021 18:33\nHama sarikaaruge humaal 😠😠 isthi ufaa\nޖޫން 4, 2021 19:10